c: text/html

text:
དེ་ལ་འཕགས་པ་འཇིག་རྟེན་དབང་ཕྱུག་གི་གདུལ་ཞིང་གངས་ཅན་བོད་ཀྱི་ཆ་ཤས། ཁམས་སྡེ་དགེ་ཡིད་ལྷུང་སྨད་ཀྱི་ས་ཆ། ནུ་བོ་རོང་ཚ་དམར་ལེབ་ཀྱི་གདན་ས་རོང་ཚ་སྡེ་བ་རུ། སྤྱི་ལོ་༡༩༦༣རབ་རྒྱན་ཆུ་ཡོས་ལོའི་ཟླ་༡༡ཚེས་༡༠ཉིན་ལྟས་བཟང་དང་བཅས་ཡབ་དོན་འགྲུབ་ནོར་བུ་དང་། ཡུམ་གུ་རུ་སྒྲོལ་མ་གཉིས་ཀྱི་སྲས་སུ་སྐུ་འཁྲུངས། མཁན་ཆེན་ཚེ་དབང་འགྱུར་མེད་ཀྱིས་ཤེས་རབ་བཟང་པོ་ཞེས་པའི་མཚན་གྱི་ཅོད་པཎ་གསོལ་བ་དང་ཆབས་ཅིག་བསྟན་འགྲོར་སྨན་པའི་སྐྱེས་བུ་ཞིག་ཏུ་ཡང་ཡང་བསྔགས་སོ། །
དེ་ཡང་མངོན་རྟོགས་རྒྱན་ལས་གསུངས་པ་ལྟར། དད་སོགས་ཡུལ་ལྔ་པོ་དག་ལ་ཚེ་རབས་མང་པོར་གོམས་པའི་སྟོབས་ཀྱིས་དམ་པ་འདི་ཉིད་སྐུ་ན་ཧ་ཅང་གཞོན་པའི་དུས་ནས་ཀྱང་སྐྱེས་བུ་དམ་པའི་རིགས་སད་པའི་རྟགས་སུ་ཡར་གོང་མ་ལ་དད་པ། འོག་མ་ལ་སྙིང་རྗེ། བླང་དོར་གྱི་གནས་རྣམས་མཁྱེན་པའི་བློ་གྲོས་མངའ་བ་སོགས་ལྷན་སྐྱེས་ཀྱི་ཡོན་ཏན་མང་དུ་ལྡན། འོན་ཀྱང་སྐུ་ན་ཆུང་བའི་སྐབས་སུ་དུས་དབང་གིས་སློབ་གཉེར་སོགས་ཀྱི་གོ་སྐབས་ཕྲ་བས་ན་མཉམ་བྱིས་པ་ཚོ་དང་མཉམ་དུ་བགྲང་བྱ་བཅུ་ཕྲག་གི་རིང་ལ་རྩེད་རའི་དགོད་སྒྲར་རོལ། ཡང་མདོ་ལས། སྨད་པ་བྱ་བའི་ཁྱིམ་ལ་བརྟེན་པ་དེས། །བླ་མེད་བྱང་ཆུབ་དམ་པ་གཞར་མི་ཐོབ། །ཁྱིམ་གྱིས་སྐྲག་སྟེ་ཁྱིམ་ནས་མངོན་འབྱུང་བ། །དེ་དག་བྱང་ཆུབ་མཆོག་འདི་རྙེད་མི་དཀའ། །ཞེས་གསུངས་པ་བཞིན། དགུང་ལོ་བཅུ་བཞིའི་སྟེང་ནས་ཁྱིམ་དང་འཁོར་བ་ལ་སྐྱོ་བ་དང་། རབ་བྱུང་དང་ཐར་བ་ལ་སྤྲོ་བའི་སེམས་ཀྱིས་སྟོན་པ་ཐུགས་རྗེ་ཅན་གྱི་རྗེས་སུ་སློབ་པའི་ཕྱིར་དུ་དགོན་ཉིན་སྤྲུལ་སྐལ་བཟང་སྟོབས་རྒྱལ་གྱི་དྲུང་དུ་ཕེབས། དགོན་ཉིན་སྤྲུལ་སྐུས་ཀྱང་ཡུམ་ནོར་གཡང་ལ། མདང་ངའི་རྨི་ལམ་སོགས་ལ་བརྟགས་ན་དེ་རིང་སྐྱེས་བུ་དམ་པ་གལ་ཆེན་ཞིག་ཕེབས་ངེས་ཡིན་པས་བསུ་བའི་གྲ་སྒྲིག་རེ་གྱིས་གསུངས། དེ་ནས་ཡུན་མ་འགོར་བ་ཁོང་ཉིད་སྤྲུལ་སྐུའི་དྲུང་དུ་འབྱོར་བ་ན་ཐུགས་དགྱེས་ཚོར་དང་བཅས་ད་ཁྱོད་རང་འདི་ནས་ཀློག་སོགས་སློབས་ལ་སྡོད་དང་འཚོ་བའི་མཐུན་རྐྱེན་སོགས་ལ་སེམས་ཁུར་མི་དགོས། ཁྱོད་རང་ནི་བདག་གི་བུ་ཞིག་དང་འདྲ་བར་བལྟ་སྐྱོང་ལེགས་པོར་བྱེད་ཆོག་ཅེས་སོགས་གསུངས། དགོན་ཉིན་སྤྲུལ་སྐུའི་དྲུང་དུ་ཡི་གེ་འབྲི་ཀློག་སོགས་བསླབས་པས་ཚེགས་མེད་དུ་མཁྱེན། དེ་ནས་རྩྭ་ཤུལ་དགོན་དུ་ལོ་འགར་བཞུགས་ཏེ། དགོན་ཉིན་སྤྲུལ་རིན་པོ་ཆེ་སྐལ་བཟང་སྟོབས་རྒྱལ། འཇའ་ལུས་པ་བླ་མ་རྡོ་རྗེ་ཆོས་སྐྱོང་། མཁན་པོ་ཚུལ་ཁྲིམས་རྒྱལ་མཚན་སོགས་ཀྱི་དྲུང་ནས་ཀློག་དང་། ཆོ་ག་ཕྱག་ལེན་དག་བསླབས་ཤིང་། དབང་ལུང་གི་ཆོས་སྐོར་མི་ཉུང་བ་གསན། དགུང་ལོ་བཅུ་བདུན་གྱི་སྟེང་ནས་རྫ་ཁོག་ཏུ་ཕེབས་ཏེ་མཁན་པོ་ཀུན་བཟང་གི་མདུན་ནས་དཔལ་སྤྲུལ་སྔོན་འགྲོ་དང་། བྱང་སེམས་སྤྱོད་འཇུག་སོགས་གསན་བཞེས་མཛད་ཅིང་། ཟུར་དུ་བྲིས་དང་དག་ཡིག་སོགས་ལའང་བསླབས།
སླར་རང་ཡུལ་དུ་ཕེབས་ཏེ་འཇའ་ལུས་པའི་གདུང་སྲས་གྲུབ་པའི་རྣལ་འབྱོར་ཆེན་པོ་མཁན་པོ་ཚེ་དབང་འགྱུར་མེད་ཀྱི་དྲུང་དུ་སྔོན་འགྲོ་བློ་ལྡོག་རྣམ་པ་བཞི་ནས་རིམ་གྱིས་འབུམ་ལྔ་བསགས་སྦྱོང་། དངོས་གཞིའི་ཁྲིད་ཆོས་དབྱིངས་རིན་པོ་ཆེ་མཛོད་དང་། དམིགས་བསལ་གསང་རྒྱའི་ཚུལ་དུ་བར་དོ་དྲུག་གི་ཁྲིད་སྦྱོང་ལ་ཉམས་ལེན་རྒྱ་ཆེར་མཛད། དགུང་ལོ་བཅུ་དགུའི་སྟེང་ནས་སྔོན་བྱོན་མཁས་གྲུབ་དུ་མའི་གདན་ས་རྫོགས་ཆེན་ཤྲཱི་སེང་ཆོས་གྲྭར་ཕེབས། དེར་གུར་ཆུང་གཏོར་འཛིག་ཐབས་ཆག་ཅིག་གིས་གནས་ཁང་མཛད། གཞན་ལ་ཆུ་ལེན་སོགས་གཡོག་ལ་བརྟེན་པས་གསོལ་ཆས་བསྒྲུབས་ཏེ་དཀའ་སྤྱད་སྙིང་རུས་ཚད་མེད་གནང་།
མཁན་ཆེན་པདྨ་ཚེ་དབང་ལས་ཀུན་མཁྱེན་མི་ཕམ་རྒྱ་མཚོའི་མཁས་འཇུག་དང་། བོད་སྤྲུལ་ཕར་ཕྱིན་མ་ཕམ་ཞལ་ལུང་སོགས་དང་། སྨུག་སངས་སྤྲུལ་པདྨ་ཀུན་གྲོལ་ལས་མི་ཕམ་བཀའ་འབུམ་ཕལ་ཆེ་བའི་ལུང་། མི་ཉག་མཁན་པོ་ཚེ་རིང་ཉི་མ་ལས་དགོངས་འདུས་རྣམ་བཤད། སྒོམ་ཕྱོགས་དྲིས་ལན་སོགས་དང་། གཟན་དཀར་མཆོག་སྤྲུལ་ཐུབ་བསྟན་ཉི་མ་ལས་གཅོད་ཡིག་འཛིན་པ་རང་གྲོལ་སོགས་དང་། ར་སྐོར་ཐུབ་ནོར་རིན་པོ་ཆེ་ལས་ཡིད་བཞིན་མཛོད་འགྲེལ་སོགས་ཀྱི་ཁྲིད་ལུང་དག་གསན་བཞེས་མཛད་པས་སྔར་ལས་ཀྱང་ལྷག་པའི་ཆོས་དང་བླ་མ་ལ་དད་པ། མ་གྱུར་འགྲོ་བ་ལ་སྙིང་རྗེ། འཁོར་བ་ལ་སྐྱོ་ཤས་ཀྱི་ངེས་འབྱུང་དང་། བྱང་ཆུབ་ཀྱི་སེམས་ལ་སོགས་པ་རྣམ་དཀར་གྱི་ཡོན་ཏན་དག་ལ་གོམས་ཆ་བརྟན་པོར་གྱུར། བར་མཚམས་སུ་ཁོང་གི་མཆེད་གྲོགས་མི་ཉུང་བ་ཞིག་རྫོགས་ཆེན་བོད་ཡིག་སློབ་གྲྭར་དངོས་ཞུགས་བྱས། ཁོང་གི་ཐུགས་ལ་སློབ་གྲྭར་ཞུགས་པ་ལས་མན་ངག་གི་ཆོས་སྐོར་རེ་ཞུས་ཏེ་བསམ་ཡས་སོགས་གནས་ཁྱད་འཕགས་རྣམས་སུ་སྒྲུབ་པ་ཉམས་ལེན་ལ་བརྩོན་ན་དགའ་སྙམ་ནས་མ་ཞུགས་པས། མཆེད་གྲོགས་མི་ཉུང་བ་ཞིག་གིས་ཁྱོད་རང་ནི་ཆ་རྐྱེན་ཡང་ཧ་ཅང་ཞན་པས་སློབ་གྲྭ་འདིར་དངོས་སུ་ཞུགས་དང་། མ་འོངས་པར་ཁྱིམ་ཚང་ལའང་ཕན་ཐོགས་མཁན་ཞིག་ཏུ་འགྱུར་རྒྱུ་རེད་ཅེས་བསམ་དཀར་གྱི་བསླབ་བྱ་མང་དུ་གསུངས། དེ་ནས་ཁོང་ཉིད་མཁན་ཆེན་པདྨ་ཚེ་དབང་གི་དྲུང་དུ་བཅར་ཏེ། རང་ཉིད་ཀྱི་ཐུགས་འདུན་དང་ཆོས་གྲོགས་ཚོས་གསུངས་པའི་གནས་ཚུལ་དག་ཞུས་པས། མཁན་པོས་ཁྱོད་རང་ད་སྐབས་གྲྭ་པ་སྤུས་དག་ཅིག་འདུག རབ་ཏུ་བྱུང་ནས་བསྟན་འགྲོ་ལ་ཕན་པ་བསྒྲུབས་ན་དགོས་པ་ལྷག་ཏུ་ཆེ་ཚུལ་སོགས་གསུངས། དེ་ནས་མཁན་ཆེན་པདྨ་ཚེ་དབང་གིས་བསྐུར་བའི་ངོ་སྤྲོད་འཕྲིན་ཡིག་དང་བཅས་ཁོང་གི་བཀའ་བཞིན་དུ། དགུང་ལོ་ཉི་ཤུའི་སྟེང་ནས་རྫ་སྟོད་དགེ་མང་དགོན་དུ་བྱོན་ཏེ། ཐུབ་དགའ་ཡིད་བཞིན་ནོར་བུའི་དངོས་སློབ་འདུལ་འཛིན་ཡོངས་ཀྱི་གཙུག་རྒྱན་མཁན་པོ་དབང་འདུས་ལས། རྒྱལ་སྲས་གཞན་ཕན་མཐའ་ཡས་ཀྱི་གཟིམས་ཆུང་དུ་རབ་བྱུང་དང་བསྙེན་རྫོགས་ཀྱི་སྡོམ་པ་གཉིས་ཀ་ནོད། མཚན་ལ་ཐུབ་བསྟན་འོད་ཟེར་གྲགས་པ་ཞེས་གསོལ། དྲན་ཤེས་བག་ཡོད་ལྡན་པའི་སྒོ་ནས་བསླབ་པ་རིན་པོ་ཆེ་མིག་འབྲས་བཞིན་དུ་བསྲུངས་པས་ངེས་པ་དོན་གྱིས་འདུལ་བ་འཛིན་པའི་གཙུག་རྒྱན་དུ་གྱུར།
དགུང་ལོ་ཉེར་གཅིག་པར་ཚེ་རབས་ལས་ཀྱིས་འབྲེལ་བའི་བླ་མ་དང་འཕྲད་ཚུལ་ནི། མདོ་སྡུད་པ་ལས། བླ་མ་མཁས་པ་རྣམས་ལ་རྟག་ཏུ་བསྟེན་པར་བྱ། །ཅིའི་ཕྱིར་ཞེ་ན་མཁས་པའི་ཡོན་ཏན་དེ་ལས་འབྱུང་། །སངས་རྒྱས་ཆོས་རྣམས་མ་ལུས་དགེ་བའི་བཤེས་ལ་བསྟེན་ཏོ་ཞེས། །ཡོན་ཏན་ཀུན་གྱི་མཆོག་མངའ་རྒྱལ་བས་དེ་སྐད་གསུངས། །ཞེས་གསུངས་པ་ལྟར་ཐུགས་ལ་བཅགས་ནས། དུས་སྐབས་འདི་ཙམ་ནས་ཚེ་རབས་ལས་ཀྱིས་འབྲེལ་བའི་བླ་མ་༧ཆོས་རྗེ་དམ་པ་ཡིད་བཞིན་ནོར་བུ་མཆོག་གི་མཚན་གྱི་སྙན་པ་རྒྱང་རིང་ནས་ཐོས་པས། གཅེས་པའི་མ་དང་བྲལ་བའི་བུ་ལྟར་ཟློག་མེད་དད་གུས་བརྟན་པོས་སྒོ་གསུམ་བླ་མའི་ཕྱོགས་སུ་སྐྱོད་པའི་མགོ་ཚུགས། ཚུལ་དེ་དང་མཐུན་པ་མཁན་ཆེན་པདྨ་ཚེ་དབང་མཆོག་གིས་ཀྱང་མཁྱེན་ནས་སྐྱེས་བུ་དམ་པ་ཁོང་ནི་ངེད་ཚོའི་དགེ་བའི་བཤེས་གཉེན་ཆེན་པོ་མཁན་པོ་ཐུབ་དགའ་རིན་པོ་ཆེའི་སློབ་མའི་གཙུག་རྒྱན་རེད། ང་རང་གི་བླ་མ་དང་མཆེད་གྲོགས་གཉིས་ཀ་ཡིན། དེང་སང་བསྟན་པ་ཡང་དར་གྱི་སྐབས་འདིར་བསྟན་འགྲོ་ལ་སྨན་པའི་སྐྱེས་བུ་དམ་པ་ཁོང་ལྟ་བུ་རྙེད་དཀའ་བ་རེད། ཁྱོད་རང་ལའང་ལས་སྨོན་གྱི་འབྲེལ་བ་ཟབ་མོ་ཡོད་པས་མཆོག་ཐུན་མོང་གི་དངོས་གྲུབ་ཐོབ་པ་འགྱུར་ཚུལ་སོགས་སྒྲིབ་མེད་གཟིགས་པ་ཆེན་པོས་ལུང་བསྟན་པ་ནང་བཞིན། བྱང་ཆུབ་སེམས་དཔའ་གཞོན་ནུ་ནོར་བཟང་དང་། རྟག་ཏུ་ངུ་གཉིས་ཀྱིས་བཤེས་གཉེན་འཚོལ་བ་ནང་བཞིན་ཉིན་མཚན་ཀུན་ཏུ་བསམ་རྒྱུ་བླ་མ་ལས་མེད་པར་གྱུར་ནས། ཕྱིར་རང་ཡུལ་དུ་ཕེབས་ཏེ་མ་ཡུམ་ལགས་ལ་གནས་ཚུལ་དག་བསྙད་པས་དགྱེས་བཞིན་གནང་། འོན་ཀྱང་རླངས་འཁོར་གླ་སྤྲོད་རྒྱུ་མ་རྙེད་པས་ཉིན་འགའ་ལ་ཨ་མཆོད་དུ་ཕེབས་ནས་འབུལ་བ་ཅུང་ཟད་རྙེད། དེ་ནས་རིམ་གྱིས་ལམ་བར་ནས་དཀའ་ངལ་མང་པོ་ཁྱད་དུ་བསད་དེ་འཇའ་ལུས་པ་བཅུ་གསུམ་དུས་ཐོག་གཅིག་ཏུ་བྱོན་པའི་གདན་ས་ཁྱད་པར་ཅན་གསེར་ལྗོངས་བླ་མ་རུང་དུ་འབྱོར། གནས་དེ་ན་དུས་གསུམ་རྒྱལ་བ་ཡོངས་ཀྱི་སྤྱི་གཟུགས། རྒྱལ་དབང་པདྨ་ཀ་རའི་རྒྱལ་ཚབ། སྙིགས་མའི་འགྲོ་བ་ཡོངས་ཀྱི་སྐྱབས་མགོན། མཚན་བརྗོད་པར་དཀའ་ཡང་དོན་གྱི་སླད་དུ་མཚན་ནས་སྨོས་ན་གདོད་མའི་མགོན་པོ་༧ཆོས་རྗེ་དམ་པ་ཡིད་བཞིན་ནོར་བུ་ཞེས་ས་གསུམ་ན་མཚན་སྙན་གྱི་བ་དན་དཀར་པོས་ཡོངས་སུ་ཁྱབ་པ་དེ་ཉིད། གཟིམས་ཆུང་གི་ཕྱི་རོལ་ན་རྐུབ་སྟེགས་ཤིག་གི་སྟེང་དུ་འགག་རིང་གི་སྟོད་ཕུད་ནས་ཉི་མར་བསྲོས་ཏེ་བཞུགས་པ་དང་མཇལ། ཁོང་གིས་བླ་མའི་མདུན་དུ་ཐོན་དུས་ཕྱག་གསུམ་འཚལ་དགོས་དགོངས་ཏེ་ཕེབས། འོན་ཀྱང་བླ་མའི་དྲུང་དུ་འབྱོར་ཚེ་ཕྱག་འཚལ་རྒྱུ་བརྗེད་པ་མ་ཟད་རེ་ཞིག་ཅི་ཡང་སྨྲ་མ་ནུས་པར་དལ་གཅིག་ལུས། དེ་ནི་ཐ་མལ་བའི་རྟོག་ཚོགས་དག་འགག་སྟེ་རང་རིག་ཆོས་སྐུའི་བླ་མའི་རང་ཞལ་མངོན་དུ་གྱུར་ནས་དཔོན་སློབ་དགོངས་པ་དབྱེར་མེད་དུ་གྱུར་པའི་རྟེན་འབྲེལ་ཐོག་མར་འགྲིག་པ་ཡིན་ངེས། དེ་ནས་བླ་མས་ཁྱོད་རང་མཁན་པོ་པད་ཚེས་མངགས་པ་དེ་ཨེ་ཡིན་ཞེས་སྒྲིབ་མེད་གཟིགས་པ་ཆེན་པོས་གསུངས། དེ་ནས་ཁོང་གི་གནས་ཚུལ་དག་ལྷག་ལུས་མེད་པར་བླ་མ་ལ་ཞུས་ཏེ། མཁན་པོ་པདྨ་ཚེ་དབང་གིས་བསྐུར་བའི་ངོ་སྤྲོད་ཀྱི་ཕྱག་བྲིས་དང་། ཐུབ་དགའ་ཡིད་བཞིན་ནོར་བུས་མཛད་པའི་ཚུལ་ཁྲིམས་བསྟོད་པའི་འགྲེལ་བ་གཉིས་བླ་མའི་ཕྱག་ཏུ་ཕུལ། བླ་མས་འགྲེལ་བ་དེ་ཉིད་དབུ་ཐོག་ཏུ་བཞག་ནས་ཞལ་ཕྱེས་ནས་གཟིགས་ཙམ་གནང་སྟེ། ཨ་ལེ་རྟེན་འབྲེལ་ཡག་སོང་། མ་འོངས་པར་ཁྱེད་ཀྱིས་བསྟན་འགྲོའི་དོན་རླབས་པོ་ཆེ་ཡོང་ངེས་རེད་གསུངས། དེ་ནས་ཁོང་གིས་བླ་མ་ལ་རྫོགས་པ་ཆེན་པོའི་ཉམས་ལེན་དམར་ཁྲིད་ཐུ་མོ་ཞིག་གསུང་རོགས་དང་། ངས་ཅི་ནུས་ཀྱིས་ཉམས་ལེན་རྣམ་དག་བྱེད་ངེས་ཡིན། འདིར་ཡུན་རིང་སྡོད་པའི་འཚོ་བའི་ཆ་རྐྱེན་མེད་ཅེས་ཞུས། བླ་མས་ཞལ་འཛུམ་ཙམ་མཛད་དེ་བྲེལ་བྲེལ་མ་བྱེད། འདིར་སྡོད་དང་འཚོ་བའི་མཐུན་རྐྱེན་ངས་བསྒྲུབ་ཆོག མ་ཟད་མདོ་སྔགས་རིག་གནས་དང་བཅས་པ་གང་འདོད་མང་དུ་འཐོབ་ཡོང་། ད་སྐབས་ཆོས་ཁྲིད་ཀྱི་མཚམས་དེ་ཡང་དབུ་མ་རྩ་བ་ཤེས་རབ་ཀྱི་རབ་བྱེད་བཅོ་བརྒྱད་པ་གནས་ལུགས་སྟོང་པ་ཉིད་ཀྱི་དོན་གཏན་ལ་འབེབས་པའི་སྐབས་དང་ཁེལ་འདུག་པས། རྟེན་འབྲེལ་ཧ་ཅང་བཟང་པོར་གྱུར་སོང་ཞེས་གསུངས། དེ་ནས་ཁོང་གིས་ཀྱང་བླ་མའི་བཀའ་བཞིན་དུ་གསང་ཆེན་འོད་སྐུར་གྲོལ་བའི་དབེན་ཁྲོད་དུ་རྒྱུན་བཞུགས་མཛད་རྒྱུར་ཐག་བཅད་དེ། ཚེ་རབས་ཀུན་ཏུ་ལས་སྨོན་གྱི་འབྲེལ་བ་ཟབ་པའི་མཚུངས་མེད་བླ་མ་དམ་པའི་ཞབས་རྡུལ་སྤྱི་བོར་བླངས་ཤིང་དད་དམ་འགྱུར་བ་མེད་པས་མཉེས་པ་གསུམ་གྱིས་བསྟེན་ཏེ། མདོ་སྔགས་རིག་གནས་དང་བཅས་པ་ལ་གུས་རྟག་གི་བརྩོན་པ་དྲག་པོས་སྤོང་ཀློག་གི་གནས་ལ་ཉིན་མཚན་ཀུན་ཏུ་སྦྱོང་བརྩོན་དྲག་པོ་ལྷུར་བླངས་ནས། ང་རྒྱལ་དང་ཁེངས་སེམས་མེད་པར་གནས་ཁང་དང་། ཟས་གོས་སོགས་འཚོ་བ་སྟབས་བདེ་ཙམ་གྱིས་ཆོག་ཤེས་པར་བྱས་ཏེ་བཞུགས། ཉིན་གཅིག་བླ་མ་ཡིད་བཞིན་ནོར་བུ་སྐུ་འཁོར་གསུམ་གླིང་སྐོར་བྱོན་པའི་ཞོར་དུ་ཁོང་གི་ཁྱིམ་དུ་ཕེབས་ཏེ་ཐུགས་དགྱེས་དགྱེས་མཛད་ནས་ཅུང་ཟད་བཞུགས། བླ་མའི་ཞལ་ནས་དེ་རིང་ངས་རྟེན་འབྲེལ་ཞིག་བརྟག་རྒྱུ་ཡིན་ཞེས་གསུངས་ཏེ་མཆོད་སྟེགས་ཀྱི་སྟེང་ནས་བོད་ལྡེབ་གཅིག་བླངས་ཏེ་གཟིགས་པ་ན། དམ་པ་འདིས་ཕྱག་བྲིས་གནང་བཞིན་པའི་ རྗེ་ཉིད་ཀྱིས་མཛད་པའི་དགོངས་པ་ཡེ་གྲོལ་ཆེན་པོའི་གཉིས་མེད་རང་བྱུང་ཡེ་ཤེས་རྒྱུད་ཀྱི་རྒྱལ་པོའི་དོན་རྣམ་པར་བཤད་པ་དྲི་བྲལ་ཉི་མའི་སྣང་བ་ལ་ཁེལ། འོ་ཤིན་ཏུ་བཟང་འདུག ཁྱོད་ནི་ཡང་གསང་རྫོགས་པ་ཆེན་པོའི་བསྟན་པ་ཕྱོགས་བཅུར་སྤེལ་བ་ལ་འཕྲིན་ལས་མཁའ་དང་མཉམ་པ་ཞིག་འབྱུང་བའི་རྟེན་འབྲེལ་འགྲིག་འདུག་ཅེས་སྒྲིབ་མེད་གཟིགས་པ་ཆེན་པོས་གསུང་གིས་ལུང་བསྟན། འདི་ལྟར་འདོད་ཆུང་ཆོག་ཤེས་ཀྱིས་ཆོས་ཕྱིར་དཀའ་བ་སྤྱད་ན་མཐའ་འབྲས་དོན་དང་ལྡན་པ་ཡིན་ཞེས་བླ་མ་སྐུ་འཁོར་གསུམ་གྱིས་གསུང་གིས་དབུགས་དབྱུང་གནང་། སྤྱིར་དུས་སྐབས་དེར་བླ་རུང་སྒར་གྱི་དགེ་འདུན་པ་རྣམས་ལ་མཚོན་ན་གནས་ཁང་དང་ཟས་གོས་སོགས་འཚོ་བ་སྟབས་བདེ་ཤ་སྟག་ཡིན་ལ། ལྷག་པར་དམ་པ་འདི་ཉིད་ནི་ཕ་ཡུལ་དང་ཁ་ཐག་རིང་བ་དང་། མ་ཟད་ཁྱིམ་ཚང་ཧ་ཅང་སྤྲང་པོ་རྒན་མོ་མ་བུ་ཡིན་པའི་སྟབས་ཀྱིས་འཚོ་བ་ལ་ཧ་ཅང་དཀའ་ངལ་ཆེ་བ་ཡིན་མོད། འོན་ཀྱང་ཆོས་ཕྱིར་དཀའ་བ་ཚད་མེད་སྤྱད་ནས་བཞུགས།
རིགས་བདག་བླ་མ་མཆོག་གི་མདུན་ནས་ཀུན་མཁྱེན་ཆེན་པོའི་མུན་སེལ་སྐོར་གསུམ། ངལ་གསོ་སྐོར་གསུམ། སྙིང་ཐིག་ཡ་བཞི། མཛོད་ཆེན་བདུན་སོགས་དང་། རོང་ཟོམ་ཆེན་པོའི་ཐེག་ཆེན་ཚུལ་འཇུག སྣང་བ་ལྷ་སྒྲུབ་སོགས་དང་། ཀུན་མཁྱེན་མི་ཕམ་རྒྱ་མཚོའི་སེམས་ངོ་འཛུབ་བཙུགས། རྫོགས་སྐོར། མན་ངག་ལྟ་འཕྲེང་། ཚིག་བདུན་རྣམ་བཤད་སོགས་རིགས་འཛིན་རྒྱུད་པའི་གསུང་གིས་གཙོ་བོར་བྱས་ཏེ། གསར་རྙིང་རིས་མེད་ཀྱི་མཁས་གྲུབ་དམ་པ་རྣམས་ཀྱི་ཞལ་ནས་གསུངས་པའི་ཐུན་མོང་རིག་གནས་སུམ་རྟགས་དག་གསུམ་དང་། ཐུན་མིན་སྔོན་འགྲོའི་ཆོས་སྐོར་དང་། དམ་ཆོས་འདུལ་བ་དང་། མངོན་པ། ཚད་མ། དབུ་མ། ཕར་ཕྱིན། ཕྱི་ནང་གི་རྒྱུད་སྡེའི་ཆོས་སྐོར་མང་དུ་གསན། མདོར་ན། བཀའ་གཏེར་གསར་རྙིང་གིས་མཚོན་པའི་དབང་ལུང་ཁྲིད་སོགས་ཚུལ་བཞིན་བཞེས་པར་མཛད་མོད་འདིར་རེ་རེ་ནས་མ་སྤྲོས། ཁྱད་པར་གསང་བ་མན་ངག་གི་ཆོས་སྐོར་དག་ལས་བརྩམས་པའི་གཞུང་ལུགས་རྒྱ་མཚོ་ལྟ་བུ་ལ་ཐོས་བསམ་སྒོམ་གསུམ་དང་། འཆད་རྩོད་རྩོམ་གསུམ་མཛད་པས་མཁས་བཙུན་བཟང་གསུམ་གྱིས་མཁྱེན་རབ་ཕྱོགས་མེད་དུ་རྒྱས། ཉམས་རྟོགས་ཀྱི་ཡོན་ཏན་འཁྲུངས། དམིགས་གསལ་ཆོས་དབྱིངས་རིན་པོ་ཆེ་མཛོད་ཀྱི་ཁྲིད་སྦྱོང་སྐབས་སུ་ཉམས་རྟོགས་ཀྱི་ཡོན་ཏན་ལྷག་པར་འཁྲུངས་པས་བླ་མ་ཡིད་བཞིན་ནོར་བུའི་ཐུགས་ཤིན་ཏུ་དགྱེས། ཡང་སྐོར་གཅིག་བླ་མས་མཁའ་དབྱིངས་འཇའ་སྤྲིན་འཁྱིལ་བའི་རི་ཁྲོད་དུ་རྫོགས་པ་ཆེན་པོའི་མན་ངག་དམར་ཁྲིད་གནང་། སྐབས་དེ་དུས་སུ་ཁོང་གིས་སླར་ཡང་རྟོགས་འབུལ་ཕུལ་བས་ཉམས་རྟོགས་དང་ལྟ་བའི་གདེང་ཚད་ལ་བླ་མ་ཡིད་བཞིན་ནོར་བུས་ཐུགས་ཤིན་ཏུ་དགྱེས་ཏེ་སྟོན་འཁོར་བརྒྱ་ཕྲག་གི་དབུས་སུ་བསྔགས་བརྗོད་རྒྱ་ཆེར་མཛད། རིག་འཛིན་ཀློང་གསལ་སྙིང་པོའི་རྣམ་རོལ་གྲུབ་དབང་ལུང་རྟོགས་རྒྱལ་མཚན་གྱི་མདུན་ནས་སེམས་ངོ་འཛུབ་བཙུགས་ཀྱི་ཁྲིད་ལུང་གསན་ཏེ་རྟོགས་འབུལ་ཕུལ་བས་དམ་པ་འདི་ཉིད་ཀྱི་ཉམས་དང་རྟོགས་པའི་ཡོན་ཏན་ལ་བསྔགས་པ་རྒྱ་ཆེར་མཛད།
ཡང་རབ་བྱུང་མེ་སྟག་སྤྱི་ལོ༡༩༨༦ལོར་ཆོས་རྗེ་བླ་མས་དཔལ་ལྡན་དུས་ཀྱི་འཁོར་ལོའི་དབང་མོ་ཆེ་བསྐུར་བའི་སྐབས་སུ་དམ་པ་འདི་ཉིད་གྲྭ་རྐྱང་དཀྱུས་མ་ཞིག་ལས་ཅི་ཡང་མིན་མོད། སྒྲིབ་མེད་གཟིགས་པ་ཆེན་པོས་གསང་ཆེན་བསྟན་པའི་བདག་པོ་རྒྱལ་ཚབ་རྣམ་བཞིའི་གྲལ་དུ་མངའ་གསོལ་མཛད་པ་འདི་ཉིད་གཅིག་པུའི་རྣམ་ཐར་ལས་ཀྱང་དམ་པའི་ཡོན་ཏན་མ་ལུས་རང་ཆས་སུ་རྫོགས་པའི་ཆེ་བ་བསྟན་པ་མ་ཡིན་ནམ། དགུང་ལོ་ཉེར་ལྔའི་སྟེང་ནས་སྡོམ་བརྩོན་སྡེ་སྣོད་འཛིན་པའི་མཁན་པོའི་མཚན་གནས་བཞེས། མ་ཟད་ལུང་རིགས་མན་ངག་རྒྱ་མཚོའི་གནས་ལ་བློ་གྲོས་མཆོག་ཏུ་མངའ་བ་མཁན་པོ་ཤེས་རབ་བཟང་པོ་ཞེས་མཚན་གྱི་ཅོད་པན་གསོལ་ཏེ་བསྔགས་བརྗོད་ཀྱི་མེ་ཏོག་གཏོར།
གཞན་ཡང་མི་འགྱུར་དཔལ་གྱི་སྒྲོལ་མའི་རྣམ་རོལ་རྗེ་བཙུན་མ་མུ་མེད་ཡེ་ཤེས་མཚོ་མོའི་མདུན་ནས་ཨ་ཏི་ཟབ་དོན་གྱི་སྨིན་ཁྲིད་སོགས་དབང་ཁྲིད་མང་དུ་མནོས། སྤྲུལ་ཏིཥྛའི་མདུན་ནས་སྤྱི་མདོ་དགོངས་འདུས་ཀྱི་དབང་དང་། མཁན་པོ་ཏེ་པའི་མདུན་ནས་སྤྱི་མདོའི་ལུང་དང་། མཆོག་སྤྲུལ་བདེ་ཆེན་གྱི་མདུན་ནས་ལས་གླིང་གི་གཏེར་ཆོས་སྐོར་གྱི་དབང་ཆེ་ལོང་ཙམ་དང་། བླ་མ་ཨ་འཇམ་གྱི་མདུན་ནས་ལས་གླིང་ཆོས་སྐོར་གྱི་ལུང་དང་། ཨ་ཁྱའི་བླ་མ་ཀར་ཆོས་ཀྱི་མདུན་ནས་དགོངས་པ་ཟང་ཐལ་གྱི་དབང་ལུང་སོགས་དང་། མཁན་པོ་འཇིགས་དབང་གི་མདུན་ནས་དཔལ་སྤྲུལ་བཀའ་འབུམ་གྱི་ལུང་དང་། དེ་བཞིན་སྤྲུལ་དཔལ་འབྱོར་རྒྱ་མཚོ་དང་། མཁན་སྒེག་རྡོར། མཁན་སྒེག་དཔལ། མཁན་པོ་ཆོས་པད་སོགས་བཤེས་གཉེན་དུ་མ་བསྟེན་ཏེ་མདོ་སྔགས་ཀྱི་ཆོས་ཚུལ་མང་པོར་གསན་བཞེས་མཛད། དེ་བཞིན་བླ་མའི་ཕྱག་བཞེས་ནང་ལྟར་བླ་རུང་དུ་འཛིན་གྲྭའི་མཁན་པོའི་འགན་བཞེས་གནང་ནས་གཞུང་བཀའ་པོད་ལྔ་དང་། རྒྱུད་གསང་བ་སྙིང་པོ་སོགས་ཀྱི་གཙོས་མདོ་སྔགས་རིག་གནས་དང་བཅས་པ་འཆད་ཁྲིད་མཛད་ཅིང་། བསྟན་འགྲོ་ལ་སྨན་པའི་སྡེ་སྣོད་འཛིན་པའི་མཁན་པོའང་མང་དུ་གསོ་སྐྱོང་གནང་། ཞོར་དུ་བླ་མའི་བཀའ་བཞིན་བླ་རུང་གི་ལས་ཁུངས་ཆེ་བཞིའི་ཡ་གྱལ་དཔལ་འབྱོར་ཁང་གི་དབུ་འཛིན་གནང་། ཡང་བླ་མ་ཡིད་བཞིན་ནོར་བུས་སྤྱི་ལོ་༢༠༠༢ལོར་ཕྱོགས་ལས་རྣམ་པར་རྒྱལ་བའི་དུས་སྟོན་གྱི་སྐབས་སུ་འཁོར་ཚོགས་རྒྱ་མཚོའི་དབུས་སུ་སྲས་ཀྱི་ཐུ་བོ་བདུན་གྱི་གྲལ་དུ་མངའ་གསོལ་མཛད། ཡང་བླ་མས་དམ་པ་འདི་ཉིད་ལ་ཀློང་ཆེན་པའི་སྐུ་གསུང་གི་ཚབ་ཏུ་གསེར་སྐུ་གཅིག་དང་། ཡ་བཞིའི་དཔེ་སྐོར་དག་གནང་། སྤྱིར་དམ་པ་འདི་ཉིད་མི་གཞི་བཟང་བ་དང་། མཁས་བཙུན་གྱི་ཡོན་ཏན་ཕུན་སུམ་ཚོགས་པ་མངའ་བ་སོགས་ཀྱིས་བླ་མ་ཡིད་བཞིན་ནོར་བུས་གཞན་དང་མི་འདྲ་བ་རྟག་པར་ཐུགས་བརྩིས་ཆེན་པོར་གནང་། དཔེ་མཚོན་ཙམ་ཞུས་ན། བླ་མ་ཡིད་བཞིན་ནོར་བུའི་ཞལ་ནས། མཁན་པོ་ཤེས་རབ་བཟང་པོ་ཁོང་ནི་བན་རྒན་ང་རང་ལ་གཞན་དང་མི་འདྲ་བ་དགའ་དད་ཡོད་ནི་རེད། ད་རུང་ཁོང་གི་རྒྱུ་ནོར་དག་ཀྱང་ངའི་ཕྱོགས་སུ་སོང་ན་ཐུ་མོ་ཞིག་ཡིན་སྣང་ཤར་ནི་རེད། ཁོང་རང་གི་གཤིས་ཀ་དེ་དེ་འདྲའི་འགྱུར་བ་མེད་པ་ཞིག་ཡིན་ནི་རེད། ང་རང་གིས་ཀྱང་ཁོང་ནི་སྙིང་དང་འདྲ་བའི་གསེར་ལོག་ལོག་ཅིག་གི་འདུ་ཤེས་ཡོད་ཅེས་ལན་མང་གསུངས་པ་ལྟ་བུ་རེད།
སྤྱིར་དམ་པ་ཉིད་བླ་མ་ཡིད་བཞིན་ནོར་བུ་ལ་རང་བཞིན་ཤུགས་ཀྱིས་དད་གུས་ཚད་མེད་པ་མངའ་ལུགས་ལ་མཚོན་ན། བླ་མའི་མདུན་དུ་ལྷགས་ཚེ་རང་བཞིན་ཤུགས་ཀྱིས་དབུ་གྱེན་དུ་བཏེགས་ཏེ་གསུང་སྐད་མཐོན་པོ་ཞིག་ཀྱང་བྱེད་མི་ཕོད། དཔེར་ན་སྐབས་འགར་བླ་མ་ཡིད་བཞིན་ནོར་བུས་ཞལ་པར་རེ་བཏང་ཡོང་དུས་སུ། གཟིམས་མལ་གྱི་ནང་པུས་མོ་གཙུགས་ཏེ་སྐུ་ལུས་དང་གསུང་སྐད་འདར་བཞིན་བླ་མ་ལ་བཀའ་ལན་ཞུ་ཚུལ་བདག་གིས་ཀྱང་ཐེངས་མང་དུ་མཇལ་བ་ལྟ་བུ་ཡིན། མ་ཟད་རྒྱུ་རྫས་བཟང་པོ་ཞིག་ཡོད་ནའང་རྒྱུན་དུ་རྩ་བའི་བླ་མའི་ཕྱོགས་སུ་འགྲོ་ཐབས་མཛད་ཅིང་། བླ་མའི་བཀའ་གསུང་ལ་ཅུང་ཟད་ཀྱང་འགལ་བ་མི་བྱེད་པར་བླ་མའི་མཛད་པ་དང་འཕྲིན་ལས་ཀྱི་རྗེས་སུ་སྒྲུབ་པ་མཛད་པ་ནི་རྣམ་ཐར་ཀུན་གྱི་ཆེ་བ་ཡིན་ནོ། །
༡༩༨༥ལོར་བླ་མའི་ཐུགས་བཞེད་བཞིན་ཕ་ཡུལ་དུ་ཕེབས་ནས་བཀའ་བསྟན་དཔང་པོར་བྱས་ཏེ་རང་དགོན་དུ་བསྟན་པ་དག་ཐེར་མཛད། སྐབས་དེ་དུས་འགལ་རྐྱེན་མང་དུ་འཕྲད་ཀྱང་། ཉིན་ཞིག་གློ་བུར་དུ་བླ་མ་ཡིད་བཞིན་ནོར་བུས་འཁོར་སློབ་རྣམས་ལ་མཁན་པོ་ཤེས་རབ་བཟང་པོས་བསྟན་འགྲོའི་དོན་སྒྲུབ་པ་ལ་འགལ་རྐྱེན་བར་ཆད་འབྱུང་བཞིན་འདུག་པས་གེ་སར་སྐྱེས་བུ་ཆེན་པོ་ལ་མྱུར་བར་འཕྲིན་བཅོལ་དགོས་གསུངས་ཏེ་མཆོད་བསྟོད་མཛད་པའི་མཐུ་དང་། ཁོང་གི་ཐུགས་བསྐྱེད་རྣམ་པར་དག་པའི་བདེན་སྟོབས་ཀྱིས་བར་ཆད་ཀྱི་གཡུལ་ལས་རྒྱལ་ཏེ་བསྟན་པའི་བྱ་བ་རྒྱ་ཆེན་མཛད།
༡༩༨༧ལོར་རྒྱ་ནག་རི་བོ་རྩེ་ལྔ་རུ་ཆོས་རྗེ་ཡིད་བཞིན་ནོར་བུ་དང་མཉམ་དུ་ཕེབས་ཏེ་བསྟན་འགྲོའི་དོན་དུ་སྨོན་ལམ་རྒྱ་ཆེར་བཏབ། ༡༩༨༨ལོར་རྩྭ་ཤུལ་དགོན་དུ་འཆད་ཉན་དང་སྒོམ་སྒྲུབ་ཀྱི་རྒྱུན་བཙུགས། ཡང་སྐོར་གཅིག་རྩྭ་ཤུལ་དགོན་གྱི་བླ་མ་བསོད་ནམས་རིག་ལྡན་གྱིས་དམ་པ་འདི་ཉིད་ཕྱིར་རང་དགོན་དུ་ཕེབས་དགོས་པའི་སྐོར་ནས་བླ་མ་ཡིད་བཞིན་ནོར་བུ་ལ་དགོངས་གནང་ཞུས་པས། བླ་མ་ཡིད་བཞིན་ནོར་བུའི་ཞལ་ནས་ཁྱོད་ཚོས་ཕྱིར་ཁྲིད་སྔ་མ་བྱེད། ད་རུང་འདིར་ཞོག་དང་། དཔེར་ན་ས་ཞིང་ཞིག་ཡིན་ན་འབྲས་བུ་ཡང་དག་སྨིན་ཡག་ཆུགས་དང་རྩྭ་ཤུལ་དགོན་ཙམ་དུ་མ་ཟད་ཡུལ་ཁམས་སྤྱི་ལ་རྒྱགས་བྱེད་ཅིག་ཡོང་བར་ངེས་ཞེས་གསུངས་ནས་མ་བཏང་།
༡༩༩༤ལོར་བླ་མ་ཡིད་བཞིན་ནོར་བུ་རང་ཡུལ་དུ་གདན་དྲངས་ཏེ་བདོག་པའི་དངོས་པོ་ཀུན་རིགས་བདག་བླ་མའི་ཕྱོགས་སུ་ཕུལ། བཟའ་ཚང་རྣམས་ཁྱིམ་ནས་མངོན་པར་འབྱུང་རྒྱུ་ཁས་ལེན་བྱས། ཡང་བླ་མ་ཡིད་བཞིན་ནོར་བུ་རྩྭ་ཤུལ་དགོན་དུ་གདན་དྲངས་ཏེ། ཆོས་ཀྱི་འཁོར་ལོ་བསྐོར་བར་བསྐུལ། བླ་མ་ཡིད་བཞིན་ནོར་བུ་ཐུགས་ཤིན་ཏུ་དགྱེས་ཏེ་དགོན་གྱི་མཚན་ལ་བཀྲ་ཤིས་མདོ་སྔགས་དར་རྒྱས་གླིང་ཞེས་བཏགས།
༡༩༩༤ལོའི་སྟོན་ཁ་བླ་རུང་སྒར་སྤྱིའི་དོན་དུ་དམ་པ་འདི་ཉིད་སྡེ་དགེ་རྫོང་ཐོག་ཏུ་སེམས་ཉིད་ངལ་གསོའི་འགྲེལ་བའི་ཡི་གེ་བླུ་སར་ཕེབས། ལམ་བར་ནས་རང་ཡུལ་ལ་ཉིན་འགའ་བཞུགས། སྡེ་མི་ཚོས་དམ་པ་ཉིད་རང་ཡུལ་ལ་ཕྱིར་ཕེབས་དགོས་པའི་རེ་ཞུ་ཕུལ་བ་མ་ཟད། ཁྱིམ་བདག་འགས་མི་རབས་མང་པོའི་རིང་གི་ཕ་ས་གདན་སའི་ཆེད་དུ་ཕུལ་བས་དབེན་གནས་བཀྲ་ཤིས་ཁྲི་གླིང་འདེབས་རྒྱུའི་རྟེན་འབྲེལ་རང་འགྲིགས་སུ་གྱུར། དེ་ནས་བླ་མ་ཡིད་བཞིན་ནོར་བུས་དགོངས་གནང་འོག ༡༩༩༥ལོར་དབེན་གནས་བཀྲ་ཤིས་ཁྲི་གླིང་འཇིགས་མེད་རིག་པ་འཛིན་པའི་ཆོས་སྡེ་གསར་དུ་ཕྱག་བཏབ་གནང་། རིམ་གྱིས་བཀོད་ལེགས་པའི་གཙུག་ལག་ཁང་དང་། བྱིན་རླབས་ཆེ་བའི་སྐུ་གསུང་ཐུགས་རྟེན་དུ་མ་བཞེངས། ཀུན་ཕན་གསོ་རིག་གླིང་གསར་དུ་བཙུགས་ཏེ་ཉམ་ཆུང་གི་འགྲོ་བ་རྣམས་ལ་ཞབས་འདེགས་རྒྱ་ཆེར་མཛད། འོག་གི་དགེ་བསྙེན་གྱི་ཆོས་སྡེ་དང་། སྟེང་གི་གྲྭ་བཙུན་གྱི་འདུས་སྡེ་སོགས་དགེ་འདུན་པའི་སྡེ་མང་དུ་བཙུགས་ཏེ་འཆད་ཉན་སྒོམ་སྒྲུབ་ཀྱི་རྒྱུན་སྤེལ། ཟབ་མོའི་དུས་མཆོད་དུ་མ་རྒྱུན་གཞག་མཛད་དེ་བསྟན་འགྲོའི་དོན་རྒྱ་ཆེན་སྒྲུབ་བཞིན་པའོ། །
གཞན་ཡང་རིས་སུ་མ་ཆད་པའི་དགོན་སྡེ་བརྒྱ་ཕྲག་ལྷག་ཏུ་བྱོན་ནས་བཤད་སྒྲུབ་ཀྱི་བསྟན་པ་རྒྱ་ཆེར་བཙུགས། ས་གནས་སོ་སོའི་དད་ལྡན་གྱི་སྐྱ་སེར་གྲངས་མེད་པ་ཞིག་ལ་དགེ་སྡིག་བླང་དོར་སོགས་དམ་པའི་ཆོས་ཀྱི་བསླབ་བྱ་གནང་བ་དང་། འོད་མཚན་དང་། ས་ཏྭ། ཨ་ར་པ་ཙ། མ་ཎི། སིདྡྷི། ཚིག་བདུན་གསོལ་འདེབས་སོགས་བསྙེན་པ་དང་གསོལ་འདེབས་དུང་ཕྱུར་སྟོང་ཕྲག་མང་པོ་དགེ་སྐུལ་མཛད་པ་དང་། ཕྱོགས་སོ་སོར་ཁྱིམ་པའི་རྟེན་ཅན་གྱི་དགེ་བསྙེན་དང་། རབ་བྱུང་གི་རྟེན་ཅན་གྱི་དགེ་ཚུལ་སློང་ཁྲི་ཕྲག་ལས་བརྒལ་བ་བསྒྲུབས་ཏེ་བསྟན་པ་ལ་བྱ་བ་རྒྱ་ཆེར་བྱས།
༡༩༩༧ལོར་བླ་མ་ཡིད་བཞིན་ནོར་བུའི་བཀའ་བཞིན་མ་ཧ་ཙི་ནའི་ཡུལ་སོགས་སུ་ཕེབས་ཏེ་ཆོས་མི་ཤེས་པའི་རིགས་དག་ནང་པ་སངས་རྒྱས་པའི་གྲལ་དུ་བཀོད་པ་དང་། ཉམ་ཆུང་གི་སེམས་ཅན་དུང་ཕྱུར་བརྒྱ་ཕྲག་མང་པོ་སྲོག་བླུ་མཛད། ལོ་རེ་བཞིན་དུ་དམ་པ་ཉིད་སྐུ་དངོས་སུ་ཕེབས་ཏེ་ཞག་མ་བརྒྱ་ཐམ་པའི་ཡུན་ལ་སྲོག་བླུའི་དགེ་སྒྲུབ་དམིགས་གསལ་དུ་མཛད། ༡༩༩༩ལོར་རྩྭ་ཤུལ་དགོན་པ་ཆུ་སོགས་ཀྱིས་འཇིག་པའི་དབང་གིས་གསར་སྤོ་མཛད་པ་ལ་གཙུག་ལག་ཁང་རྟེན་དང་བཅས་པ་གསར་དུ་བཞེངས་པ་སོགས་ཀྱི་མཐུན་རྐྱེན་མཐའ་དག་བསྒྲུབས། ༢༠༠༡ལོར་རྩྭ་ཤུལ་དགོན་གྱི་བཤད་གྲྭ་གསར་དུ་བཙུགས་པས་ཆོས་རྗེ་ཡིད་བཞིན་ནོར་བུས་ཕུན་ཚོགས་རྣམ་རྒྱལ་གླིང་ཞེས་མཚན་གསོལ། དེར་འཆད་ཉན་སྒོམ་སྒྲུབ་ཀྱི་རྒྱུན་བཙུགས་ཏེ། དམ་ཆོས་འདུལ་བ་བཞིན་བླང་དོར་གྱི་གནས་རྣམས་གཏན་ལ་ཕབ་སྟེ་བཤད་སྒྲུབ་ཀྱི་བསྟན་པ་རྨང་ནས་གསོས། མ་ཟད་སངས་རྒྱས་དང་བྱང་ཆུབ་སེམས་དཔའ་རྣམས་ཀྱིས་བྱིན་རླབས་མཛད་པའི་གནས་བསམ་ཡས་མཆིམས་ཕུ་དང་། གངས་རི་ཐོད་དཀར། རི་བོ་རྩེ་ལྔ་དང་། དཔལ་རི་རྩེ་དགུ་སོགས་རྒྱ་བོད་ཀྱི་ཡུལ་གྲུ་སོ་སོའི་གནས་ཆེན་དུ་མར་བྱོན་ཏེ་མཚམས་བསྙེན་སྒྲུབ་སོགས་མཛད་ཅིང་བསྟན་འགྲོའི་དོན་དུ་སྨོན་ལམ་རྒྱ་ཆེར་བཏབ། ཨོ་རྒྱན་རིན་པོ་ཆེ་སོགས་ཀྱི་ལུང་གིས་ཟིན་པའི་ས་གནད་ཁྱད་པར་ཅན་རྣམས་སུ་བསྟན་འགྲོའི་འགལ་རྐྱེན་སེལ་བ་དང་། མཐུན་རྐྱེན་འགྲུབ་བའི་ཕྱིར་དུ་མཆོད་རྟེན་བརྒྱ་ཕྲག་མང་པོ་བཞེངས། ཁྱད་པར་དུ་རྒྱ་ནག་རི་བོ་རྩེ་ལྔའི་བྱང་ཆུབ་དགོན་དུ་བླ་མ་ཡིད་བཞིན་ནོར་བུས་དགོས་དབང་བསམ་གྱིས་མི་ཁྱབ་པ་ཡོད་ཚུལ་སོགས་གསུངས་ནས་བཞེངས་པའི་གུ་རུའི་སྐུ་ལ་ལོ་འགའི་སྔོན་དུ་འཇིག་ཉེན་གྱི་བར་ཆད་དང་འཕྲད་ཚེ་དམ་པ་ཁོང་གིས་ཐུགས་བསྐྱེད་ཀྱིས་བཟློགས་ཏེ། ཕུན་ཚོགས་ཇེ་ལེགས་སུ་བཏང་བར་མཛད་ཅིང་འབྲེལ་ཚད་བདེ་བ་ཅན་དུ་ཁྲིད་པའི་མཛད་འཕྲིན་རྒྱ་ཆེར་བསྐྱངས་དང་སྐྱོང་བཞིན་པ་ཡིན། བླ་རུང་ཆོས་ཀྱི་གྲོང་ཁྱེར་དུ་སྤྱི་ཁྱབ་རྒྱུན་ལས་ཀྱི་འགན་བཞེས་ཏེ་དགེ་འདུན་པ་རྣམས་ལ་ཕྱི་ནང་གསང་གསུམ་གྱི་ཐད་ནས་ཞབས་འདེགས་གལ་ཆེ་བའང་མང་པོ་བསྒྲུབས་དང་སྒྲུབ་བཞིན་པའོ། །
དེ་བཞིན་དུ་གསང་སྙིང་གི་བསྡུས་དོན་དང་། ཆོ་འཕྲུལ་ཟླ་བའི་སྨོན་ལམ། ནང་ཆོས་ཀྱིས་འཇིག་རྟེན་ལ་ལྟ་བ། མེ་ཏོག་རིམ་བཞད། དབེན་པའི་ལམ། ཚེ་སྲོག་གི་ཟློས་གར། ཆར་ནང་གི་གདུགས་སོགས་གསུང་རྩོམ་མི་ཉུང་བ་ཞིག་ལྗགས་རྩོམ་གནང་། དམ་པ་ཉིད་ཀྱིས་ང་རང་ལ་ཡོན་ཏན་གཞན་ཅི་ཡང་མེད་མོད། མི་ལོ་ཉི་ཤུ་ཙམ་གྱི་ཡུན་ལ་བླ་མ་ཡིད་བཞིན་ནོར་བུའི་ཐུགས་དང་འགལ་བ་དང་། ཐུགས་ལ་མི་འཕྲོད་པའི་ལས་ཕྲ་མོ་ཙམ་ཡང་བྱས་མ་མྱོང་། དེ་ཚོ་ང་རང་གི་མི་ཚེ་དོན་ལྡན་རེད་དྲན་བཞིན་ཡོད་ཅེས་རྒྱུན་དུ་གསུངས། འདི་ཉིད་གཅིག་པུས་ཀྱང་དམ་པའི་རྣམ་ཐར་བླ་ན་མེད་པ་གསལ་པོར་བསྟན་ནུས་པ་མ་ཡིན་ནམ།
གཞན་ཡང་དམ་པ་འདི་ཉིད་ཀྱི་མཛད་པ་དང་འཕྲིན་ལས་ཀྱི་སྐོར་ནས་སྔོན་བྱོན་རིག་འཛིན་རྣམས་ཀྱིས་ལུང་བསྟན་སོགས་མང་དུ་ཡོད་ཀྱང་འདིར་མ་སྤྲོས། སྤྱིར་ཁོང་གི་མཛད་པ་དང་འཕྲིན་ལས་སོགས་དང་འབྲེལ་བའི་ཕྱི་ནང་གསང་གསུམ་གྱི་རྣམ་ཐར་རྒྱ་ཆེ་བ་ཞིག་ཡོད་མོད་གཞན་དུ་འབྲི་བཞིན་ཡོད་པས་འདིར་མདོ་ཙམ་བྲིས་པའོ། །དེ་ལྟར་མཁས་བཙུན་བཟང་གསུམ་གྱི་ཡོན་ཏན་རྒྱ་མཚོའི་ཕ་རོལ་སོན་པའི་དམ་པ་ཁོང་གི་སྐུ་ཚེ་མི་འགྱུར་རྡོ་རྗེའི་ཆོས་བདུན་གྱི་ངོ་བོར་བསྟན་འགྲོའི་དཔལ་དུ་བཞུགས་པ་ལགས་སོ། །
ཞེས་དམ་པ་མཆོག་གི་ཞབས་རྡུལ་སྤྱི་བོར་ལེན་པའི་སྐལ་བ་ཅན་ཚེ་དབང་དངོས་གྲུབ་ཏུ་འབོད་པས་མེ་སྤྲེལ་ལོའི་ཟླ་བ༡ཚེས་༡༥ཉིན་ཁྲིན་ཏུའུ་གྲོང་ཁྱེར་དུ་སྦྱར་བའོ།། །།

robotstxt: allowed

filter: keep


text:
ཕ་དམ་པ་སངས་རྒྱས་ནི། ཞི་བྱེད་ཆོས་ལུགས་བོད་དུ་ཐོག་མར་དར་བར་མཛད་པ་པོ་ཡིན་ཞིང་། འདི་ཉིད་བོད་དུ་ལན་ལྔ་བྱོན་པ་སྟེ། དེ་ཡང་དང་པོ་མགྲིན་ཐང་ལ་སྒོ་ནས་ཙཱ་རིར་བྱོན། གཉིས་པ་ཁ་ཆེ་ནས་མངའ་རིས་སུ་བྱོན། གསུམ་པ་བལ་བོ་ནས་བྱོན་པ་ན་ཡར་ལུང་གི་སྨང་ར་སེར་པོ་དང་མཇལ་ཏེ་དེ་དང་འགྲོགས་ནས་གཙང་དུ་སྐྱོ་བསོད་ནམས་བླ་མ་དང་། སྨང་ར་སེར་པོ་གཅོད་སྐོར་གནང་། བཞི་པ་ཤབ་འུག་ལྟག་སྒོ་ནས་དབུས་སུ་རྨ་སོ་ཀམ་གསུམ་སོགས་ཀྱི་དོན་མཛད། ལྔ་པ་དེ་ནས་རྒྱ་ནག་ཏུ་བྱོན། ལོ་བཅུ་གཉིས་བཞུགས་ནས་སླར་དིང་རིར་ཕྱག་ཕེབས། ཕ་དམ་པ་བོད་དུ་བྱོན་པའི་ཐ་མ་རབ་བྱུང་གཉིས་པའི་ཆུ་སྦྲུལ༼སྤྱི་ལོ༡༡༡༣༽ལོ་ཡིན་ཞིང་། འདི་དུས་ཕ་དམ་པའི་མཁྱུད་དཔྱད་དཀར་ནག་ཁྲ་གསུམ་ཁམས་ཀློང་ཐང་སྒྲོལ་མར་གཏེར་དུ་སྦས། བོད་ཀྱི་ལོ་རྒྱུས་ཐོག་ཤོད་སྲོལ་ལ་ཁོང་དགུང་ལོ་ལྔ་བརྒྱ་ཙམ་བཞུགས་ཟེར་བ་ཡང་སྣང་། དེ་ཡང་ཕ་དམ་པ་ནས་བརྒྱུད་པའི་གཅོད་སྐོར་ལ་ཕོ་གཅོད་དང་མོ་གཅོད་གཉིས་ལས། དང་པོ་ནི་སྨང་ར་སེར་པོ་ནས་བརྒྱུད་པ་དང་། གཉིས་པ་ནི་མ་གཅིག་ལབ་སྒྲོན་ནས་བརྒྱུད་པ་ལ་ཟེར་རོ། ལོ་རྒྱུས་ཅུང་ཟད་ཙམ《དེབ་ཐེར་སྔོན་པོ》ལྕགས་པར་མ་སྨད་ཆའི་ཤོག་གྲངས༡༠༡༥ནས༡༠༢༠བར་གསལ།
འཕྲིན་སྟེགས། weikangba


text:
དང་པོ། བོད་མི་རིགས་ཀྱི་རིག་གནས་ལོ་རྒྱུས་ལ་མི་ལོ་སྟོང་ཕྲག་མང་པོའི་རྗེས་ཤུལ་ཡོད་མོད། འོན་ཀྱང་བོད་རིགས་ཀྱི་སློབ་གསོ་རིག་པའི་སྐོར་ལ་སྔོན་ཆད་ཞིབ་འཇུག་གནང་མཁན་རིགས་བྱུང་ཡོད་པ་མ་ཐོས་ཤིང་། ཉེ་བའི་ལོ་ཤས་གོང་བོད་ཀྱི་མཁས་དབང་རེ་ཟུང་གིས་དེའི་ཐད་ལ་དཔྱད་རྩོམ་གནང་བ་ལྟར་ན། བོད་དུ་སློབ་གསོ་རིག་པའི་ཐོག་མ་ནི་སྤྱི་ལོའི་དུས་རབས་བརྒྱད་པའི་དཀྱིལ་དུ་བཙན་པོ་ཁྲི་སྲོང་ལྡེ་བཙན་གྱིས་བསམ་ཡས་དགོན་པ་བཞེངས་རྗེས། སྒྲ་སྒྱུར་རྒྱ་གར་གླིང་དུ་ཡིག་བསྒྱུར་ཁང་ཚུགས་པ་ཡིན་པའི་བཞེད་ཚུལ་ཞིག་མཆིས་ཀྱང་། ཁོ་བོའི་རྨོངས་བསམ་ལྟར་ན་དེ་ནི་སངས་རྒྱས་ཆོས་ལུགས་བོད་དུ་དར་བའི་སློབ་གསོ་རིག་པའི་འགོ་ཚུགས་ས་ཞིག་ཡིན་སྲིད་པ་ལས། བོད་མི་རིགས་རང་ཉིད་ཀྱི་སློབ་གསོ་རིག་པ་ནི་དེ་བས་ཆེས་སྔ་བའི་དུས་ནས་མེད་པ་ག་ལ་སྲིད་སྙམ། གལ་ཏེ་གོང་ལྟར་རྩིས་ན་བོད་ཀྱི་སློབ་གསོ་རིག་པའི་འབྱུང་ཁུངས་དེ་རྒྱ་གར་ལ་གཏུགས་དགོས་པ་དང་། བོད་རྒྱུད་ནང་བསྟན་ཆོས་ལུགས་ལས་མཆེད་པར་ཁས་མི་ལེན་ཀ་མེད་དུ་མི་འགྱུར་རམ། དེ་འདྲ་བྱས་ཚེ་མཐར་ཐུག་བོད་རིགས་རང་ཉིད་ལ་སློབ་གསོ་རིག་པའི་ཁུངས་གཏུགས་ས་ཅི་ཡང་མེད་པ་ལྟ་བུར་འགྱུར་བ་ལས་མ་འདས། གདོད་མའི་དུས་ནས་བོད་ཀྱི་གནའ་མི་ཚོའི་ཐོན་སྐྱེད་ནུས་ཤུགས་གོང་འཕེལ་འགྲོ་བ་དང་བསྟུན་ནས་རིམ་བཞིན་སྤྱི་ཚོགས་ཀྱི་རིག་གནས་སྣ་ཚོགས་དར་བའི་ནང་སྐྱེ་ཞིང་འཕེལ་བའི་སློབ་གསོ་རིག་པའི་བསམ་བློ་ཐོག་མ་དེ་དུས་ནམ་ཞིག་དང་། ཚུལ་ཇི་ལྟ་བུ་བྱུང་བ་ངེས་རྙེད་ཅིག་ད་ལྟ་སུས་ཀྱང་བརྗོད་མི་ཐུབ་ན། རྨོངས་རྒན་བདག་ལྟ་བུས་བརྗོད་བྱའི་ཡུལ་ལས་ཡོངས་སུ་འདས་པ་ནི་སྨོས་ཅི་དགོས། འོན་ཀྱང་བོད་ཀྱི་ལོ་རྒྱུས་ཡིག་ཐོག་འཁོད་པ་ད་ཕན་རང་ཉིད་ཀྱིས་མཐོང་ཐོས་བྱུང་བའི་ཁྲོད། ཏུན་ཧོང་ས་ཕུག་ནས་ཐོན་པའི་བོད་ཀྱི་གནའ་ཡིགP.T.1283པ་ཕུ་བོས་ནུ་བོར་《བཏམས་ཤིང་བསྟན་པའི་མདོ་》ཞེས་བྱ་བའི་གནའ་བོའི་འཇིག་རྟེན་ལུགས་ཀྱི་བསླབ་བྱ་དྲི་བ་དྲིས་ལན་གྱི་ཚུལ་དུ་བརྩམས་པའི་སློབ་ཚན་བདུན་ཅུ་རྩ་དགུ་ཡོད་པ་ཞིག་མཆིས་པ་དེའི་ནང་གསེས་སློབ་ཚན་ལྔ་བཅུ་རྩ་གསུམ་པ་དང་། ལྔ་བཅུ་རྩ་བཞི་པ་དེ་གཉིས་ཀྱི་ནང་སྐབས་དེའི་སློབ་གསོ་རིག་པའི་ནང་དོན་མཚོན་པ་ལྟ་བུ་དེའི་ཐོག་ནས་རང་གི་ལྟ་ཚུལ་གླེང་བར་འདོད་པ་ལགས་སོ། །
གཉིས་པ། ཐོག་མར་གནའ་ཡིག་སློབ་ཚན་དེ་གཉིས་ཆ་ཚང་ཇི་མ་ཇི་བཞིན་དྲངས་ཐོག དེའི་གཤམ་ཅུང་གོ་བདེ་བའི་འབྲུ་འགྲེལ་རེ་འགོད་རྒྱུ་དང་། དེ་ཡང་གཟིགས་སླ་བའི་ཕྱིར་སློབ་ཚན་སྔ་མ་དེ་དུམ་མཚམས་ལྔ་དང་ཕྱི་མ་དེ་དུམ་མཚམས་གཉིས་ལ་ཕྱེ་ནས་འབྲུ་འགྲེལ་ཞུ་རྒྱུ་ཡིན། སློབ་ཚན་ལྔ་བཅུ་རྩ་གསུམ་པ།
1.ནུ་ན་རེ། ཤེས་པ་ཆི་ལྟར་བྱ། ཕུ་ན་རེ། ཡོངས་ནི། མ་བསྟན་པར་ཤེས་པ་དང་། མ་བསླབས་པར་ལོབས་པ་མྱེདེ། འཛངས་པ་ཆི་ཡང་ཤེས་པ་ཡང་། བསླབ་པ་ལ་ནི་འགྲུས། བསྟན་པ་ལ་ནི་ཉན། ལེགས་པ་ལ་ནི། དགྲ་ལ་ཡོད་ཀྱང་ལེན། ཉེས་པ་ལ་ནི། བདག་ལ་ཡོད་གྱང་འདོར། དྲང་པོར་སྟོན་པ་ནི་གཤེ་ཡང་དགའོ། ལོག་པར་སྟོན་པ་ནི། བྱམས་གྱང་སྤང་ངོ་། ཞེས་པ་སྟེ། གཅུང་པོས། ཡོན་ཏན་ཤེས་པར་ཇི་ལྟར་བྱ་དགོས་ཟེར་དྲིས་པར། གཅེན་པོས་ལེན་དུ། སྤྱིར་ན་མ་བསླབ་པ་ལ་ཤེས་པ་དང་། མ་སྦྱངས་པ་ལ་མཁས་པར་གྱུར་པ་ནི་མེད་དོ་ཞེས་སྔོན་སྦྱངས་ཀྱི་མཐུ་ཟེར་བ་སོགས་ཁས་མ་བླངས་པར་ཤེས་ཡོན་དང་ལྡན་པ་ཞིག་ཡིན་ཕྱིན་གང་ཞིག་དོན་དུ་གཉེར་བྱའི་བསླབ་པ་ལ་བརྩོན་འགྲུས་དང་། སློབ་དཔོན་གྱིས་ཇི་ལྟར་བསྟན་པ་རྣམས་མཉན་ཅིང་ཡིད་ལ་བཟུང་བ། རང་ཉིད་འདོད་མི་འདོད་ཀྱི་དབང་དུ་མ་བཏང་བར་བཟང་ངན་ཕྱེ་སྟེ། ལེགས་པ་ནི་དགྲ་ལ་ཡོད་ཀྱང་འབད་པས་དང་དུ་ལེན་པ་དང་། ཉེས་པ་ནི་རང་ལ་ཡོད་ཀྱང་འབད་པས་སྤོང་བར་བྱ་ལ། དྲང་ཕྱོགས་ལེགས་པར་སྟོན་པ་ཚིག་རྩུབ་མོས་བསྡིགས་ཀྱང་དགའ་བར་བྱེད་ཅིང་། དྲང་བར་བྱས་པ་བཅས་ལ་བརྟེན་ན་ཚིག་རྩུབ་མོས་བསྡིགས་ཀྱང་དགའ་བར་བྱེད་ཅིང་། ལྡོག་ཕྱོགས་ཀྱི་ལམ་སྟོན་མཁན་ནི་ཇི་ལྟར་མཛའ་ཞིང་ཉེ་ན་ཡང་རིང་དུ་སྤོང་བར་བྱས་པ་བཅས་ལ་བརྟེན་ནས་བྱུང་བར་བསྟན་ཏེ་རང་གིས་ཀྱང་དེ་བཞིན་དུ་བགྱིས་ན་ནམ་ཞིག་མཁས་པར་འགྱུར་བར་བསྐུལ་བའོ། །
2.མུ་མཐུད་ནས་བསྟན་པར། དེ་ལྟ་བས་ན། ཕ་མ་དང་། ཕུ་ནུ་རྒན་རབས་གྱིས་གྱང་། བུ་ཙ་གཞོ་ནུ་ནི། ཤེས་པའི་ཞོ་ཤ་ཁོང་ན་མ་ལུས། བསླབ་ཆིང་སྦྱང་བ་ལ། ཆེད་ཆེ་བ་མྱེད་དོ། ། ཞེས་སློབ་གསོ་ནི་དེ་ལྟ་བུའི་འགངས་ཆེ་བས་ན། ཕ་མ་དང་སྤུན་མཆེད་རྒན་རབས་རྣམས་ཀྱིས་ཀྱང་། བུ་དང་ཚ་མོ་སོགས་མི་རབས་རྗེས་མ་དག་ལ། རང་རང་གིས་གང་ཤེས་པའི་ཡོན་ཏན་ཅི་ཡོད་པ་རྣམས་ཁོག་པར་མ་ལུས་པ་བུམ་པ་གང་འཇོའི་ཚུལ་དུ་སློབ་པ་དེ་བས་གལ་ཆེ་བ་མེད་དོ་ཞེས་བྱིས་པ་ཚོ་ལ་ཐོག་མར་ཁྱིམ་ཚང་གི་སློབ་གསོ་ལེགས་པར་བྱ་བ་ནས་འགོ་འཛུགས་དགོས་པར་བསྟན་ནོ། །
3.དེ་ལྟ་བས་ན། ངན་ཡང་འབྲིང་པོར་འོང་ན། འཛངས་པ་ལྟ་སྨོས་གྱང་ཆི་དགོས། སྙིང་རྒྱུ་ཁོང་ན་ཡོད་གྱང་། མ་བསྟན་མ་བསླབ་ཆིང་། མ་སྦྱངས་ན། འཛངས་པ་ལྟ་འབྲིང་པོར་འོང་ན། ངན་པ་ལྟ་སྨོས་གྱང་ཆི་དགོས། དེ་ལྟ་བས་ན། སླབ་པ་ཆེད་ཆེ་བར་མངོན་ནོ། ཞེས་དེ་ལྟར་བྱས་བ་བྱིས་པ་ཤེས་རིག་རྟུལ་པོ་ཡང་འབྲིང་ཙམ་དུ་འགྱུར་འོང་བས་ན། བློ་རིག་བཀྲ་བ་རྣམས་དེ་མས་མཆོག་ཁུ་འགྱུར་ཐུབ་པ་ནི་སྨོས་ཅི་དགོས། གློ་སྙིང་ཁོག་པར་ཡདོ་ནའང་། མ་བསླབ་མ་བསྐུལ་ཞིང་། སྦྱོང་དུ་མ་བཅུག་ན། རིག་པ་རྣོ་བ་དག་ཀྱང་འབྲིང་མ་ལས་མི་འོང་བས་ན། ཤེས་རིག་རྟུལ་པོ་ཡང་འབྲིང་ཙམ་དུ་འགྱུར་བ་འོང་བས་ན། བློ་རིག་བཀྲ་བ་རྣམས་དེ་བས་མཆོག་ཏུ་འགྱུར་ཐུབ་པ་ནི་སྨོས་ཅི་དགོས། གློ་སྙིང་ཁོག་པར་ཡོད་ནའང་། མ་བསླབ་མ་བསྐུལ་ཞིང་། སྦྱོང་དུ་མ་བཅུག་ན། རིག་པ་རྣོ་བ་དག་ཀྱང་འབྲིང་ཙམ་ལས་མི་འོང་བས་ན། ཤེས་རིག་རྟུལ་བ་རྣམས་བླུན་རྨོངས་སུ་འགྱུར་བ་ནི་བཤད་ག་ལ་དགོས་ཞེས་ཆུང་དུས་ནས་སློབ་གསོ་བྱས་པའི་ཕན་ཡོན་དང་། མ་བྱས་པའི་ཉེས་དམིགས་ནན་གྱིས་བསྟན་ཏེ་དེ་བས་བྱིས་པར་སློབ་གསོ་བྱ་རྒྱུ་ནི་གལ་ཤིན་ཏུ་ཆེ་བར་བསྐྱར་ལྡབ་ཀྱིས་ནན་དུ་བཤད་པའོ། །
4.བུས་པ་གཞོ་ནུ། རྩེ་བའི་གོར། ཡིག་རྩིས་ལ་རྩོགས་པ། འཛངས་གྱི་སྣོན་དུ་འགྲོ་བ་དང་། ཕོང་རྩལ་ལ་རྩོགས་པ། དཔའ་བའྀ་སྣོན་དུ་འགྲོ་བ། ལོབ་པར་བསླབ་པའི་རིགསོ། ཡུན་དུ་ཕན་པ་ནི། དཀའ་ཡང་བསླབ། ཡུན་དུ་གནོད་པ་ནི། དད་གྱང་གཏང་ན། ཕྲལ་གྱི་ལྟ་ཅི་སྨོས། ཞེས་དེ་ཡང་བྱིས་པ་ཆུང་ངུ་རྩེད་མོ་རྩེ་བའི་གོ་སྐབས་སུ་ཡང་། ཡི་གེ་དང་གྲངས་རྩིས་ལ་སོགས་པ་སློབ་པ་ནི་ཤེས་རིག་གི་སྣོན་མར་འགྲོ་བ་དང་། ཕོང་རྐྱེན་ལ་སོགས་པ་ལུས་ཀྱི་སྒྱུ་རྩལ་སློབ་པ་ནི་དཔའ་རྩལ་གྱི་སྣོན་མར་འགྱུར་བ་ཡིན་པས་བྱང་ཆུབ་པར་སློབ་པ་རིགས་སོ། ། ཕུགས་སུ་ཕན་པ་དག་ནི་དཀའ་ཚེགས་ཆེ་ཡང་འབད་པས་སློབ་དགོས་ལ། ཕུགས་སུ་གནོད་པའི་རིགས་ནི་འཕྲལ་དགའ་ཞིང་དད་ནའང་སྤོང་དགོས་ན། འཕྲལ་དུ་མངོན་པའི་ཕན་གནོད་བླང་འདོར་དགོས་པ་ནི་ལྟ་ཅི་སྨོས་ཞེས་ཞི་དྲག་ལ་མཁོ་བའི་ཤེས་བྱ་རྣམས་ཆུང་དུས་ནས་དཀའ་ངལ་ལ་མ་བལྟོས་པར་སློབ་སྦྱོང་བྱ་དགོས་པ་དང་། ཀུན་སྤྱོད་ངན་པའི་རིགས་ལང་ཤོར་དུ་གཏོང་མི་རུང་བ་སོགས་བྱིས་པ་ཆུང་ངུའི་དུས་ནས་སློབ་གསོ་བྱེད་ཕྱོགས་རྣམས་ཞིབ་ཚགས་ནན་ཏན་གྱི་སྒོ་ནས་བསྟན་ཡོད།
5.བསླབ་པ་ལ་དངོས་སུ་ཇི་ལྟར་འཇུག་དགོས་པའི་གོ་རིམ་སྐོར་ལ་ཡང་མུ་མཐུད་ནས། བདག་གི་བུ་ཚ་བསླབ་པ་ཡང་། དང་པོ་ནི། སུ་བདག་ལ་བྱམས་ཤིང་འཛངས་པའི་གན་དུ་གཞག་སྟེ་བསླབ་ཆིང་དབྱང་ངོ་། དེ་ནས་བློན་པོ་ཆེ་ཞིང་དབུལ་བའི་གན་དུ་གཞག་ཆིང་བསླབ་སྟེ་དབྱངོ་། དེ་ནས་རུང་ཡང་དག་ན། གྲགས་པའི་ས་གར་ཆེ་བར་གཞགོ ། གཞུང་མྱེད་ན། ཆེ་ཞིང་མཐོ་ཡང་། དེའི་གན་དུ་མྱི་གཞགོ། གཞོན་སྐྱེས་བསྟེན་ལས། རྫུ་བ་མང་གིས། མྱི་ལོག་པ་ལ་སྲེད་པ་རྣམས་དང་། བསྟེན་ཆིང་མཛར་མྱི་གཞུགོ །
(1)ཞེས་ཁྱིམ་ཚང་གིས་བགྱི་འོས་པའི་སློབ་གསོ་རྣམས་བསྒྲུབས་རྗེས། རང་གི་བུའམ་ཚ་བོ་གང་ཡིན་རུང་སློབ་དཔོན་གཞན་གྱི་སར་སློབ་སྦྱོང་དུ་བསྐྱེལ་བའི་རིམ་པ་ལེགས་པར་བསྟན་ཅིང་། དེ་དག་གི་དགོས་པ་དང་། རྒྱུ་མཚན་སློབ་ཚན་ཕྱི་མའི་དྲིས་ལན་ནང་གསལ་པོར་འཁོད་ཡོད་པས་འདིར་མི་བརྗོད་ལ། གཞན་དུ་ཀུན་སྤྱོད་བཟང་པོ་མི་ལྡན་ན་གྲགས་པ་ཆེ་ཞིང་གོ་གནས་མཐོ་ཡང་སློབ་དཔོན་དེ་ལྟ་བའི་དྲུང་དུ་འཇོག་མི་རུང་བ་དང་། དེ་བཞིན་གཞོན་སྐྱེས་བསྟེན་པ་ལས་རྫུ་བག་ཅན་ཕྲད་པ་མང་བས། མ་རབས་ངན་སྤྱོད་ལ་ཆགས་ཞེན་ཅན་རྣམས་བསྟེན་པ་དང་འགྲོགས་སུ་མི་འཇུག་གོ་ཞེས་གསལ་བ་དེ་དག་ལས། སྐབས་དེ་ཤེད་དུ་ཕྱོགས་གཅིག་ནས་སྤྱི་ཚོགས་ཐོག་གཞུང་གཉེར་སློབ་གྲྭ་ལྟར་བཞགསྒེར་གྱིས་གཉེར་བའི་སློབ་གྲྭའང་ད་དུང་ཐོན་མེད་པ་རྟོགས་ཐུབ་ལ། ཕྱོགས་གཞན་ཞིག་ནས་ཡུལ་གྱི་རྒྱལ་པོའི་བློན་པོ་ཆེན་པོ་དག་གི་སར་གཞན་གྱི་གཞོན་ནུ་སློབ་གཡོག་སྦྲགས་མར་ཉར་སྲོལ་ཡོད་པའང་མཚོན་ཞིང་། དེ་ནས་སྦྱངས་པ་མཐར་སོན་ན་སྐད་གྲགས་ཡོད་པའི་རྒྱུགས་སྤྲོད་པའམ། བྱ་བ་བྱེད་ས་ལྟ་བུའི་འགྲོ་ཁུངས་ཤིག་ཀྱང་ཡོད་པ་ཤུགས་ལས་མཚོན་པ་བཅས་འདི་དག་ལས་རང་རེས་གནའ་རབས་བོད་ཀྱི་སློབ་གསོའི་བསམ་བློ་དང་། ནང་དོན། སློབ་སྦྱོང་བྱ་ཡུལ། བྱེད་སྟངས་ཀྱི་རིམ་པ་ལ་སོགས་རགས་ཙམ་ཞིག་རྟོགས་ཐུབ་བོ། སློབ་ཚན་ལ་བཅུ་རྩ་བཞི་པ། 1. ནུ་ན་རེ། བསླབ་པ་དང་པོ་བྱམས་པའི་གན་དུ་གཞག་པ་དང་། ཕྱིས་བློན་པོ་ཆེ་ཞིང་དབུལ་བའི་གན་དུ་གཞག་པ། ཆེད་ཆི་ལྟར་ཆེ། ཕུ་ན་རེ། བསླབ་པ་དང་པོ་བྱམས་པའི་གན་དུ་གཞག་པ་ནི། བདག་གི་བུ་གཞོན་པས། ལེགས་ཉེས་གཉིས་བྱེ་བྲག་མྱི་ཕྱེད་ལ། བྱ་མྱི་བྱ་དྲོད་མྱི་ཟིན་པས། བདག་ལ་བྱམས་པ་ཉིད་མ་ཡིན་ན་འཁྱམས་ཤིང་ཁྲིན་ལ་ཐོགས་པར་འོང་། གཆིག་ཏུ་ན་གཞོན་ནུར་གྲམ་ན། སྙིང་རྩ་ལ་གནོད་པ་སྐད་གྱང་བྱ། བྱམས་འབའ་ཞིག་གིས་ཀྱང་མྱི་ཆོག་སྟེ། འཛངས་པ་དང་ལོབས་པའི་ས་མ་ཡིན་ན། བསླབ་ཆིང་བསྟན་ཏོ་ཆོག་ཐོག་ཏུ་མྱི་ཕེབས་མྱི་ལོབསོ། འཛངས་པས་ནི། ཇི་བྱས་གྱང་། ཐོག་ཏུ་ཕེབས་ལ། བུ་ཉིད་གྱང་དེའི་ཚུལ་བསླབ་སའི་ཕྱིར་རོ། ཞེས་ཐོག་མར་སློབ་དཔོན་དང་པོ་རང་དང་ཉེ་ཞིང་མཛའ་བའི་དྲུང་དུ་འཇོག་པ་ནི། རང་གི་བུ་ལོ་ན་ཕྲ་བས་ལེགས་ཉེས་གཉིས་དབྱེ་བ་འབྱེད་མི་ཤེས་ལ། གང་ཞིག་བྱ་དང་མི་བྱ་ཚོད་ཀྱང་མི་ཐིང་བས་གལ་ཏེ་རང་ལ་མཛའ་བ་ཞིག་མ་ཡིན་ན། བྱིས་པ་འཁྱམས་ཐིང་ཐ་ན་ཁྲིམས་ལ་ཐུག་པའང་འོང་སྲིད། གཅིག་ནས་གཞོན་ནུར་རེངས་ན་སྙིང་རྩ་ལ་གནོད་པར་ཡང་གྲགས། ཡང་བྱམས་པ་གཅིག་པུས་ཀྱང་མི་འགྲིག་སྟེ། ཐབས་ལ་མཁས་པ་དང་བསླབ་འབྲས་ཐོན་ས་ཞིག་མ་ཡིན་ན། བསླབས་ཤིང་བསྟན་པ་རྣམས་དོན་ཐོག་ཏུ་མི་འཁྱོལ་བས་མི་ཤེས་སོ། ། ཐབས་ལ་མཁས་པས་ནི་གང་ཞིག་བྱས་ཀྱང་དེ་དོན་ཐོག་ཏུ་འཁྱོལ་ཐུབ་པས། རང་གི་བུལའང་ཐབས་ཚུལ་བཟང་པོ་དེ་བསླབས་ཤེས་ཐུབ་པའི་ཕྱིར་ཡིན་ཞེས་ནར་མ་སོན་པའི་བྱིས་པ་རྣམས་ལ་སློབ་དཔོན་ཡང་བྱམས་ཤིང་བརྩེ་ལ། ཐབས་མཁས་ཀྱི་ཤེས་ཡོན་སློབ་པའི་འཇོན་ཐང་ལྡན་པ་ཞིག་དགོས་པ་དང་། དེ་ལྟར་མ་བྱུང་ན། རིན་ཐང་བྲལ་བའི་དུས་ཚོད་ཆུད་ཟོས་སུ་འགྱུར་བ་སོགས་ཀྱི་རྒྱུ་མཚན་གསལ་པོར་བསྟན་པ་འདི་དག་ནི་དེང་སྐབས་སློབ་གྲྭ་ཆུང་བའི་སློབ་གསོ་བསྒྱུར་བཅོས་བྱ་རྒྱུར་ཡང་དཔྱད་གཞིའི་དོན་སྙིང་ལྡན་ཡོད་སྙམ། 2. ཐང་། གཞོན་ཞིང་ཤེད་མ་བྱའེ་བའི་ཚེ། དེར་བསླབས་ཏེ་ལོབས་ནས། བློན་པོ་ཆེ་ཞིང་དབུལ་བའྀ་གན་དུ་གཞག་པ་ནི། བློན་པོ་དེ་ཆེ་བས་ལས་ན། མྱི་འཛངས་མྱི་སྲིད། དབུལ་བས་ན། དྲང་དཀན་དང་གཞུང་ཆེ་བ་དང་། འདོད་ཆུང་བ། མ་ཡིན་མྱི་སྲིད་དེ། བདག་གི་བུ་ཡང་དེའི་ལུགས་བསླབ་པའི་ཕྱིར། དེར་གཞག་གོ གཆིག་ཏུ་ན། དབུལ་པའྀ་གཡོག་བྱེད་དང་། ཇི་ལ་ཡང་། གྲོན་ཆུང་ཞིང་། ཉུང་ངུས་ཆོག་པར་ཤེས་བ། བླ་འོག་གཉིས། ཆི་བྱའང་བདེ་བར་འོང་ངོ་། སྙན་ངག་ལ་སྩོགས་པ། ཡི་གེ་བཟང་པོ་འཆང་ཞིང་། གློག་ཏུ་བཆུག་ན། འཛངས་གྱི་སྣོན་དུ་རུངོ་། ཚ་བོ་དང་བུ་བདག་གི་ཕྱི་ན་འདུག་ན། ནམ་ཞིག་མཁོན་མ་ལུས་པར། མཚུངས་པར་བྱ་བའི་རིགསོ།
(2)དེ་ཡང་ལོ་ཆུང་ཞིང་མནོ་མ་ཤེས་པའི་ཚེ་གོང་གསལ་དེར་བསླབས་ནས་མཐར་ཕྱིན་པའི་རྗེས་སུ། བློན་པོ་གོ་གནས་མཐོ་ཞིང་འབྱོར་པ་དབུལ་བའི་དྲུང་དུ་འཇོག་པའི་དགོས་པ་ནི། བློན་པོ་དེ་གོ་གནས་མཐོ་བ་དེ་ལས། ཤེས་ཡོན་ཆེན་པོ་དང་མི་ལྡན་པ་མི་སྲིད་ལ། དབུལ་བ་དེ་ལས་ནི་དྲང་བདེན་དང་ལུགས་མཐུན་ལྷག་བསམ་ཆེ་ཞིང་། རང་འདོད་ཆུང་བ་ཞིག་བཅས་མ་ཡིན་པ་མི་སྲིད་པས་ན། རང་གི་བུ་ཡང་དེའི་སྤྱོད་ཚུལ་ལ་སློབ་པའི་ཕྱིར་འཇོག་པ་ཡིན། གཞན་ཡང་དབུལ་པོའི་གཡོག་བྱེད་པ་དེས་གང་ལའང་གྲོན་ཆུང་བསྲི་ཚགས་ཀྱི་གོམས་གཤིས་དང་། འདོད་ཆུང་ཆོག་ཤེས་ཅན་ཞིག་ཆགས་ཐུབ་པས་ན། སླད་ཕྱིན་ཆད་དཔོན་འབངས་གང་ཞིག་བྱ་དགོས་བྱུང་ན་ཡང་བདེ་བླག་ངང་བྱེད་ཐུབ་ཅིང་། དེ་བཞིན་སྙན་ངག་ལ་སོགས་པ་དཔེ་དེབ་བཟང་པོ་བལྟ་ཞིང་ཀློག་ཏུ་བཅུག་ན་ཤེས་ཡོན་ཇེ་ཆེར་འགྱུར་རོ། ། ཚ་བོ་དང་བུ་ལ་སོགས་པ་རང་གི་མཇུག་ལ་སྡོད་པ་ཡིན་པས། ཕུགས་སུ་འཁོན་སེམས་མི་སྐྱེ་བའི་དོན་དུ་དབྱེར་མེད་མཉམ་པར་སྐྱོང་བའི་རིགས་སོ་ཞེས་གསལ་བ་ལས། གནའ་དུས་སུའང་ཡོན་ཏན་ཅན་ལ་བློན་པོ་ཆེ་བ་བསྐོ་བ་དང་། བློན་ཆེན་གྱི་གོ་སར་བསྙེགས་ཀྱང་ད་དུང་ནོར་གྱིས་དབུལ་བ་དེ་ལྟ་བུའང་ཡོད་ལ། བློན་པོ་ཆེན་པོས་གཞན་གྱི་བུ་ཚ་སློབ་གཉེར་གྱི་དོན་དུ་ཉར་ཏེ་གཡོག་ཏུ་བཀོལ་བའི་སྲོལ་ལ་སོགས་པ་རང་རེ་རྗེས་རབས་པའི་བློ་ཡུལ་དུ་འཆར་མ་མྱོང་བའི་གནའ་རབས་སློབ་གསོའི་ལོ་རྒྱུས་ངོ་མ་མང་པོ་ཞིག་ལ་ཞིབ་འཇུག་བྱ་རྒྱུ་ཡོད་པ་སྣང་ངོ་། །
གསུམ་པ། གནའ་ཡིག་དེ་ལ་ཐོག་མའི་དཔྱད་པ་རགས་ཙམ་བགྱིས་པའི་མྱོང་ཚོར། གཅིག གནའ་རབས་ཀྱི་བསླབ་བྱ་འདི་དུས་རབས་ངེས་གཏན་གང་ཞིག་ལ་བྱུང་བ་སོགས་ཀྱི་དཔྱད་གཞི་འཚོལ་ཐབས་བྲལ་ཡང་། སློབ་ཚན་བདུན་ཅུ་དོན་དགུ་རེ་རེ་བཞིན་གྱི་ནང་དོན་གང་ལ་དཔྱད་ནའང་། གནའ་ཡིག་འདི་ཉིད་བཙན་པོ་ཁྲི་བཙན་གྱི་སྐུ་དུས་ལས་སྔ་བ་ཞིག་ཡིན་པ་བརྗོད་བྱའི་དོན་དང་། རྗོད་བྱེད་ཡི་གེའི་སྦྱོར་ཚུལ་གང་ཐད་ནས་མཚོན་པར་ཁོ་བོས་ངོས་འཛིན་བྱེད་ཀྱིན་ཡོད།1.བཙན་པོ་ཁྲི་སྲོང་ལྡེ་བཙན་ཚུན་ཆད་ཀྱི་བསླབ་བྱ་ཞིག་ཡིན་ན། བརྗོད་དོན་ནང་སངས་རྒྱས་ཆོས་ལུགས་ཀྱི་རྩ་བའི་ལྟ་ཚུལ་ཏེ་ཚེ་སྔ་ཕྱི་ཡོད་པར་སྨྲ་བ་གཞིར་བཟུང་ནས་། ཕར་ཕྱིན་དྲུག་སོགས་དགེ་སྡིག་བླང་འདོར་གྱི་རྣམ་བཤད་དང་འབྲེལ་བ་ཞིག་མི་འབྱུང་མི་སྲིད་པ་ནི་བོད་ཀྱི་ལོ་རྒྱུས་ལ་ཞིབ་འཇུག་བྱེད་མཁན་ཚང་མས་གསལ་རྟོགས་ཐུབ་པ་ཞིག་ཡིན། འོན་ཀྱང་གནའ་རབས་ཀྱི་བསླབ་བྱ་རིང་པོ་འདིའི་འགོ་ནས་མཇུག་བར་ལ་དམ་པའི་ཆོས་ཀྱི་རྣམ་བཤད་དང་མཐུན་པ་ཞིག་ཆེད་དུ་བཙལ་ན། སློབ་ཚན་དྲུག་པའི་ནང་། .....ཡོངས་ནི། གཞན་ལ་ཕན་ན་ཡུན་དུ་བདག་ལ་ཕན། གཞན་ལ་གནོད་ན། ཡུན་དུ་བདག་ལ་གནོད། ཆེས་བྱའོ། (3)ཞེས་གསལ་བ་འདི་ཆོས་ལུགས་དང་ཉེ་ཤོས་ལྟ་བུ་སྣང་མོད། འོན་ཀྱང་ཡུན་དུ་ཞེས་པ་དེ་ཚད་ཅི་འདྲ་ཞིག་ལ་གོ་ནའང་ཆོག་པ་སྟེ་དཔེར་ན། མི་གཞན་དག་ལ་ཕན་བཏགས་ན་རང་ལ་མི་ཚེ་ཧྲིལ་པོའི་རིང་སྙན་པའི་གྲགས་པ་དང་ཀུན་གྱི་བརྩི་བཀུར་ཐོབ་པས་ཕན་པ་ཡིན་ལ། གཞན་དག་ལ་གནོད་བསྐྱལ་ན་རང་ལ་ཚེ་གང་རིང་གྲགས་པ་ངན་པ་འབྱུང་ཞིང་། འགལ་ཟླའི་དགྲ་བོའང་འོང་ནས་གནོད་པ་ཡིན་ཞེས་འཇིག་རྟེན་ལུགས་ཀྱི་བསྟན་བཅོས་སུ་འགྲེལ་ན་ཡང་མི་ཆོག་པ་མེད་སྙམ། དེ་བས་མངོན་ཚན་ཆེ་བའི་སངས་རྒྱས་ཆོས་ལུགས་ཀྱི་བཤད་ཚུལ་ཞིག་ཁོ་བོས་མ་རྙེད་ལ། དེ་མིན་ཆོས་དང་འགལ་བའི་ནང་དོན་ནི་ཇི་སྙེད་ཅིག་མཆིས་པ་རེ་རེ་བཞིན་བགྲང་གིས་མི་ལང་བས་གནའ་ཡིག་དེ་རང་ལ་གཟིགས་པར་ཞུ། 2.ཡི་གེའི་སྒྲ་སྦྱོར་ཐོག་ནས་དཔྱད་ན་ཡང་། གནའ་ཡིག་འདིར་གསལ་བྱེད་སྡེ་པ་གཅིག་གི་ནང་གི་ཡི་གེ་ཕན་ཚུན་བརྗེས་ནས་བྲིས་པ་ཤིན་ཏུ་མང་སྟེ། དཔེར་ན་ཅ་ཕལ་ཆེ་བར་ཆ་དང་། ཀྱ་ཡིག་ཕལ་ཆེར་བར་གྱ་བྲིས་པ་ལྟ་བུ་ཧ་ཅང་མང་བ་འདི་འདྲ་ཁྲི་སྲོང་ཚུན་གྱི་རྡོ་རིང་ངམ། བྲག་བརྐོས་གནའ་ཡིག་སོགས་ཀྱི་ནང་མཐོང་རྒྱུ་ཆེས་ཉུང་བ་ཞིག་ཡིན་པ་བཅས་དེ་དག་ལ་དཔགས་ན་བསླབ་བྱ་ཡིག་རྙིང་འདི་ནི་མ་མཐར་ཡང་བཙན་པོ་འདུས་སྲོང་མང་པོ་རྗེའི་སྐུ་དུས་ཙམ་ལ་བྲིས་པའི་གནའ་ཡིག་ཅིག་ཡིན་པར་མངོན། 3.དེ་ལྟར་བརྗོད་དགོས་དོན་གང་ཡིན་ཞེ་ན། བསླབ་བྱ་འདི་བཙན་པོའི་དུས་རབས་ཀྱི་གནའ་ཡིག་ངོ་མ་གང་མང་དང་བལྟ་བསྡུར་དང་དཔྱད་པ་བྱས་པའི་ཁྲོད། འདུས་སྲོང་མང་པོ་རྗེས་མགར་གྱི་བུ་རྒྱུད་ལ་གཤེ་བའི་མགུར་རྩོམ་དེ་དང་མཐུན་ཤོས་སུ་སྣང་། དཔེར་ན་གསུང་མགུར་དེའི་ནང་དོན་གྱི་ཆ་ནས་བཤད་ནའང་། ཐང་ལྷ་ནི་ཡང་བཞུར་མཁྱེན་....ལྷེའུ་རྗེ་ནི་ཟིན་དགས་མཁྱེན། ...པྱྰ་ཡི་གཙུག་མཁན་མཁྱེན། ཞེས་པ་ལ་སོགས་པ་གནའ་བོའི་བོན་གྱི་ལྷའི་མིང་དང་། ཉི་ཟླ། དགུང་སྔོན་ལ་སོགས་སྐྱབས་ཡུལ་དུ་དྲངས་པ་ལས། སངས་རྒྱས་དང་ཆོས། དགེ་འདུན་ཏེ་དཀོན་མཆོག་གསུམ་གྱི་མཚན་སོགས་མདོར་ན་སངས་རྒྱས་ཆོས་ལུགས་ཀྱི་བརྗོད་དོན་རྩ་བ་ནས་མེད་པ་དང་གཅིག ཡི་གེའི་སྦྱོར་ཚུལ་གྱི་ཐད་ནས་དཔྱད་ནའང་། གྱེ་དེ་རིང་ནི་སང་ལྟ་ན། ...ཕ་བོང་ནི་རི་ལ་འདྲིལ། ....པྱིན་སྙམ་ནི་ལེང་མྱི་བགྱིད། .....ཆུ་བཆད་ནི་ཡུར་དྲངས་ཀྱང་། .....མོན་ཀའི་སྟག་གཆིག་པ། .....གང་ཆེ་ནི་གག་ཆུང་བ། ....གང་མཐོ་ནི་གག་དམའ་བ། ....མཁར་ཁོལ་ནི་རྨང་བ་དང་། ཡར་ལུང་ནི་པྱིང་ལུང་ན། (4)ཞེས་སོགས་གསལ་བྱེད་སྡེ་པ་གཅིག་ནང་གི་ཡི་གེ་ཕན་ཚུན་བརྗེས་ནས་གང་རུང་དུ་སྤྱོད་པའི་སྦྱོར་ཚུལ་འདི་རིགས་མང་དུ་མཆིས་པ་བཅས་ཀྱི་ཐོག་ནས་བསླབ་བྱ་འདི་འབྲི་བའི་དུས་རབས་དེ་དང་ཧ་ལམ་གཅིག་མཚུངས་ཙམ་དུ་འདོད་པའི་རྒྱུ་མཚན་དེ་ཡིན་ཅིང་། འོན་ཀྱང་ནང་དོན་ཀུན་སྤྱོད་ཀྱི་སྲོལ་ལུགས་དག་ནི་དེ་བས་ཆེས་སྔ་བ་ཞིག་ནས་དར་བར་མངོན་ཏེ། བསླབ་བྱ་དེ་རང་གི་འགོ་བརྗོད་ནང་གནའ་ཡུལ་གསེར་ཞྭ་གཡུ....བྱ་བ་ན་.... ཞེས་འཀོད་པ་དེ་ལས་ཀྱང་རྩོམ་པ་པོས་ཆེས་གནའ་དུས་ནས་རིམ་བཞིན་དོར་བའི་ཡུལ་སྲོལ་ཀུན་སྤྱོད་རྣམས་བསྟར་ཆགས་སུ་བསྒྲིགས་ཏེ་བརྩམས་པ་གསལཔོར་བསྟན་སྟབས་ཡུལ་སྲོལ་གྱི་ཀུན་སྤྱོད་འདི་རྣམས་དུས་རབས་བདུན་པ་བརྒྱད་པའི་སྐབས་གསར་དུ་ཆགས་པ་ཞིག་མིན་པར་དེ་ལས་མི་ལོ་བརྒྱ་ཕྲག་དང་། སྟོང་ཕྲག་གི་གོང་ནས་དར་ཞིང་འཕེལ་རྒྱས་སུ་གྱུར་པ་ཞིག་ཡིན་པར་གྲུབ་པས་མི་རིགས་ཀྱི་སློབ་གསོའི་ཆུ་འགོ་ནི་ལོ་ངོ་སྟོང་ཕྲག་མང་པོའི་གོང་རོལ་ནས་བྱུང་ཞིང་འཕེལ་བར་འདོད་དགོས་སྙམ་མོ། ། གཉིས། སྤྱིར་ན་གནའ་ཡིག་བསླབ་བྱ་འདིའི་ནང་དོན་ཧྲིལ་བོ་བོད་མི་རིགས་ཀྱི་འཇིག་རྟེན་ལུགས་ཀྱི་བསྟན་བཅོས་ཏེ། སྤྱི་ཚོགས་ཀྱི་མི་དང་མིའི་བར་གྱི་འབྲེལ་བའི་བྱ་གཞག་ཇི་ལྟར་སྤྱོད་པའི་སྐོར་གྱི་དོན་སྙིང་ཞེ་གཅིག་ལས་མ་འདས་པ་དང་། ལྷག་པར་གོང་དུ་ཆ་ཚང་དྲངས་པའི་སློབ་ཚན་གཉིས་པོ་འདི་ནི་མི་རབས་རྗེས་མ་ཇི་ལྟར་གསོ་སྐྱོང་བྱ་དགོས་པའི་སློབ་གསོའི་བྱ་གཞག་ཁོ་ནར་དམིགས་སུ་བཀར་བ་ཞིག་ཡིན་ཏེ། སྤྱིར་ན་འགྲོ་བ་མིའི་རིགས་འདི་སེམས་ཅན་གཞན་ལས་ཁྱད་པར་འཕགས་པའི་ཁྱད་ཆོས་སྨྲ་ཤེས་ལ་དོན་གོ་བའི་མཚན་ཉིད་དང་ལྡན་པར་བརྟེན་ཤེས་རིག་དང་ཀུན་སྤྱོད་ཀྱི་སློབ་གསོ་ངེས་པར་བྱ་དགོས་པར་བསྟན་པ་སྟེ། དེ་ཡང་མ་བསླབས་པར་ཤེས་པ་དང་མ་སྦྱངས་པར་མཁས་པ་ཞེས་པ་འབྱུང་མི་སྲིད་པ་དང་། སྔར་གྱི་གྲགས་ཅན་རྣམས་ཀྱང་བརྩོན་པ་སྐྱེད་དེ་བསླབས་ཤིང་སྦྱངས་ནས་བྱང་ཆུབ་པར་གྱུར་པ་འབའ་ཞིག་ཡིན་ལ། དེ་ཡང་ཁོང་ཚོས་ཚུལ་ཇི་ལྟར་བྱས་ཏེ་དཀའ་བ་སྤྱད་ནས་འབད་པ་ཆེན་པོ་བསྟེན་ལུགས་ཀྱི་གཙོ་གནད་རྣམས་སྙིང་པོ་རགས་བསྡུས་ཀྱི་སྒོ་ནས་གསལ་བར་བསྟན་པ་དང་། དེ་ནས་ཡང་སྒོས་མི་རབས་རྗེས་མ་རྣམས་སློབ་གསོ་ཇི་ལྟར་བགྱི་དགོས་པའི་རིམ་པ་ཚར་དུ་དངར་བ་ཞིག་བཤད་པ་སྟེ། ཐོག་མར་བྱིས་ཆུང་ངུའི་དུས་ནས་ཕ་མ་རྒན་རབས་དག་གིས་རང་གི་བུ་ཚར་ཁྱིམ་ཚང་གི་སློབ་གསོ་གནད་དུ་སྨིན་པ་ཞིག་ངེས་པར་བྱ་བ་དེའི་གལ་ཆེའི་རང་བཞིན་ནན་ཏན་གྱིས་བསྟན་པ་མ་ཟད། དེ་ལྟར་བྱས་པའི་ཕན་ཡོན་དང་མ་བྱས་པའི་ཉེས་དམིགས་བཤད་པ་དང་། དེ་ནས་བསླབ་པ་དངོས་ཀྱི་རིམ་པར་ཇི་ལྟར་འཇུག་ཚུལ་བསྟན་ཅིང་། རིམ་པ་སོ་སོའི་སློབ་དཔོན་གྱི་མཚན་ཉིད་དང་དེ་དག་སོ་སོའི་དགོས་པ་བཤད་པ་དང་ཆབས་ཅིག་ལྡོག་ཕྱོགས་ཀྱི་སློབ་དཔོན་གང་དག་མི་བསྟེན་པའི་དགག་བྱ་ཡང་བསྟན་པ། བསླབ་བྱ་གཙོ་ཕལ་གྱི་དབྱེ་བའང་བྱིས་པ་གཞོན་ནུའི་ན་ཚོད་དང་བསྟུན་ནས་སློབ་གསོ་བྱ་དགོས་པ། དེ་ནས་སློབ་གསོའི་རིམ་པ་མཐར་ཕྱིན་པ་ན་གང་དུ་གྲགས་ཆེ་བའི་ས་ག་ལ་བ་དེར་སོང་ནས་བསླབས་འབྲས་མཐའ་དག་དོན་དངོས་ཐོག་སྤྱད་དེ་ལག་ལེན་ངོ་མའི་ནང་དགེ་མཚན་འདོན་དགོས་པའང་ཤུགས་ལ་བསྟན་པ་བཅས་མདོར་ན། བོད་འདིར་གནའ་དུས་ཀྱི་ཐོན་སྐྱེད་ནུས་ཤུགས་ཧ་ཅང་དམའ་བའི་དུས་རབས་ནས་བཟུང་མི་རབས་རྗེས་མ་གསོ་སྐྱོང་བྱ་བའི་སློབ་གསོའི་རིམ་པ་ཅུང་ཕུན་སུམ་ཚོགས་ལ་གོ་རིམ་ལྡན་ཙམ་ཞིག་ཡོད་ངེས་པར་བརྟེན་ང་ཚོས་གོམ་གང་མདུན་སྤོས་ཀྱིས་གསལ་རྟོགས་དང་ཞིབ་འཇུག་བྱེད་རིན་ལྡན་པ་ཞིག་ཡིན་སྙམ། གསུམ། གནའ་རབས་ཀྱི་སློབ་གསོ་རིག་པའི་བསམ་བློ་དེར་དཔྱད་ན་ཁྱད་ཆོས་གལ་ཆེ་བ་ཞིག་ནི། ཤེས་རིག་གི་སློབ་གསོ་གཞན་དག་གང་ཞིག་ལས་ཀྱང་བསམ་བློ་ཀུན་སྤྱོད་ཀྱི་སློབ་གསོ་དེ་གཙོ་ཆེ་བར་འཛིན་པ་མཐོང་ཐུབ། དཔེར་ན། བསླབ་བྱའི་ནང་། བུས་པ་གཞོ་ནུ། རྩེ་བའི་གོར། ཡིག་རྩིས་ལ་སྩོགས་པ། འཛངས་ཀྱི་སྣོན་དུ་འགྲོ་བ་དང་། ཕོང་རྩལ་ལ་སྩོགས་པ། དཔའ་བའི་སྣོན་དུ་འགྲོ་བ། ཞེས་དང་། དེ་བཞིན་རང་གི་བུ་བློན་པོ་ཆེན་པོའི་དྲུང་དུ་འཇོག་པའི་སྐབས་སུའང་སྙན་ངག་ལ་སྩོགས་པ། ཡི་གེ་བཟང་པོ་འཆང་ཞིང་། གློག་ཏུ་བཆུག་ན། འཛངས་ཀྱི་སྣོན་དུ་རུངོ་། ཞེས་ཤེས་ཡོན་དེ་དག་སློབ་ཅིང་སྦྱོང་བ་ཡང་མཛངས་དང་དཔའ་བའི་ཁ་གསབ་ཙམ་དུ་བརྩི་བ་ལས། བསླབ་བྱ་དངོས་སམ་གཙོ་བོ་མིན་པར་བསྟན་ཅིང་། དེ་ལས་ལྡོག་སྟེ་དཔེར་ན་བུ་ཚ་རང་དང་མཛའ་བའི་དྲུང་དུ་འཇོག་པའི་དགོས་པའང་། ….འཛངས་པས་ནི། ཇི་བྱས་ཀྱང་། ཐོག་ཏུ་ཕེབས་ལ། བུ་ཉིད་གྱང་དེའི་ཚུལ་བསླབ་པའི་ཕྱིར་རོ། ཞེས་དང་། བློན་པོ་ཆེ་ཞིང་། དབུལ་བའི་དྲུང་དུ་འཇོག་པའི་དགོས་པ་གཙོ་བོ་ཡང་། ….བློན་པོ་དེ་ཆེ་བ་ལས་ན། མྱི་འཛངས་མྱི་སྲིད། དབུལ་བས་ན། དྲང་དཀན་དང་གཞུང་ཆེ་བ་དང་། འདོད་ཆུང་བ། མ་ཡིན་མྱི་སྲིདེ། བདགི་བུ་ཡང་དེའི་ལུགས་བསླབ་པའྀ་ཕྱིར། དེར་བཞགོ། གཆིག་ཏུ་ན། དབུལ་པའྀ་གཡོག་བྱེད་དང་། ཇི་ལ་ཡང་། གྲོན་ཆུང་ཞིང་། ཉུང་ངུས་ཆོག་པར་ཤེས་ན། བླ་འོག་གཉིསུ། ཆི་བྱའང་བདེ་བར་འོང་ངོ་། ། ཞེས་གསལ་བ་ལྟར་དེར་སློབ་སྦྱོང་བྱ་རྒྱུའི་དམིགས་ཡུལ་གཙོ་གནད་ནི་བསམ་བློ་ཀུན་སྤྱོད་ཀྱི་སྲོལ་རྒྱུན་བཟང་པོ་འཇགས་ཐབས་ཁོ་ན་ཡིན་པ་མཚོན་ཞིང་། ལར་ནས་གནའ་བོའི་བསླབ་བྱ་ཧྲིལ་པོ་དེའི་འགོ་ནས་མཇུག་བར་གྱི་སློབ་ཚན་གཞན་དག་གི་སྙིང་དོན་ཕལ་ཆེའང་བསམ་བློ་ཀུན་སྤྱོད་ཀྱི་བླང་འདོར་འབའ་ཞིག་གཙོ་བོར་བཟུང་ནས་བསྟན་འདུག་པ་བཅས་ལས་མཚོན་སྙམ། དེ་ཡང་འཛངས་པ་ཞེས་པའི་གོ་དོན་འདིར་མཚོན་ན་གནའ་ཡིག་བསླབ་བྱ་དེ་རང་གི་སློབ་ཚན་མཇུག་བསྡོམས་དེའི་ནང་། ངན་པ་ཡོད་ན། འཛངས་པ་ཡོདོ། འཛངས་པ་ཡོདོ། ཆུང་ངུ་ཡོད་ན། ཆེན་པོ་རྙེདོ། དབུལ་པོ་རྙེད་ན། ཕྱུག་པོ་ཡོདོ། བླུན་པོ་ཡོད་ན། བཟོ་བོ་རྙེདོ། ཀུན་ཡང་དེ་ལྟ་སྟེ། ཕྲལ་ཡུན་གཉིས་རིག་དང་ལེགསོ། (5)ཞེས་ཐམས་ཅད་ལྟོས་ས་ལྟོས་འཇོག་གི་འགྲེལ་བ་ཡིན་པར་བསྟན་པའི་ནང་མཛངས་པ་ནི་ངན་པའི་ལྡོག་ཟླར་བཀོད་པ་ལྟར་ན་བཟང་པོར་གོ་དགོས་ལྟ་བུ་སྣང་ཞིང་། ཡུལ་དུས་ཀྱི་དབང་གིས་མིང་ཚིག་ལ་ལའི་གོ་དོན་ལ་འགྱུར་བ་ཅུང་ཟད་འགྲོ་བའང་སྲིད་པས་དག་ཡིག་དང་ཚིག་མཛོད་ནང་མཛངས་ཞེས་པ་གོ་དོན་དུ་མར་འགྲེལ་འདུག་རུང་། སྤྱིར་ན་དེ་ནི་རིག་པ་གསལ་བ་དང་ཁོག་ཡངས་དཀྱེལ་ཆེ་སོགས་བསམ་བློའི་ཀུན་སྤྱོད་ཀྱི་དགེ་མཚན་འཛོམས་པ་ཞིག་ལ་གོ་ན་ཁྱབ་ཆེ་བར་སྙམ།
བཞི་བ། མཇུག་བསྡུ་བ།
མདོར་ན་སྔོན་ཆད་བོད་འདིར་མི་ལོ་སྟོང་ཕྲག་འགའ་ཤས་རིང་མི་རིགས་ཀྱི་སློབ་གསོའི་བྱ་གཞག་ལ་རིམ་བཞིན་བོན་སྣ་ཚོགས་དང་། ནང་བསྟན་ཆོས་ལུགས་ཀྱི་གྲུབ་མཐའ་སོ་སོའི་བསམ་བློ་སོགས་ཀྱིས་དྲང་ཕྱོགས་སམ། ཡང་ན་ལྡོག་ཕྱོགས་གང་ཐད་ནས་ཤུགས་རྐྱེན་ཚབས་ཆེན་ཕོག་ཡོད་པ་སྨོས་མ་དགོས་མོད། འོན་ཀྱང་སྤྱིའི་ཆ་ནས་བཤད་ན་བོད་མི་རིགས་ནི་བློ་གཞུངས་ཤིང་། བསམ་པ་དྲང་བ། ངོ་ཚ་ཤེས་པ། ཕྱི་ཐག་རིང་ཞིང་། བབ་ཆགས་པ། ལོངས་སྤྱོད་ལ་ཆོག་ཤེས་པ། གཞན་ལ་རོགས་ཕན་བྱ་རྒྱུར་དགའ་བ། འགྲོགས་བདེ་གཤིབ་བདེ་ལ་སོགས་པའི་གཤིས་རྒྱུད་བཟང་པོའི་ཤུལ་རྒྱུན་ལྡན་པ་འདི་ཡང་གོང་གསལ་གནའ་རབས་མི་རིགས་ཀྱི་རྩ་བའི་སློབ་གསོའི་བསམ་བློ་དེ་དག་གི་གོམས་སྲོལ་བག་ཆགས་དང་ཁ་འབྲལ་ཐབས་མེད་པ་དཔྱད་བསྡུར་ཞིབ་འཇུག་གི་ཐོག་ནས་གསལ་པོར་མཚོན་གྱིན་ཡོད། དེས་ན་ང་ཚོས་ཚོགས་ཆེན་བཅོ་ལྔ་པའི་དགོངས་དོན་སློབ་སྦྱོང་དང་ལག་བསྟར་བྱེད་སྐབས་སྤྱི་ཚོགས་རིང་ལུགས་ཀྱི་དངོས་པའི་དཔལ་ཡོན་འཛུགས་སྐྲུན་བྱེད་པ་དང་ཆབས་ཅིག་སྤྱི་ཚོགས་རིང་ལུགས་ཀྱི་བསམ་པའི་དཔལ་ཡོན་ཤུགས་ཆེན་འཛུགས་སྤེལ་བགྱི་དགོས་པའི་བྱ་རིམ་ནང་ཕྱི་བཟང་ཀྲུང་སྤྱོད་ཙམ་དུ་མ་ཟད། གཙོ་བོ་ཀྲུང་ཧྭ་མི་རིགས་ཁག་གི་གནའ་བཟང་དེང་སྤྱོད་ཀྱི་ཉིང་བཅུད་ཕུལ་དུ་བྱུང་བ་རྣམས་བསྡུ་ལེན་བྱ་རྒྱུར་ཡང་དོན་སྙིང་ཟབ་མོ་ལྡན་ཡོད་སྙམ་པའི་ངོས་འཛིན་ཞུ་བཞིན་ཡོད། འོན་ཀྱང་རང་ངོས་ཀྱི་བསམ་བློའི་གོ་རྟོགས་དང་ཤེས་ཚད་དམའ་བའི་རྐྱེན་གྱིས་ཆེད་རྩོམ་འདིའི་ནང་སྐྱོན་དང་ནོར་འཁྲུལ་ཤོར་བའི་རིགས་ཅི་མཆིས་པ་ལ་རྒྱ་ཆེའི་གཟིགས་པོ་རྣམ་པས་ཆད་མཐུད་ཡོ་བསྲང་གི་སྐྱོན་བརྗོད་དང་སློབ་སྟོན་གནང་རྒྱུའི་རེ་བ་སྙིང་ནས་ཞུ་ལགས་སོ། །


text:
རྒྱ་གར་མཁས་པའི་གཞུང་ལུགས་ལ་གོམས་འདྲིས་ཐེབས་ཐུབ་པ་བྱ་རྒྱུ་དང་། དཔེ་ཆའི་བཤད་ལུང་ཐོབ་སོང་ཟེར་ནས་མ་བཞག་པར་དུས་རྒྱུན་དུ་བལྟ་ཀློག་བྱ་རྒྱུ་གལ་ཆེ་སྐོར་༧གོང་ས་མཆོག་གིས་གསུངས་སོང་།
ཟླ་འདིའི་ཕྱི་ཚེས་༢༩ ཉིན་གྱི་སྔ་དྲོར་༧གོང་ས་མཆོག་གིས་དྷ་ས་མེག་གྷན་ཐེག་ཆེན་ཆོས་གླིང་གཙུག་ལག་ཁང་དུ། ཨིན་ཌོ་ནེ་ཤི་ཡ་དང་། ལྷོ་ཀོ་རི་ཡ། མཱ་ལེ་ཤེ་ཡ། སིངྒ་པོར། ཐའེ་ལན་ཌི། ཝེ་ཏི་ནམ་སོགས་ཨེ་ཤི་ཡའི་རྒྱལ་ཁབ་ཁག་གི་དད་ལྡན་པ་ཚོས་ཇི་ལྟར་གསོལ་བ་འདེབས་པ་ལྟར། ཡུལ་གྲུ་དེ་དག་ནས་ཡོང་བའི་དད་ལྡན་ཆོས་ཞུ་བ་༡༦༠༠ ཙམ་ལ་ཆེད་དམིགས་ཀྱིས་སློབ་དཔོན་སངས་རྒྱས་བསྐྱངས་ཀྱིས་མཛད་པའི་དབུ་མ་རྩ་བ་ཤེས་རབ་ཀྱི་འགྲེལ་པ་བུདྡྷ་པཱ་ལི་ཏའི་གསུང་ཆོས་དབུ་འཛུགས་གནང་སོང་།
ད་ཐེངས་ཟླ་འདིའི་ཕྱི་ཚེས་༢༩ ནས་ཟླ་༩ པའི་ཚེས་༡ བར་ཉིན་༤ རིང་གི་གསུང་ཆོས་ཐོག་རྒྱལ་ཁབ་༦༠ ནས་དད་ལྡན་ཆོས་ཞུ་བ་མི་༡༧༠༠ མ་ཟིན་ཙམ་དང་། རྒྱ་ནག་ནས་མི་༡༧། རྒྱ་གར་བ་༢༠༠། བོད་རིགས་མི་མང་༣༩༠༠ ལྷག་ཙམ་དང་བཅས་ཁྱོན་བསྡོམས་པའི་ཆོས་ཞུ་བ་༧༠༠༠ ལས་བརྒལ་བ་འཛོམས་འདུག
༧གོང་ས་མཆོག་གིས་གསུང་ཆོས་དངོས་སུ་དབུ་འཛུགས་མ་གནང་གོང་སྔོན་འགྲོའི་གསུང་ཆོས་སུ་ལྷོ་ཤར་ཨེ་ཤི་ཡའི་ནང་པའི་ཡུལ་གྲུ་ཁག་ཐུན་མོང་གི་ཐོག་ནས་བསྐུལ་མ་ཞུས་པ་ལྟར། ད་ཐེངས་ཀྱི་གསུང་ཆོས་སུ་དབུ་མ་རྩ་བ་ཤེས་རབ་ཀྱི་འགྲེལ་པ་བུདྡྷ་པཱ་ལི་ཏ་གསུང་རྒྱུ་ཡིན་སྐོར་དང་། བསྟན་པ་སྤྱིའི་ཐོག་ནས་ལེགས་སྦྱར་གྱི་ཆོས་བརྒྱུད་འཛིན་མཁན་ཚང་མའི་ཁུངས་རྩ་བ་རྒྱ་གར་མཁས་པས་མཛད་པའི་གཞུང་ལ་གཏུགས་པ་ཤ་སྟག་ཡིན་སྟབས། གང་ཐུབ་ཅི་ཐུབ་ཀྱིས་རྒྱ་གར་མཁས་པའི་གཞུང་ལུགས་ལ་གོམས་འདྲིས་ཐེབས་ཐུབ་པ་བྱ་རྒྱུ་དེ་གལ་ཆེན་པོ་མཐོང་གི་ཡོད་པ་དང་། དཔེ་ཆའི་བཤད་ལུང་ཐོབ་སོང་ཟེར་ནས་མ་བཞག་པར་དུས་རྒྱུན་དུ་བལྟ་ཀློག་བྱ་རྒྱུ་གལ་ཆེ་སྐོར་གསུངས་སོང་།
དེ་བཞིན་༧གོང་ས་མཆོག་གིས་ནམ་རྒྱུན་ནས་གསུང་ཆོས་སྐབས་ཐོག་མར་ནང་ཆོས་ངོ་སྤྲོད་གནང་གི་ཡོད་སྐོར་དང་སྦྲགས་གསུང་དོན་དུ།“ངས་ནམ་རྒྱུན་ནང་ཆོས་བཤད་དུས་སྔོན་ལ་ནང་ཆོས་ངོ་སྤྲོད་ཅིག་བྱེད་ཀྱི་ཡོད། ངོ་འཕྲོད་ནས་ནང་ཆོས་ལ་དད་མོས་འདྲ་བྱུང་བའི་མཚམས་སུ་ནང་ཆོས་ཀྱི་གཞུང་ལུགས་ལ་བལྟས་ན་ཡག་པོ་འདུག”ཅེས་དང་། ཁོང་གིས་མུ་མཐུད་གསུང་དོན་དུ།“ལོ་རྒྱུས་ཀྱི་ཐོག་ནས་བཤད་ན་སངས་རྒྱས་པའི་ཆོས་འདི་རྒྱ་གར་ནས་བྱུང་བ་རེད། རྒྱ་གར་ནས་ཨེ་ཤི་ཡ་ཡོངས་རྫོགས་ལ་ཁྱབ་པའི་བཟོ་འདྲ་འདུག ནང་པའི་ཆོས་བརྒྱུད་ཀྱི་ནང་ལ་པ་ལིའི་ཆོས་བརྒྱུད་དང་། ལེགས་སྦྱར་གྱི་ཆོས་བརྒྱུད་ཅེས་ཡོད་རེད། གང་ལྟར་ཡང་སྙིང་སངས་རྒྱས་བཅོམ་ལྡན་འདས་ཀྱི་བདེན་བཞིའི་ཆོས་འཁོར་བསྐོར་ནས་བཟུང་གསུང་པའི་ཆོས་རྣམས་ཨེ་ཤི་ཡའི་ཡུལ་གྲུ་ཚང་མར་ཁྱབ་པའི་བཟོ་འདྲ་ཞིག་འདུག”ཅེས་དང་། སངས་རྒྱས་པའི་ཆོས་ལ་ཐུན་མོང་མ་ཡིན་པའི་ཁྱད་ཆོས་ཤིག་ཡོད་པ་དེ་ནི་རིགས་པས་བརྟག་ཅིང་དཔྱད་པའི་གྲུབ་དོན་དེ་སེམས་བརྒྱུད་ལ་སྦྱར་ནས་ཕན་ཐོགས་ག་རེ་ཡོད་མེད་དང་། སེམས་ལ་འགྱུར་བ་འགྲོ་རྒྱུ་ག་རེ་ཡོད་མེད་ཚོད་ལྟ་བྱས་ན་ངེས་པ་བརྙེས་ནས་དད་པ་ཐོབ་པ་ཞིག་ཡོང་རྒྱུ་ཡོད་སྐོར་སོགས་ཀྱི་བཀའ་སློབ་ཟབ་རྒྱས་གནང་རྗེས་གསུང་ཆོས་དངོས་སུ་དབུ་འཛུགས་གནང་སོང་། །
གསར་འགོད་པ་བཀྲ་ཤིས་དོན་གྲུབ།


text:
རྩོམ་པ་པོ།   རྡོ་རྗེ་དཔལ།དུས་ཚོད།   2018-01-12རྩོམ་ཁུངས།    རྔ་བའི་གསར་འགྱུར་དྲ་བ།
ལོ་ན་གཞོན་དུས་དཀའ་སྡུག་བཟོད་ཐུབ་ལ། རེ་སྒུག་ལ་ཡིད་ཆེས་ཀྱང་ཟབ་དགོས། མི་སུ་ཡིན་རུང་ནར་སོན་དུས་མི་ཚེ་ཡི་གདམ་གསེས་མང་བོར་འཕྲད་པ་ནི་ཆོས་ཉིད་ཅིག་ཡིན། སློབ་ཆེན་ལས་མཐར་ཕྱིན་རྗེས། ཆོས་དབྱིངས་ཡེ་ཤེས་ཀྱི་གདམ་གསེས་ནི་ཁོའི་བཤད་ལུགས་ལྟར་ན་བྱ་གཞག་ཅིག་བསྒྲུབ་དགོས་ཅེས་པ་དེ་ཡིན། གནག་སྣུམ་གྱི་སྐྲ་ལོ་དང་ཁོད་ཡངས་བའི་ཕྲག་ཞེང་། གཟེངས་སུ་ཐོན་པའི་སྣ་གདོང་། བབ་ཆགས་ལ་བག་དང་ལྡན་པའི་སྐྱེས་པ་དེར་སྐད་ཆ་མི་མང་ལ། གཤིས་ཀ་ཡང་ཕྱི་ཡི་ཉམས་དང་འདྲ་བར་རྒྱུན་པར་ཁ་རོག་གེར་བྱ་བ་རེ་རེ་བརྩོན་པས་དང་དུ་ལེན།
ལོ་ངོ་གཉིས་རིང་ལ་ས་བརྟག་ཡུལ་བརྟག་བྱས་ཏེ། 2015ལོར། ཁོས་བྱང་འབྲོག་ཞེས་པ་དེ་ཧུང་ཡོན་རྫོང་ཁྱུང་མཆུ་གྲོང་རྡལ་སྟག་ལུང་སྡེ་བ་ནས་གཉེར་མགོ་བརྩམས། དེང་སང་། བྱང་འབྲོག་ཞེས་པའི་འཁེལ་འཐག་ཁེ་ལས་དེས་ཡུལ་དེ་གའི་འབྲོག་མོ་བརྒྱ་ལྷག་གསོ་སྐྱོང་བྱས་ཤིང་། རྒྱུན་པར་བྱང་ཆ་ལྡན་པའི་འབྲོག་མོ་འཁེལ་འཐག་པ་16གིས་ཐོན་རྫས་ཐོན་སྐྱེད་བྱེད་བཞིན་ཡོད། ཐོན་རྫས་རེ་རེ་གླིང་ཆེན་ཡོ་རོབ་དང་མེ་གླིང་། ལྗར་པན། ཁོ་རེ་ཡ། ཞང་ཀང་། ཨའོ་མིན། ཐའེ་ཝན་སོགས་ས་ཆར་བཙོང་བཞིན་ཡོད་པས། ཡུལ་དེར་མིང་དུ་གྲགས་པའི་ཐོན་རྫས་ཕྱི་འཚོང་གི་ཁེ་ལས་ཤིག་ཡིན།
ཁེ་ལས་གསར་གཏོད།
གངས་དཀར་སེམས་ལ་རྟ་མེད་ན། ཕུ་རུང་ནང་ལ་སྲབ་མི་འཛིན་ཞེས་པ་ལྟར། མཐར་ཕྱིན་ནས་ལས་རྐང་ཞིག་ནས་བྱ་བ་གཉེར་རྒྱུ་ནི་ངའི་ཡ་ཁོག་སེམས་ཀྱི་འདོད་པ་མིན་ལ། རང་ལ་དབང་བའི་བྱ་གཞག་ལ་བརྩོན་ནས་རྒྱལ་ཁ་རླབས་པོ་ཆེ་ལེན་རྒྱུ་ཡིན་ཞེས་2012ལོར་མཐར་ཕྱིན་པའི་ཆོས་དབྱིངས་ཡེ་ཤེས་ཀྱིས་རང་གི་ཁྱིམ་མི་རྣམས་ལ་བཤད་པ་ན། མི་རིགས་ཀྱི་རིག་གནས་དང་ལོ་རྒྱུས་སྔོག་འདོན་ལ་ལོ་མང་བརྩོན་པའི་ཕུ་བོ་རབ་མཆོག་ཉི་མ་གཙོས་བཟའ་མི་ཀུན་གྱིས་རྒྱབ་སྐྱོར་བྱས། ཡིན་ནའང་སྐབས་དེར་ཆོས་དབྱིངས་ཡེ་ཤེས་ལ་བྱ་གཞག་ཅི་ཞིག་གཉེར་བའི་ཁ་ཕྱོགས་ཙམ་ཡང་མེད།
“དེང་རབས་བཟོ་ལས་དར་བའི་འགྲོས་དང་བསྟུན་ནས་མི་ལོ་བརྒྱ་ཕྲག་དུ་མར་རྒྱུན་བསྐྱངས་བའི་འབྲོག་མི་དག་གི་ཐོན་སྐྱེད་འཚོ་བའི་ལག་ཤེས་དང་ཕྱུགས་ལས་ཀྱི་སྲོལ་རྒྱུན་ཐོན་རྫས་ཉམས་པའམ་ཉམས་ཉེན་ཆེ་བའི་གནས་སུ་ལྷུང་ཡོད་དེ། དཔེར་ན་ནོར་གནག་གི་ཁུལ་ལྟ་བུ། གནའ་སྔ་མོར་ནོར་གནག་གི་ཁུལ་ཧ་ཅང་རིན་ཐང་ཆེ་ཡང་ད་ལྟ་ཉོ་སྡུད་དང་ལས་སྣོན་བྱེད་མཁན་ཤིན་ཏུ་དཀོན་ལ། ཁུལ་འཁེལ་ལག་ཤེས་ཀྱང་ཕལ་ཆེར་ཉམས་ལ་ཡོད”ཅེས་པ་ནི་ཕུ་ནུའི་བར་གྱི་རྒྱུན་སྲོལ་གྱི་ཁ་བརྡ་ཡིན། ཡིན་ནའང་། ཕྱི་རྒྱལ་དུ། དེ་ནི་ལག་ཤེས་བཟོ་ལས་ཐད་ཀྱི་འཚོལ་སྙེག་གི་ཕུགས་འདུན་ཞིག་ཡིན་པས། ཆོས་དབྱིངས་ཡེ་ཤེས་ཀྱི་ཡིད་ལ་བསམ་ཚུལ་བན་བུན་ཞིག་སྐྱེས་བྱུང་།
དེ་ནས་མི་ལོ་གཉིས་ཀྱི་རིང་། ཧི་པའེ་དང་ཀན་སུའུ། མཚོ་སྔོན་སོགས་ཀྱི་ས་ཆར་ཆོས་དབྱིངས་ཡེ་ཤེས་སོང་ནས་བྱ་གཞག་ཅི་ཞིག་གཉེར་ན་བཟང་བར་རྒྱུས་བླངས། ཨ་རིའི་བུ་མོ་ཡེ་ཤེས་བདེ་ཆེན་གྱིས་བསང་ཆུ་རུ་མདོ་དབུས་ཁམས་གསུམ་གྱི་ཆེས་ཐོག་མའི་མཐོ་རིམ་ལག་ཤེས་ཏེ་ཁུལ་རིགས་ཐོན་རྫས་ཁེ་ལས་ཏེ་ནོར་ལྷ་ཞེས་པ་གཉེར་བཞིན་ཡོད། དེ་ལས་ཆོས་དབྱིངས་ཡེ་ཤེས་ལ་གློ་བུར་དུ་རྟོགས་པ་སད་དེ། ཁྱུང་མཆུ་ཡང་འབྲོག་ས་ཡིན་པས་རང་ཡུལ་ནས་ཁུལ་སྡུད་ཐུབ་ཅིང་། རང་གི་སྒོ་ཁྱིམ་ནས་ལས་ཞུགས་ཐུབ་པ། དེ་ནི་རང་གི་སྙེག་པར་འདོད་པའི་ཡུན་རིང་གི་ཕུགས་བསམ་མ་ཡིན་ནམ་སྙམ།
ཁོ་རང་ཡུལ་དུ་ལོག་ནས། ས་བརྟག་ཡུལ་བརྟག་བྱས་པ་ན། ཧུང་ཡོན་རྫོང་མཁར་དང་བར་ཐག་སྤྱི་ལེ་བཞི་ཡང་མེད་པའི་ཁྱུང་མཆུ་གྲོང་རྡལ་གྱི་སྟག་ལུང་སྡེ་བར་འཚོ་བ་དབུལ་ཞིང་ཕོངས་ཀྱང་བཟའ་མིར་ལྟ་སྐྱོང་དགོས་པས་ཡུལ་གཞན་དུ་ཞོར་ལས་ལ་འགྲོ་མི་ཐུབ་པའི་འབྲོག་མོ་མང་བ་ཤེས་ཤིང་། སྟག་ལུང་སྡེ་བ་ནི་ལྟོས་བཅས་སུ་མི་ཚོགས་མང་དུ་འཛོམས་པའི་འབྲོག་སྡེ་ཞིག་ཡིན། གལ་ཏེ་འབྲོག་སྡེ་འདི་རུ་བཟོ་གྲྭ་གཟུགས་ཐུབ་ན། འགྲིམ་འགྲུལ་དང་ནུས་ཁུངས་སོགས་སྟབས་བདེ་བར་མ་ཟད། ཡུལ་དེའི་འབྲོག་མོ་རྣམས་ཀྱིས་རང་གི་སྒོ་ཁ་ནས་ལས་ཞུགས་ཀྱང་བྱེད་ཐུབ། དེ་ལྟར་བསམ་བློ་བཞི་གསུམ་བཅུ་གཉིས་བཏང་བ་ན། 2015ལོར། འབྲོག་སྡེ་འདི་ནས་བྱང་འབྲོག་འཁེལ་འཐག་ཚད་ཡོད་ཀུང་སིའི་འཁེལ་ཁང་བཙུགས་བྱུང་།སྟག་ལུང་སྡེ་བར་བཙུགས་པའི་བྱང་འབྲོག་འཁེལ་འཐག་ཚད་ཡོད་ཀུང་སིའི་འཁེལ་ཁང་ནི་གྱོ་ཁང་རྙིང་བ་ཞིག་ཡིན་ལ། ཡུལ་དེའི་འབྲོག་མོ་རྣམས་ཀྱིས་ལོ་རེ་བཞིན་ནོར་གནག་གི་ཁུལ་གྱིས་སྐེ་དཀྲིས་དང་ཞྭ་མོ། ལག་ཁུག་སོགས་འཁེལ་འཐག་བྱེད་བཞིན་ཡོད་ལ། ལོ་རེར་ཐོན་སྐྱེད་རིན་གོང་སྒོར་ཁྲི་བརྒྱ་ལྷག་ལེན་པ་དང་། ཡུལ་དེའི་འབྲོག་ཁྱིམ་བཅུ་ཕྲག་དུ་མར་སྟབས་བདེ་བའི་ལས་ཞུགས་ཀྱི་གོ་སྐབས་བསྩལ་ནས་གླ་ཡོན་ལ་སྒོར་ཁྲི་60ལྷག་ཡོད།
ཁེ་ལས་གཉེར་སྐྱོང་།
འདི་ནི་མཚོ་སྔོན་ནས་ཉོས་ཤིང་བསླད་མ་འདྲེས་པའི་ནོར་གནག་གི་ཁུལ་ཐིག་ཡིན། ངས་བལྟས་ན་ཞྭ་སླེ་བར་བལ་ལས་ཀྱང་འཚམས་པ་འདྲ་ཞེས་ཅུང་དོག་པའི་འཁེལ་ཁང་ནས་ལོ་ན་26ལོན་པའི་ཆོས་དབྱིངས་ཡེ་ཤེས་དང་འབྲོག་མོ་6གིས་བསམ་བློ་བརྗེ་རེས་ཚུལ་གྱིས་གླེང་མོལ་བྱེད་བཞིན་གདའ།
ཁེ་ལས་གསར་གཏོད་སླ་ཡང་ཁེ་ལས་གཉེར་སྐྱོང་ཤིན་ཏུ་དཀའ་སྟེ། ཚོང་ལམ་འབྱེད་པ་དཀའ་ལ་ཚོང་རྫས་གསར་གཏོད་རྒྱུན་འཁྱོངས་དཀའ་བ་རེད། དེར་བརྟེན། ཆོས་དབྱིངས་ཡེ་ཤེས་ཀྱིས་རྒྱལ་ཁབ་ཕྱི་ནང་གི་ལག་ཤེས་བཟོ་གྲྭ་ཡི་ཆེད་མཁས་རྣམས་ཀྱི་མདུན་ནས་གདམས་ངག་དང་བསླབ་བྱ་མང་དུ་བླངས་ཤིང་། དེ་དག་གི་ཚོང་གཉེར་འདུ་ཤེས་དང་ཐོན་སྐྱེད་ཐབས་ལམ་རང་གི་གནས་ཚུལ་དངོས་ལ་འབྲེལ་ནས་ཁེ་ལས་གཉེར་སྐྱོང་གི་བགྲོད་ལམ་གསར་བ་ཞིག་བཙལ།
སྐེ་དཀྲིས་དང་ཁུལ་ཞྭ། ལག་ཁུག བསླེས་ཞྭ་སོགས་ཀྱི་རྒྱུ་ཆ་ཚང་མ་ནོར་གནག་གི་ཁུལ་ཁོ་ན་ཡིན། ཁུལ་ནི་ནོར་གནག་གི་ལུས་ཀྱི་རྒྱུ་བ་ཆེས་འཇམ་ལ་དཀོན་པའི་རིགས་ཤིག་ཡིན་ལ། ཁུལ་ཆེས་བཟང་བོ་ནི་ཡ་རུའི་ཁུལ་ཡིན། ལོ་རེར་ཡ་རུ་རེ་ལས་ཁུལ་ཁེ་100ཡས་མས་ལས་ཐོན་མི་ཐུབ། ལོ་རེའི་དཔྱིད་དུས་སུ་ཁུལ་ལྷུང་སྐབས་འབྲེག་མི་རུང་བར་ལག་པས་རེ་རེ་བཞིན་བལ་ནས་ལེན་དགོས། སྲོལ་རྒྱུན་ལག་ཤེས་ལྟར་ཁུལ་འཁེལ་འཐག་བྱེད་པར་མ་ཟད། ཕྱི་རྒྱལ་ནས་ཆེད་ལས་ཚོགས་པ་གདན་དྲངས་ནས་ཐོན་རྫས་ཇུས་འགོད་བྱེད་དུ་བཅུག་སྟེ། ཐོན་རྫས་རེ་རེར་མི་རིགས་ཀྱི་ཁྱད་ཆོས་ལྡན་པར་མ་ཟད་དེང་རབས་ཀྱི་བྲིན་རྒྱ་ཆེ་བའི་ཁྱད་ཆོས་ཀྱང་ལྡན། དེ་མིན་ཇུས་འགོད་སྟབས་བདེ་ལ་ཁུལ་གྱི་རང་མདངས་ཐོན་པར་བརྩོན་བཞིན་ཡོད། ཕྱི་རྒྱལ་ནས་ཐོན་པའི་ཆེད་ལས་ཚོགས་པ་བརྒྱུད་ནས་ཕྱི་རྒྱལ་གྱི་ཚོང་ལམ་ཡངས་བོར་ཕྱེས་ཏེ་གླིང་ཆེན་ཡོ་རོབ་དང་མེ་གླིང་། ལྗར་པན། ཁོ་རེ་ཡ། ཞང་ཀང་། ཨའོ་མིན། ཐའེ་ཝན་སོགས་སུ་བཙོང་དང་འཚོང་བཞིན་ཡོད། རྒྱལ་ནང་དང་བསྡུར་ན། ཕྱི་རྒྱལ་བས་ཁུལ་གྱི་ཐོན་རྫས་ལ་དགའ་བསུ་བྱེད་པས། བདག་གི་འཁེལ་ཁང་ལ་འཐག་འཁོར་སྟབས་བདེ་གཉིས་མ་གཏོགས་འཕྲུལ་ཆས་གཞན་པ་ཅི་ཡང་མེད། སྐེ་དཀྲིས་དང་ལག་ཁུག ཞྭ་སོགས་རེ་རེ་བཞིན་ལག་ཤེས་ཁོ་ནར་བརྟེན་ནས་འཁེལ་འཐག་བྱས་པ་ཡིན་ཞེས་ཆོས་དབྱིངས་ཡེ་ཤེས་ཀྱིས་བཤད་བྱུང་།
ཁེ་ལས་ཀྱི་མ་འོངས་པ།
2017ལོའི་ཟླ་10བ་དང་ཟླ་11བར། ཆོས་དབྱིངས་ཡེ་ཤེས་ཀྱིས་ཐོན་རྫས་དག་ཧང་ཀྲོའུ་དང་ཉིའུ་ཡའོ་ནས་འགྲེམ་སྟོན་བྱས་ཏེ། ཁོས་སྔར་བས་ཡིད་ཆེས་ཟབ་མོ་རྙེད་ཅིང་བསམ་ཚུལ་ཡང་མང་བོ་སྐྱེས་ཡོད། རྒྱལ་ནང་གི་ཚོང་ར་ནི་ཁོའི་སྐབས་རྗེས་མའི་དམིགས་འབེན་ཡིན་ལ། བོད་མདོ་དབུས་ཁམས་གསུམ་ནས་ཚོང་ལམ་ཐོག་མར་འབྱེད་རྩིས་ཡོད། དེང་སང་བོད་ཀྱི་ན་གཞོན་རྣམས་ཀྱིས་བྲིན་རྒྱ་ཆེ་བའི་ཁྱད་ཆོས་ལྡན་པའི་ལག་ཁུག་དང་ཁུལ་ཞྭ་ལ་དགའ་བསུ་བྱེད་བཞིན་འདུག
ང་ལ་ལས་རྒྱུ་མང་བོ་ཡོད་པ་ལས་ཆེས་གཙོ་བོ་ནི་བདག་གི་འཁེལ་ཁང་ཆུང་དྲགས་པས་ངེས་པར་དུ་ཇེ་ཆེར་གཏོང་དགོས་ཞེས་གསར་འགོད་པར་བཤད། ནོར་གནག་གི་ཁུལ་ཐོན་རྫས་ནི་འཛམ་གླིང་དུ་ཤིན་ཏུ་དཀོན་ལ། འཁེལ་འཐག་ལག་ཤེས་ནི་བྱང་འབྲོག་གི་ཁྱད་ཆོས་དང་དགེ་མཚན་གཙོ་བོ་ཡིན་པས། ཐོན་རྫས་ཐོན་ཚད་ཉུང་བས་འཁེལ་ཁང་རྒྱ་བསྐྱེད་དང་འཁེལ་འཐག་པ་མང་དུ་བསྡུ་རྒྱུ་ནི་ཁ་ཚ་དགོས་གཏུག་གི་ལས་ཡིན།
ཐོན་རྫས་མང་དུ་འཚོང་བ་དང་འཁེལ་འཐག་པ་མང་དུ་བསྡུ་བ་ནི་ཡོང་སྒོ་རྐྱང་རྐྱང་འཚོལ་བའི་ཆེད་མིན་པར། འབྲོག་པ་མང་བོ་ལས་ཀར་ཞུགས་ནས་ཁོ་དང་མཉམ་དུ་འབྱོར་ཕྱུག་གི་འཚོ་བ་རོལ་རྒྱུ་དེ་ཡིན། ཀུང་སིས་འཁེལ་འཐག་པ་དངོས་སུ་ལས་རྐང་དུ་བསྐོས་ནས་ཉིན་བཞིན་འཁེལ་ཁང་ནས་མཉམ་དུ་འཁེལ་འཐག་བྱེད་པར་མ་ཟད། གཞན་ཁྱིམ་དང་གྱེས་མི་ཐུབ་པའི་འབྲོག་མོ་ལ་ལར་ལག་རྩལ་སྦྱོང་བརྡར་བྱས་ཏེ་འཁེལ་འཐག་གི་ལས་ཀ་བཀོད་སྒྲིག་བྱས་ཡོད་ལ། རང་ཁྱིམ་ནས་གླ་ཡོན་མི་ཉུང་བ་རྙེད་ཐུབ་ཅེས་ཆོས་དབྱིངས་ཡེ་ཤེས་ཀྱིས་གསར་འགོད་པར་བཤད་བྱུང་།
བྱང་འབྲོག་ཀུང་སི་བཙུགས་པ་ནས་སྤྱི་ཚོགས་ཀྱི་འགན་འཁྲི་དང་ཐོན་སྐྱེད་ཚོང་གཉེར་འདུ་ཤེས་མཐའ་གཅིག་ཏུ་གཙིགས་ཆེར་བཟུང་བས་ཡུལ་དེའི་འབྲོག་པ་རྣམས་ཀྱིས་མགྲིན་གཅིག་ཏུ་བསྟོད་གླུ་ལེན་བཞིན་ཡོད། ཆོས་དབྱིངས་ཡེ་ཤེས་ཀྱིས་མཐོ་སྒང་ཕྱུགས་ལས་ཀྱི་གནས་ཚུལ་དངོས་ལ་གཞིགས་ནས། ཁྲིམས་འཁེལ་ངལ་གསོའི་ཉིན་ལ་ངལ་གསོ་བར་མ་ཟད། ལོ་རེར་ཕྱུགས་ལས་བྲེལ་དུས་ལ་ཉིན་20དང་སྲོལ་རྒྱུན་གྱི་ལོ་སར་ལ་ངལ་གསོ་བཞིན་ཡོད་པས། འཁེལ་འཐག་པའི་ཐོན་སྐྱེད་དང་འཚོ་བ། ཕྱུགས་ཟོག་འཚོ་སྐྱོང་སོགས་བྱ་བ་རེ་རེ་ལེགས་པར་འགྲུབ་པ་རེད།
རིན་ཆེན་སྒྲོལ་མ་ནི་སྟག་ལུང་སྡེ་བའི་དབུལ་ཕོངས་འབྲོག་མོ་ཞིག་ཡིན་ལ། བྱང་འབྲོག་གི་འཁེལ་ཁང་དང་བར་ཐག་སྨི་200ཙམ་ལས་མེད། ཉིན་རེའི་ཞོགས་ཀར་ཉི་གཞོན་ཤར་དུས། རིན་ཆེན་སྒྲོལ་མས་ལོ་ན་བཞི་ལ་སོན་པའི་ཚ་བུ་བྱིས་པ་ཁང་དུ་བསྐྱལ་རྗེས། མོ་ལ་སེམས་ཁྲལ་ཅི་ཡང་མེད་པར་འཁེལ་ཁང་དུ་འབྱོར་ནས་འཁེལ་འཐག་བྱེད་བཞིན་ཡོད། “ང་ནི་བྱང་འབྲོག་ཏུ་ཐོན་ནས་ལོ་གཉིས་འགོར་ཡོད་ལ། ལས་རྐང་དུ་ཞུགས་པ་ཆེས་སྔ་བའི་འཁེལ་འཐག་པ་ཞིག་ཏུ་བརྩི་ཆོག ངེད་ཚང་གི་བུ་མོ་དང་མག་པས་ཡུལ་གཞན་ནས་ཞོར་ལས་བྱེད་བཞིན་ཡོད་པས་ངས་ཚ་བུ་བདག་བྱེད་དགོས། དེར་བརྟེན། ཆུ་བོའི་ཕ་རོལ་དུ་ཆགས་པའི་རྫོང་མཁར་དུའང་ཞོར་ལས་སུ་འགྲོ་མི་ཐུབ། ཡིན་ནའང་། ད་ལྟ་རང་གི་སྡེ་བར་གནས་པའི་བྱང་འབྲོག་གི་འཁེལ་ཁང་ནས་ཞོར་ལས་བྱེད་ཆོག་ལ། ཡོང་འབབ་ཀྱང་བཟང་ཀི། ལས་ཀ་འདི་ངས་གཅེས་པར་འཛིན་ཁོ་ཐག་ཡིན”ཞེས་མོས་བཤད་བྱུང་།
ལོ་ངོ་གསུམ་རིང་གི་འཚོལ་ཞིབ་དང་ལག་ལེན་བརྒྱུད། བྱང་འབྲོག་གི་འཁེལ་འཐག་ལས་ཧུང་ཡོན་རྫོང་ལ་སྤྱི་ཚོགས་ཀྱི་ཕན་འབྲས་དང་དཔལ་འབྱོར་གྱི་ཕན་འབྲས་ཐོན་ཡོད་པས། ཡུལ་དེ་གའི་སྲིད་གཞུང་དང་ཁུལ་རྫོང་གི་བུད་མེད་མཉམ་འབྲེལ་ལས་ཁུངས་ཀྱིས་དམིགས་སུ་དོ་སྣང་དང་མཐོང་ཆེན་བྱས་ཏེ། སྔ་གཞུག་ཏུ་བྱང་འབྲོག་ཀུང་སིར་ཐོན་ནས་བརྟག་ཞིབ་བྱས་ཤིང་། ཁེ་ལས་སྟོབས་ལྡན་དུ་བསྒྱུར་བར་སྐུལ་སློང་བཏང་བར་མ་ཟད། ཐོན་ལས་རོགས་སྐྱོར་སྲིད་ཇུས་དང་འཚོང་ལམ་སོགས་ཕྱོགས་ཀུན་ནས་རོགས་སྐྱོར་བྱས་ཡོད། ཡིན་ནའང་། དེ་ཙམ་གྱིས་ཆོས་དབྱིངས་ཡེ་ཤེས་ཀྱི་ཡིད་མ་ཚིམས་པར་ཁེ་ལས་འཕེལ་རྒྱས་ཀྱི་འཆར་གཞི་ཆེན་པོ་བཀོད་ཡོད།
“སྲོལ་རྒྱུན་བླ་སྲོག་ཏུ་བཟུང་ནས་མི་རིགས་ཀྱི་འཁེལ་འཐག་ལག་རྩལ་དང་དེང་རབས་ཀྱི་ཐོན་སྐྱེད་དོ་དམ་འདུ་ཤེས་ཟུང་དུ་འབྲེལ་ཏེ། རྒྱ་ཆེ་བའི་འབྲོག་མོ་རྣམས་ལ་སྟབས་བདེ་བའི་ལས་ཞུགས་གོ་སྐབས་བསྩལ་ནས། ས་གནས་ཀྱི་དཔལ་འབྱོར་རྒྱུན་མཐུད་ངང་གོང་ནས་གོང་དུ་སྤེལ་བར་རོགས་འདེགས་དང་། མི་རིགས་ཀྱི་སྲོལ་རྒྱུན་རིག་གནས་འཛིན་སྐྱོང་སྤེལ་གསུམ་བྱེད་པར་ཁེ་ལས་ཀྱི་སྤྱི་ཚོགས་འགན་འཁྲི་འཁུར་རྒྱུ་བཅས་ནི་བདག་གི་མཐར་ཐུག་གི་དམིགས་འབེན་ཡིན”ཞེས་པ་ནི་མཐོ་སྒང་དགུན་གཞུང་གི་ཉི་འོད་འོག ཆོས་དབྱིངས་ཡེ་ཤེས་ཀྱིས་སྟོད་ཀྱི་གངས་རི་དཀར་བོར་ལྟ་བཞིན་བློ་ཐག་ཆོད་པོས་བཞག་པའི་དམ་ཚིག་ཡིན།
རྩོམ་སྒྲིག་པ། ཚེ་པེ། གཡུ་འཛོམས།


text:
ལྕགས་པོ་རིའི་དགེ་རྒན་སྐལ་བཟང་ལེགས་བཤད།
- བྱམས་པ་འཕྲིན་ལས།
ལྕགས་པོ་རིའི་དགེ་རྒན་སྐལ་བཟང་ལེགས་བཤད་ནི་རབ་བྱུང་བཅོ་ལྔ་པའི་མེ་གླང་(སྤྱི་ལོ་ 1877) ལོར་ལྷོ་ཁ་གྲ་ནང་སྨིན་གྲོལ་གླིང་གི་ཉེ་འདབས་འདྲེས་བྱུང་སྒང་ཞེས་པར་སྐུ་འཁྲུངས་ཤིང་། སྐུ་ན་ཆུང་དུས་ཚོང་འདུས་དགོན་དུ་ཆོས་ཞུགས་མཛད། རིང་པོར་མ་སོང་བར་ལྷ་སར་ལྕགས་རི་རིག་བྱེད་གླིང་དུ་རྗེས་འཛིན་རིག་པར་ཐོས་བསམ་གནང་བར་ཕེབས། ལྕགས་རིར་ཕེབས་ནས་སྔོན་དུ་གྲྭ་ཚང་རང་གི་འདོན་ཆ་སྤྱི་དང་། ཡང་སྒོས་དཔལ་ལྡན་རྒྱུད་བཞི་སོགས་ཐུགས་འཛིན་གནང་རྒྱུའི་རིགས་རྣམས་འབད་བརྩོན་ཆེན་པོས་དོན་གཉེར་མཛད་པར་བརྟེན་དུས་ཚོད་ཐུང་ངུ་ཞིག་གི་ནང་ཚོགས་རྒྱུགས་འབུལ་ཐུབ་ཅིང་། སྐབས་དེའི་དགེ་རྒན་རྣམ་པས་ཀྱང་བསྔགས་བརྗོད་ཡང་ཡང་མཛད་འདུག
དེ་རྗེས་རབ་ཚེས་མེ་བྱ་(སྤྱི་ལོ་1897)ལོར་རྒྱལ་བ་སྐུ་ཕྲེང་བཅུ་གསུམ་པ་ཆེན་པོས་སྐུ་བཅར་བླ་སྨན་བཀྲས་ཁང་དངོས་གཞི་བ་བྱམས་པ་ཐུབ་དབང་དང་། བླ་སྨན་བྱ་སྦུག་པ་དམ་ཆོས་དཔལ་ལྡན་རྣམ་གཉིས་ལ་ལྕགས་རི་རིག་བྱེད་གླིང་ནས་འཚོ་བྱེད་བློ་གསལ་ཁག་ཅིག་བརྒྱུད་འཛིན་པར་སྦྱོང་བདར་བྱེད་དགོས་པའི་བཀའ་བསྒྱུར་ཕེབས་པ་ལྟར། བླ་སྨན་བྱ་སྦུག་པའི་དྲུང་དུ་སྐལ་བཟང་ལེགས་བཤད་གང་ཉིད་ཐེངས་དང་པོར་དམིགས་འཛུགས་ཀྱིས་གྲྭ་ཚང་ནས་གཏོང་གནང་གིས་ཁྱོན་ལོ་དགུའི་རིང་སློབ་དཔོན་བྱ་སྦུག་པ་ཆེན་པོའི་ཞབས་ལ་གཏུགས་ཏེ་སྒོ་གསུམ་རྣམ་པར་དག་པའི་ངང་ནས་གསོ་དཔྱད་གྱི་གཞུང་བཤད་དང་། མན་ངག་ལག་ལེན་གང་ཅིར་སྙིང་རུས་ཆེན་པོས་གསན་སྦྱོང་དང་འབྲེལ་ཞོལ་ཁང་སེར་ཞེས་པར་གཏན་བཞུགས་གནང་། སློབ་དཔོན་བྱ་སྦུག་པ་དགོངས་པ་གཞན་དོན་དུ་ཕེབས་རྗེས་ལྕགས་རིར་ཕྱིར་ཕེབས་མ་གནང་བར་གཞིས་དགོན་དུ་འགྲོ་དོན་བསྐྱངས་རྒྱུའི་དགོངས་བཞེད་ཐུགས་ལ་བཅངས་དུས་མཁས་དབང་མཁྱེན་རབ་ནོར་བུ་མཆོག་གིས་སྔར་བཞིན་ལྕགས་རིར་བཞུགས་དགོས་པའི་ཞལ་ཏ་མཛད་ཀྱང་ཨུ་ཚུགས་ཀྱིས་དགོངས་ཞུ་མཐར་སྐྱེལ་གནང་སྟབས་མཐར་བཀྲས་ཁང་སྤྱི་ཁྱབ་མཁན་པོར་སྙན་གསེང་གནང་བས་སྤྱི་ཁྱབ་མཁན་པོས་ཁྱེད་རང་བྱ་སྦུག་པའི་དངོས་སློབ་དྲག་གྲས་ཡིན་པ་དང་། བྱ་སྦུག་པའི་ཕྱག་བཞེས་རྣམས་ལྕགས་པོ་རིའི་དགོན་པར་བརྒྱུད་སྤེལ་བྱེད་རྒྱུ་གལ་ཆེན་ཡིན་པས་ངེས་པར་དུ་ཕྱིར་ལོག་བྱེད་དགོས་ཞེས་བཀའ་ནན་ཕེབས་དུས་ཐབས་ཤེས་མཛད་དེ་གལ་ཏེ་ལྕགས་རིར་ལོག་དགོས་བྱུང་ན་སྐྱ་རྩ་བབས་ཀྱི་ཡིན་ཞེས་ཞུ་གནང་མཛད་པར་བརྟན། བཀྲས་ཁང་སྤྱི་ཁྱབ་མཁན་པོས་ཡང་བསྐྱར་བཀའ་ཕེབས་པར་ཁྱོད་རང་ལྕགས་རིར་དགེ་རྒན་ལས་རོགས་ཀྱི་མིང་འཁྱེར་དགོས་པ་ལས། སློབ་འཁྲིད་དང་། དགེ་རྒན་གྱི་འགན་འཁུར་མ་དགོས་པའི་དམིགས་བསལ་སྤྲད་ཆོག་ཅེས་གསུང་གི་གནང་བ་ཐོབ་རྗེས་གཞི་ནས་ལྕགས་རིར་ཕེབས་དགོས་བྱུང་།
ཤིང་འབྲུག་ (སྤྱི་ལོ་1904) ལོར་དབྱིན་ཇིའི་བཙན་འཛུལ་དམག་བོད་དུ་འབྱོར་པ་ཕྱིར་བཟློག་བྱེད་སྐབས་བོད་དམག་རྒྱལ་རྩེར་ཕེབས་ཤིང་། ས་བྱ་(སྤྱི་ལོ་ 1909)ལོར་རྒྱལ་བ་སྐུ་ཕྲེང་བཅུ་གསུམ་པ་རྒྱལ་ནང་ནས་གདན་ཞུ་བྱེད་མཁན་བཀའ་ཤག་དང་། ཡིག་ཚང་གི་སྨན་སྦྱིན་པར་སོག་ཡུལ་བར་ཕེབས་མྱོང་འདུག སྐབས་དེར་ཡར་ལམ་ཕེབས་ལམ་ལ་གནམ་གཤིས་གྲང་ངར་ཆེ་བ་དང་། ས་ཐག་རིང་བ་སོགས་གང་ཅིར་སྐུ་ངལ་ཆེན་པོ་ཡོད་པ་དང་། པཎ་ཆེན་རིན་པོ་ཆེ་སྐུ་གོང་མ་མཚོ་སྔོན་གྱི་ཚ་འདམ་ཞེས་པའི་བར་ཕེབས་བསུར་ཕེབས་ནས་རྒྱལ་བ་ཡབ་སྲས་གཉིས་ཐུགས་ཡིད་གཅིག་གིས་ཉིན་ལྟར་འབྲལ་མེད་ཕེབས་པའི་སྐལ་པ་བཟང་པོའི་སྐོར་མང་པོ་དངོས་སློབ་མཁས་དབང་ཐུབ་བསྟན་ཚེ་རིང་མཆོག་ལ་གསུངས་པ་དྲན་གསོས་མཛད་ནས་ངོ་སྤྲོད་གནང་བྱུང་། ད་དུང་ཆུ་བྱི་ (སྤྱི་ལོ་ 1912) ལོར་ལུའུ་ཅུན་བོད་ལ་འབྱོར་དུས་གདན་ས་གསུམ་གྱི་སེར་དམག་གི་སྨན་སྦྱིན་པ་དང་། གཞུང་གིས་ཚོགས་འདུ་རྒྱས་འཛོམས་ཀྱི་སྨན་སྦྱིན་པའི་ཕྱག་ལས་གནང་བ་སོགས་ཀྱིས་སྙན་གྲགས་ཆེན་པོར་གྱུར། སྨན་གྱི་ལག་ལེན་ཐད་སྟོད་ལུགས་གཙོ་བོ་དང་། ཕྱི་བཅོས་བཅོས་ཀ་གནང་རྒྱུར་སྙིང་སྟོབས་ཆེ་ཞིང་ཉམས་མྱོང་ཕུན་སུམ་ཚོགས་པོ་ཡོད་སྟབས་སྣོད་ཀ་གཏར་རྒྱུ་དང་། རུས་ཆག་ཆག་བཅིངས་གནང་རྒྱུར་ཤིན་ཏུ་མཁས་པས་ནད་པ་མང་པོ་དྲག་སྐྱེད་བྱུང་། དེ་ཚོའི་ནང་ལ་བོད་རིགས་ནད་པ་ཡོད་ལ་ཕྱི་རྒྱལ་གྱི་ནད་པ་ཡང་ཡོད་པ་དཔེར་ན། རྒྱ་གར་ནས་ཡོང་བའི་སོ་ཚབ་སྒར་མཁན་སན་དྷ་སི་ཟེར་བ་བོད་ལ་ཡོང་བ་དང་། མི་དེ་ཐོག་ཀ་ནས་ཟགས་ཏེ་རྐང་པ་ཧྲུག་ཆག་སོང་བ་རྒན་སྐལ་བཟང་ལགས་ཀྱིས་སྙིང་སྟོབས་ཆེན་པོས་ཆག་བཅིངས་གནང་ནས་སེང་དྲག་བྱུང་བས་སྐབས་དེར་ལྷ་སར་སྙན་གྲགས་ཆེན་པོ་ཐོན་པ་སོགས་ལ་བརྟེན་རྗེས་སུ་ལྕགས་རི་གྲྭ་ཚང་གི་དགེ་རྒན་ངོ་མའི་ཐུགས་འགན་བཞེས་ཏེ་གསོ་རིག་འཆད་ཉན་དང་། སྨན་བཅོས་འགྲོ་དོན་གྱི་བྱ་བ་མ་ཉམས་ཡར་ལྡན་དུ་བྱུང་བའི་ཁར་ལྕགས་རི་གྲྭ་ཚང་གི་ཚེས་གཞིས་གཏོང་ཡོང་ཉམས་ཆག་ཅི་ཆེའི་གནས་སུ་གྱར་བ་རྣམས་ཐབས་མཁས་ཀྱི་སྒོ་ནས་གང་ལ་དེ་འཚམས་ཀྱིས་ཐུགས་ནུས་ཡོད་ཚད་འདོན་གནང་མཛད་དེ་ལེགས་སྤེལ་ཉེས་འགོག་བྱུང་བར་ལྕགས་རིའི་འཚོ་བྱེད་དབུས་ན་མཛད་རྗེས་ཆེ་བའི་གྲས་ཀ་ཡིན། མཐར་དགུང་ལོ་བདུན་ཅུ་དོན་ལྔ་(སྤྱི་ལོ་1951)ལོ་ལ་ལྕགས་རི་རང་ལ་སྐུ་ཚེའི་འདུ་བྱེད་སྟོངས། བརྒྱུད་འཛིན་སློབ་མ་མང་དག་བྱུང་བའི་ནང་ནས། གཙོ་བོ་མཁས་དབང་དགེ་རྒན་ཐུབ་བསྟན་ཚེ་རིང་ལགས་སོགས་བྱུང་སྟེ་བྱ་སྦུག་པའི་ཕྱག་ལེན་མ་ཉམས་གོང་འཕེལ་ངང་དུ་གནས་ཡོད།། །།
-འདི་ནི་མཁས་དབང་བྱམས་པ་འཕྲིན་ལས་ཀྱིས་བརྩམས་པའི་དཔེ་དེབ་《གངས་ལྗོངས་གསོ་རིག་བསྟན་པའི་ཉིན་བྱེད་རིམ་བྱོན་གྱི་རྣམ་ཐར་ཕྱོགས་བསྒྲིགས་》ནས་ཟུར་འདོན་ཞུས།
མཐའ་མའི་འདོན་ཐེངས་།: 12.12.2017 ཉིན། 3:48 PM<< སྔ་མ།


text:
འཕྲོད་བསྟེན་བཀའ་བློན་མཆོག་ལ་འཚམ་འདྲིའི་མཛད་སྒོ།
ཕྱི་ལོ་༢༠༡༦ ལོར་བཙན་བྱོལ་བོད་མིའི་སྒྲིག་འཛུགས་ཀྱི་བཀའ་ཤག་སྐབས་བཅོ་ལྔ་པའི་འཕྲོད་བསྟེན་བཀའ་བློན་གསར་པ་སྐུ་ངོ་ཆོས་སྐྱོང་དབང་ཕྱུག་མཆོག་དང་། འཕྲོད་བསྟེན་ལས་ཁུངས་དྲུང་ཚབ་སྐུ་ངོ་འཆི་མེད་རིག་འཛིན་རྣམ་གཉིས་བསྐོ་བཞག་བྱུང་བར་ཕྱི་ཟླ་༧ ཚེས་༤ སྔ་དྲོ་ཕྱག་ཚོད་དགུ་དང་ཕྱེད་ཀའི་ཐོག་བོད་ཀྱི་སྨན་རྩིས་མཐོ་སློབ་ཚོགས་ཁང་ཆེན་མོའི་ནང་བོད་ཀྱི་སྨན་རྩིས་ཁང་འགོ་ལས་ཡོངས་ནས་དགའ་སྤྲོའི་ངང་འཚམ་འདྲིའི་མཛད་སྒོ་ཞིག་བསྐྱངས་གནང་བ་རེད།
དེ་ཡང་མཛད་སྒོའི་སྟེང་བོད་ཀྱི་སྨན་རྩིས་ཁང་གི་འགན་འཛིན་ཚེ་རིང་བཀྲ་ཤིས་ཕུ་རི་མཆོག་དང་དྲུང་ཆེ་ཚེ་རིང་ཕུན་ཚོགས་གཙོས་དགེ་སློབ་ལས་བྱེད་ཚང་འཛོམས་ཐོག་དྷ་ས་བོད་ཀྱི་སྨན་རྩིས་ཁང་གི་འགན་འཛིན་མཆོག་ནས་གསུང་བཤད་དང་། དེ་བཞིན་འཛིན་སྐྱོང་དང་རིག་གཞུང་སྡེ་ཚན་ཡོངས་ནས་འདས་པའི་ཕྱི་ཟླ་༤-༦ བར་གྱི་ཟླ་གསུམ་ལས་བསྡོམས་དང་ཆབས་ཅིག་འབྱུང་འགྱུར་ཟླ་གསུམ་གྱི་ལས་འཆར། ལོ་འཁོར་མོའི་བརྒྱ་སྟོན་མཛད་སྒོའི་ལས་འཆར་དང་འབྲེལ་སྨན་རྩིས་ལས་བྱེད་འགའ་ཞིག་ཉེ་སྔོན་བྱང་ཨ་རི་དང་ཀེ་ན་ཌར་ཕྱོགས་བསྐྱོད་ནས་འཁོར་བའི་ཚོགས་ཆུང་གི་ལས་བསྡོམས་དང་ནད་རིགས་སྔོན་འགོག་ཡིག་ཆ་སོགས་ཕྱོགས་སྒྲིག་ཚོགས་ཆུང་གི་ལས་འཆར་བཅས་སྙིང་བསྡུས་ཤིག་སྒྲོགས་སྦྱང་ཞུས་པའི་ཐོག་སྡེ་ཚན་འགན་འཛིན་རྣམས་ནས་བཀའ་བློན་མཆོག་ལ་འཚམས་འདྲིའི་མཇལ་དར་ཕུལ། མཐར་སྐུ་མགྲོན་གཙོ་བོ་མཆོག་ནས་གསུང་བཤད་བཀྲིན་བསྩལ་གནང་ཡོད།
མཛད་སྒོར་འཕྲོད་བསྟེན་ལས་ཁུངས་དྲུང་ཚབ་འཆི་མེད་རིག་འཛིན་མཆོག་ལས་བྲེལ་རྐྱེན་པས་ཕེབས་ཐུབ་མེད་ཀྱང་འཕྲོད་བསྟེན་བཀའ་བློན་ཆོས་སྐྱོང་དབང་ཕྱུག་མཆོག་ནས་ཐོག་མར་ྋརྒྱལ་བའི་སྐུ་པར་མཐོང་གྲོལ་རིན་པོ་ཆེའི་དྲུང་དུ་གུས་ཕྱག་དང་བཅས་མཇལ་དར་སྒྲོན་ཞིང་སྣང་གསལ་སྒྲོན་མེ་ཞལ་ཁ་འབྱེད་གནང་ནས་མཛད་སྒོ་དངོས་གཞི་དབུ་འཛུགས་ཞུས།
དེ་ནས་བར་སྐབས་སུ་ཚོགས་བཅར་བ་ཡོངས་ལ་གསོལ་ཇ་འབྲས་སིལ་འདེགས་འབུལ་ཞུས་པ་དང་གཡུ་ཐོག་ཡོན་ཏན་མགོན་པོར་གསོལ་འདེབས་སྨོན་ལམ་འདོན་རྗེས་བོད་ཀྱི་སྨན་རྩིས་ཁང་གི་འགན་འཛིན་མཆོག་གིས་གསུང་བཤད་གནང་བའི་ནང་། ཐོག་མར་མི་རྗེ་འཕྲོད་བསྟེན་བཀའ་བློན་དང་དྲུང་ཆེ་རྣམ་གཉིས་ལ་བོད་ཀྱི་སྨན་རྩིས་ཁང་གི་ལས་སློབ་ཚང་མའི་ཚབ་ཞུས་ཏེ་འཚམ་འདྲི་བཀྲིས་བདེ་ལེགས་ཞུས། དེ་ནས་ཁོང་སླར་ཡང་སྨན་རྩིས་ཁང་གི་འགན་འཛིན་གྱི་ཐུགས་འགན་བཞེས་ནས་མི་རིང་བར་ ༢༠༡༢ ཟླ་༩ ཚེས་༡༠ ཉིན་འགན་འཛིན་ལྷན་ཚོགས་ལ་བོད་ཀྱི་སྨན་རྩིས་ཁང་ངམ་འགན་འཛིན་ལ་དངོས་ཡོད་དཀའ་ངལ་ཆེ་གྲས་བཞི་ཙམ་ཡོད་པ་ཡིག་ཐོག་ནས་ཕུལ་བའི་དཀའ་ཉེན་གྱི་གནད་དོན་དེ་རྣམས་ད་ལྟའང་རང་སོར་གནས་ཡོད་པས་མཛད་སྒོ་འདིར་འཕྲོད་བསྟེན་བཀའ་བློན་དབུ་བཞུགས་སླར་ཡང་དེའི་ཐོག་འགྲེལ་བརྗོད་ཞུས། དེ་ཡང་གསོ་བ་རིག་པ་རྒྱ་གར་གཞུང་ནས་སྲོལ་རྒྱུན་སྨན་གཞུང་དུ་ངོས་ལེན་བྱུང་རྗེས་མིའི་ནུས་ཤུགས་མེད་སྟབས་གཞན་སྡེའི་དཔལ་འབྱོར་ཐབས་འཁྲུལ་འོག་འདི་གའི་སྨན་པ་ཆ་རྐྱེན་ལྡན་ལ་ལྷག་བསམ་ཞན་པ་རིམ་པས་འཐེན་བསྐོང་དོགས་ཉེན་ཆེ་བ་དང་། དེ་བཞིན་བཙན་བྱོལ་དུ་བོད་ཀྱི་སྨན་རྩིས་ཁང་འདི་ཡར་རྒྱས་ལྷག་པར་ཕྱིན་ཡོད་ཀྱང་དུས་རྒྱུན་དུ་རྒྱལ་བའི་བཀའ་སློབ་ཕེབས་པ་ཐམས་ཅད་ཇི་བཞིན་སྒྲུབ་མི་ཐུབ་པའི་སེམས་ངལ་དང་། ཕྱིའི་རྒྱལ་ཁབ་ཁག་ཏུ་སྐོར་བསྐྱོད་སྐབས་ཁྲིམས་ཐོག་དཀའ་ངལ་འཕྲད་ཉེན་དང་། དགྲ་བོའི་ངན་བྱུས་སོགས་ཀྱི་རྐྱེན་པས་སྨན་རྩིས་ཁང་ལ་དཀའ་ངལ་ཕྲད་དེ་ཁྲིམས་ཀྱི་འགྲོ་གྲོན་ཆེ་ཙམ་ཡོང་ཉེན་བཅས་སྐོར་གསལ་བཤད་གནང་། དེ་བཞིན་འདས་པའི་ལོ་དུས་ནང་འཛིན་སྐྱོང་ལ་དཀའ་ངལ་འདྲ་མིན་འཕྲད་པའི་གནས་སྟངས་དང་འབྱུང་རྐྱེན་སྐོར། ད་ཆ་སྨན་རྩིས་ཁང་གི་སྨན་གྱི་ཐོན་སྐྱེད་འཕར་ཡོད་ཀྱང་སྨན་གྱི་སྤུས་ཀ་སྔར་ལྟར་ཉར་ཚགས་བྱེད་བཞིན་ཡོད་པ་ལས་སྤུས་ཀ་ཉམས་ཆག་ཕྱིན་མེད་ལ་སྤུས་ཀར་སྟངས་འཛིན་དོ་ནན་བྱེད་བཞིན་ཡོད་པའི་སྐོར། སྨན་རྩིས་ཁང་གི་ཁྲིམས་དང་འགལ་བ་རྣམས་ལ་སྒྲིག་གཞི་ལག་བསྟར་བྱས་ཡོད་པ། འདི་གའི་སྨན་དང་རིན་ཆེན་རིལ་བུ་འཚོང་ཕྱོགས་དང་རྫུན་མ་བཙོང་མཁན་སྐོར། སྨན་རྩིས་ཁང་གི་ལངས་ཕྱོགས་སོགས་ཀྱི་སྐོར་གསུངས་གནང་སོང་།
དེ་ནས་མཐར་མི་རྗེ་འཕྲོད་བསྟེན་བཀའ་བློན་མཆོག་གིས་བོད་ཀྱི་སྨན་རྩིས་ཁང་ངོས་ནས་ཁོང་འཕྲོད་བསྟེན་བཀའ་བློན་དུ་བསྐོ་བཞག་བྱུང་བར་འཚམ་འདྲིའི་མཛད་སྒོ་ཚོགས་པ་འདི་ལ་ལས་ཁུངས་དང་སྒེར་གྱི་ངོས་ནས་དགའ་བསུ་དང་ཐུགས་རྗེ་ཆེ་ཞེས་ཞུས། དེ་ནས་ཁོང་གིས་སྨན་རྩིས་ཁང་གི་སྡེ་ཚན་ཁག་ནས་འདས་པའི་ཟླ་གསུམ་གྱི་ལས་བསྡོམས་དང་འབྱུང་འགྱུར་གྱི་ལས་འཆར་དང་བོད་ཀྱི་སྨན་རྩིས་ཁང་ལ་བསྔགས་བརྗོད་གནང་བ་དང་སྦྲགས། བཀའ་བློན་རང་ཉིད་ཀྱི་རྒྱབ་ལྗོངས་ཀྱི་གཞི་དེ་བོད་དོན་ལས་འགུལ་བ་ཡིན་པ་ལས་སྨན་དང་འཕྲོད་ལས་པའི་འཁོར་ཡུག་ནང་ཕྱག་ལས་གནང་མ་མྱོང་སྟབས་འདིའི་ཐོག་སྦྱོང་བརྡར་དང་། སྦྱང་དགོས་པ་དང་ཤེས་དགོས་པའི་ཚོར་སྣང་ཡོད་ཚུལ་སྐོར་དང་། གཞན་ཡང་སྨན་རྩིས་ཁང་གི་ཡན་ལག་སྨན་ཁང་ཁག་དང་འཕྲོད་བསྟེན་ཁྱབ་ཁོངས་སྨན་ཁང་ཁག་ཚང་མ་ཟུང་དུ་སྒྲིལ་ནས་བཙན་བྱོལ་བོད་མིའི་འཕྲོད་བསྟེན་ཡར་རྒྱས་གཏོང་བ་དང་ནད་རིགས་སྔོན་འགོག་བྱེད་དགོས་པ་དེ་ང་ཚོར་རང་བཞིན་གྱི་འགན་ཞིག་ཆགས་ཡོད་པ། སྨན་རྩིས་ཁང་སྒྲིག་འཛུགས་ཆེན་པོ་ཞིག་ཡིན་པའི་ཆ་ནས་གདོང་ལེན་བྱེད་དགོས་པའི་གནས་ཚུལ་མང་པོ་ཡོང་ཆོག་པ་དང་། དེ་ཡང་ཁྲིམས་དང་སྒྲིག་གཞིར་གཙི་སྲུང་བྱེད་པའི་སྒོ་ནས་གདོང་ལེན་བྱེད་དགོས་ཚུལ། བློ་ཕུགས་ཡངས་པོ་དགོས་པ་དང་། རྒྱལ་བའི་དགོངས་པ་གང་ཡོད་པ་ཁ་ཞེ་གཉིས་མེད་ཐོག་གང་ཐུབ་ལག་བསྟར་གནང་ན་གྲུབ་འབྲས་ངེས་པར་ཐོན་རྒྱུ་ཡིན་པ་སོགས་ཀྱི་སྐོར་གསུང་བཤད་གནང་ཡོད།
དེ་ནས་བོད་ཀྱི་སྨན་རྩིས་ཁང་གི་དྲུང་ཆེ་མཆོག་ནས་ཐུགས་རྗེ་ཆེ་ཞུའི་གསུང་བཤད་མདོར་བསྡུས་ཤིག་གནང་ནས་མཛད་སྒོ་མཇུག་སྒྲིལ་བ་རེད།།
མཐའ་མའི་འདོན་ཐེངས་།: 12.07.2016 ཉིན། 10:12 AM<< སྔ་མ།


text:
༄༅། །སྨྲ་བ་ངག་གི་དབང་ཕྱུག་འཇམ་པའི་དབྱངས། །དབྱངས་ཅན་ལྷ་མོ་གཙུག་ལག་འདོད་འཇོའི་དཔལ། །དཔལ་ལྡན་ཚངས་པ་སྡེ་བཞིའི་བང་མཛོད་འཛིན། །འཛིན་མའི་མངའ་བདག་རྣམས་ཀྱིས་ཤིས་པ་སྩོལ། །ཆོས་དང་སྲིད་ཀྱི་ཚིག་དོན་ཟབ་བརླིང་སྒྲ། །སྙན་ངག་པི་ཝཾ་རྒྱུད་ཀྱིས་གླུར་བླངས་ན། །རྣམ་དཔྱོད་ལང་ཚོ་རྒྱས་པའི་ཤེས་ལྡན་རྣར། །འཇེབས་ཀྱང་ཕལ་ཆེར་ཐོས་འཛིན་ཚེར་མལ་ཉལ། །དེ་ཕྱིར་མཆོག་དམན་ཀུན་གྱིས་ལེགས་རྟོགས་པའི། །འབོལ་རྩོམ་ཚིགས་སུ་བཅད་པའི་མུ་ཐི་ལ། །ཆིང་གིས་གནམ་གྱི་རིགས་ལས་མི་བདག་མགུལ། །མཛེས་བྱེད་དོ་ཤལ་འཕྲེང་བས་རྒྱན་ཏུ་སྤུད། །དེང་དུས་རྒྱ་གར་རྒྱ་ནག་ཧོར་བོད་སོགས། །སྔོན་བྱུང་ཡ་རབས་ངང་ཚུལ་ལུགས་གཉིས་ཁྲིམས། །ཆེར་ནུབ་ངན་སྤྱོད་ངོ་སོར་ཁྱེར་དུས་འདིར། །ལེགས་པར་བཤད་ཀྱང་ཙཱུ་ཏའི་རྐང་གཉིས་བཞིན། །བྱང་བསྟན་ཕུག་པར་རྟ་ལྗང་ཅན་གྱི་ཟེར། །མི་འཇུག་དངོས་པོའི་གཤིས་ལ་བཅོས་མེད་ཀྱང༌། །ཕྱོགས་གཞན་བུག་པར་ཤར་བའི་སྣང་བ་ཡི། །འཐིབས་བུའི་སྨག་རུམ་སེལ་བ་འགའ་འབྱུང་སྙམ། །ལྷ་ཆོས་ལྟ་ཞོག་མི་ཆོས་བྱ་བཞག་ཀྱང༌། །ལམ་དུ་རྒྱུག་པ་བསོད་ནམས་ལ་རག་པས། །དཀོན་ཅོག་མཆོད་དང་ངན་སློང་སྦྱིན་གཏོང་སོགས། །ལེགས་བྱས་སྤེལ་བའི་ཚོགས་ཆེན་གསོག་པ་གནད། །
འཇིག་རྟེན་མི་ཆོས་ཀྱི་བསླབ་བྱ།
མངོན་ཤེས་མེད་ཕྱིར་གྲོས་དང་འདུན་མ་ཀུན། །ཐོག་ཏུ་འཁེལ་དཀའ་ཡུལ་དུས་གནས་སྐབས་དང༌། །དགྲ་གཉེན་བར་མར་བརྟགས་ནས་འཕྲལ་ཚོད་འཕྲལ། །བླངས་ཏེ་འཇུག་པ་ཕོ་ཚོད་ཡང་རྩེ་ཡིན། །སེམས་ཀྱི་འཆར་སྒོ་འབྱུང་ལ་མཐའ་མེད་ཀྱང༌། །གྲེ་བར་བསྐྱིལ་ནས་མི་སྨྲ་བ་དེ་མཁས། །སྙིང་ནའི་དགྲ་ལ་འཕྲལ་དུ་མི་ཁྲོ་བར། །བཅོས་མ་འཛུམ་གྱིས་བསུ་བ་གྲུང་པོ་ཡིན། །རང་བློར་མི་འབབ་གཏམ་ཚིག་ཅི་བྱུང་ཡང༌། །རྫུ་བཟང་ཁོག་ནས་མི་འདོན་ལེན་པ་ཟབ། །ཟས་ནོར་འདོད་ཀྱང་ངག་མཛངས་གཡོ་ཐབས་ཀྱིས། །མི་མངོན་ཤུགས་ཀྱིས་ལེན་པ་སྤྱང་པོ་ཡིན། །ངན་ལ་མི་འཁང་སླད་ནས་འགྱུར་བ་སྲིད། །བཟང་ལ་མི་བསྟོད་ཅིར་འགྱུར་ཤེས་པར་དཀའ། །གང་གི་ཐོག་ཏུ་འབབ་པའི་གནད་མེད་པར། །གཞན་ཟེར་འབྲངས་པའི་ཞལ་ལྕེ་གཅད་མི་རུང༌། །བྱ་བ་གང་ཡང་འགྲུབ་པའི་གདེང་མེད་པར། །ཁ་འདོན་མི་སྐྱེན་ཁོང་དུ་སྦེད་པ་གནད། །བུ་སོགས་གཉེན་ལ་བྱམས་དྲག་ངན་སྲོལ་ཡོང༌། །དགྲ་ལ་ཧ་ཅང་སྡང་ན་རང་ལ་མཚུངས། །གཉེན་ལ་རལ་སྤྱོད་ཆེས་ན་ནམ་ཕུགས་འཁོན། །བྲན་ལ་འབར་ཤ་ཆེས་ན་འཁོར་མཁན་དཀོན། །འཁོར་ལ་ཆེས་ཆེར་རྩུབ་ན་སྙིང་སྐྲན་འཇུག །གྲོགས་ལ་རྔན་ཆེན་མང་ན་ཞེ་བཞག་ཡོང༌། །དཔེ་ངན་གཞན་ལ་བཏོན་ན་རང་ལ་འཁོར། །ཁ་དགྲ་མི་གསག་གནག་པ་སེམས་ལ་ཞོག །གཉེན་ལ་མི་བསྟོད་བྱམས་པ་ཡིད་ལ་འཛིན། །ངན་བློ་ཡོད་ཀྱང་ཕྱི་རུ་འཇམ་སྐད་སྙན། །གདོང་ཐུག་དྲག་པོས་དགྲ་བོ་ཐུལ་དཀའ་བས། །སྣ་ཚོགས་ཐབས་ཀྱི་འདུན་མ་རླབས་ཀྱིས་ཆོད། །གཏམ་མགོ་འཛུམ་བསུ་མཇུག་མ་དལ་གྱིས་ལོངས། །དགོས་དོན་ཕིགས་སྨྲ་འཚམ་ཞིང་མཛེས་པར་བརྗོད། །སེར་སྣ་ཙམ་གྱིས་ཟས་ནོར་གསོག་དཀའ་བས། །བརྒྱ་བཤིག་སྟོང་འགུགས་སྤྱི་བྱམས་བློ་རྒྱ་བསྐྱེད། །བུ་ལ་ཉེས་སྐྱོན་བཤད་ན་རྗེས་སུ་ཕན། །རང་ལ་ཆེ་བསྟོད་སྤངས་ན་ནམ་ཕུགས་བྲིན། །རང་འདོད་ཞེ་བཞག་སྤྱི་གཙིགས་ཕྱིར་བྱས་བཙུན། །བུད་མེད་གྲོས་དབང་མ་གཏོང་རང་ཐག་ཆོད། །རྨོངས་པར་གྲོས་དང་ངན་ལ་དབང་མ་བསྐུར། །གྲོས་ལ་མི་དབང་མི་ལ་གྲོས་མ་འཆད། །དཀྲུག་ཤིང་བྱེད་མཁན་གྲོས་ཀྱི་ཁྱུར་མ་འཇུག །མཁས་དང་རྒན་རབས་ཉམས་ཆེན་ཤ་ཚར་དྲིས། །གྲོས་མཐིལ་རེ་ཞིག་མ་བཤད་བསྒྱུར་དུ་བཏུབ། །གྲོས་ལ་བསམ་གཞིགས་མང་བཏང་ཧང་བུག་ཆུང༌། །མི་དཔེ་རང་ལ་བཀབ་ནས་ཞིབ་མོར་དཔྱོད། །ཕྲན་བུའི་ཁེ་ལ་བལྟས་ནས་ཉེན་བསྡོ་དང༌། །གཏམ་ངན་མི་བསམ་འདོད་ལ་སྲེད་པས་ཕུང༌། །ཡ་རབས་དུས་བསྟུན་དམའ་སར་འབེབས་མི་རུང༌། །མ་རབས་ཆེ་སར་བཏོན་ན་གཉའ་བ་རེངས། །མཁས་པ་རེས་བོར་ཡོན་ཏན་ལྡན་པ་དཀོན། །མི་མང་དགྲ་རུ་མི་ལེན་གཉེན་དུ་འགུགས། །མི་འགྲུབ་ཁས་ལེན་མ་ཆེ་དེར་མི་འཇུག །གཅེས་ནོར་འདོད་ཅན་མི་ལ་མི་སྟོན་གསང༌། །ཚོད་མེད་ལ་གྲོས་ངན་སེམས་ཅན་ལ་བློ། །མི་གཏོད་སྙིང་གཏམ་ཁ་མང་ཅན་ལ་གསང༌། །སྣ་ཐུང་ཀུ་རེ་མི་ཐུབ་ལ་བསྡོ་སྤོང༌། །མི་བདེན་པ་ལ་ཡུས་ཀྱིས་གཤགས་མ་གདབ། །མི་ཉན་གྲོས་འདེབས་མེད་ལ་ཁྱེར་ཤོག་དང༌། །མི་ཡོང་ལས་འཆོལ་མི་ཤེས་ཀོ་ལོང་དོར། །དྲིན་འདྲེན་མངས་ན་དགའ་བའི་གདུང་སེམས་འཆོར། །གྱོང་ཆེན་མངས་ན་གཉེན་ཡང་ཞེན་པ་ལྡོག །གཞན་སྡུག་སྙིང་ཚིམ་མ་བྱེད་རང་ལ་འཁོར། །རང་སྐྱིད་མ་ངོམ་གཞན་གྱིས་དེ་ལན་འཇལ། །གྲོས་ཉེས་འགྱོད་ཐལ་མི་བྱ་ཕྱིན་ཆད་གཟབ། །དགོས་མེད་ཕོག་ཐུག་གཏམ་གྱིས་དགྲ་བོ་འགུགས། །ཕ་རོལ་བསམ་པ་རྟོགས་ཕྱིར་ཡུན་དུ་སེམས། །རང་མགོ་ཐོན་པའི་འཕྲུལ་ཅན་གྲུང་པོ་ཡིན། །ཆེན་པོར་སླེབས་ཚེ་ཁེངས་དང་ང་རྒྱལ་སྨད། །ཀུན་གྱིས་ཁུར་དུས་འོག་འཛུལ་འཇུག་བདེ་བྱེད། །འགྲུབ་ཚད་མི་བྱེད་ཚོད་འཛིན་ཁེ་ཉེན་བསམ། །དཔོན་དུ་གྱུར་ཚེ་འདོད་ཆུང་སྤྱི་གཙིགས་ངོས། །སྒེར་དུ་ལྟོས་རྣམས་མི་མངོན་ཤུགས་ཀྱིས་སྐྱོང༌། །ཤར་ཚད་ལག་ཏུ་མི་ལེན་བླངས་ཕྱིན་ཆད། །ཞི་དྲག་ཐབས་ཀྱིས་བྱ་བ་མཐའ་རུ་ཐོན། །ཟེར་ཚད་བདེན་པར་མི་འཛིན་དཔྱད་བདར་གྱིས། །ཟས་ཞིམ་མིར་བྱིན་ནོར་བཟང་རང་གིས་ཆོངས། །མི་སྙིང་གཅོད་པའི་གཏམ་དེ་ལྕེ་ནས་བཟུང༌། །སྡང་དགྲའི་ནོར་ལ་མ་བལྟ་བརྗེད་མ་གཞུག །མ་ཞིམ་སྣ་ཉེར་ཞིམ་ལ་ཧབ་ཤ་དང༌། །མ་མགུར་འཕྲལ་དུ་མཆུ་མུག་མིག་ལྡོག་སྤོང༌། །དོན་མེད་ལས་ལ་བརྩོན་འགྲུས་རང་ངལ་ཡིན། །གསོད་བརྡུང་ངེས་པར་དགོས་ལ་སྙིང་མ་ཆུང༌། །འབབས་ངེས་ཁྲལ་དང་ལག་འདོན་ཡང་མི་འཇུག །དགོས་མེད་འབངས་རྣམས་མནར་བའི་ལས་མི་བྱེད། །ཕྲད་མ་ཐག་པའི་མི་ལ་ངོ་ཤེས་དང༌། །འདྲིས་མ་ཐག་པའི་མི་ལ་བློ་གཏོད་དང༌། །སེམས་ལ་བབས་འཕྲལ་དགའ་བའི་འཛུམ་སྟོན་དང༌། །མ་བབས་འཕྲལ་བཞིན་སྡུད་རྣམས་ཀླད་ཆུང་ཡིན། །དྲག་པོ་དྲག་ཁྱེར་མ་མཁས་ནམ་ཕུགས་ཕུང༌། །མཛའ་བ་མཛའ་ཁྱེར་མ་མཁས་ནམ་ཕུགས་འཁོན། །མཁས་པ་མཁས་ཁྱེར་མ་མཁས་ནམ་ཕུགས་བླུན། །བཙུན་པ་བཙུན་ཁྱེར་མ་མཁས་ནམ་ཕུགས་འཆལ། །ཆེ་བ་ཆེ་ཁྱེར་མ་མཁས་ནམ་ཕུགས་དམའ། །གཏམ་ལ་རྒྱུ་མཚན་ཡོད་པས་གཞན་ཁ་མྱུལ། །བག་ཕེབས་ངག་འཇམ་སྙན་པོས་བློ་བྲིད་ནས། །གཞན་མཚང་ཐབས་ཀྱིས་བྲུས་ནས་ཆམ་ལ་འབེབས། །མ་བཤད་ཕས་ཀྱང་མི་གོ་ལྷོད་པར་སྨྲ། །མ་འབར་བུས་ཀྱང་མི་ཉན་རན་པར་རྒོད། །མ་བསླབ་སུས་ཀྱང་མི་གོ་ལེགས་པར་བསླབ། །མ་བྱིན་གཉེན་ཡང་མི་འཁོར་བག་རེ་སྟོང༌། །ཡང་ཡང་སྦྱིན་སར་རྟག་འགྲོ་བྱམས་པ་ཟད། །དྲིན་ཅན་མི་དེ་སུན་དུ་མ་འཇུག་མཛངས། །གཉའ་བར་འཆོར་བའི་དགྲ་བོ་རེངས་མ་འཇུག །སུས་ཕན་མི་ཤེས་ཉམས་ཆུང་རས་མ་བོར། །གང་བཅོལ་གོ་ཆོད་བྱུང་བ་བྲན་གྱི་རབ། །རྫུན་དང་གཡོ་སྒྱུ་མི་ཤེས་ནམ་ཕུགས་བྲིན། །ཁ་ཉུང་ལག་པ་གཙང་བ་ཡོན་ཏན་མཆོག །བྱས་ཡུས་ཆེས་ན་ལས་ལ་ངོ་སོ་ཆུང༌། །ཁ་གདངས་སྦར་བསྡམས་མི་དང་འབྲེལ་བྱེད་ཕུང༌། །མཐོན་པོ་ང་རྒྱལ་ཅན་གྱི་མཚང་མ་འབྲུ། །བསམ་ངན་ཕྱི་ཐག་ཐུང་དང་གྲོགས་མ་བྱེད། །ཞེ་སྡང་ཁ་འཇམ་ཅན་ལ་རང་ཟོན་ཆུག །དོན་མེད་གཏམ་ལ་ཡང་ཡང་སྐྱོར་ཟློས་སྤོང༌། །ཕྱུག་པོ་ནོར་ལ་སྤྱོད་ཤེས་སླད་ནས་འཕེལ། །མི་ལྟོགས་བསྲིས་ཞིབ་བྱས་ན་རང་སྡུག་ཆུང༌། །དབུལ་ཡང་སྡུག་ཐེག་བྱས་ནས་ཕོ་བཟོ་བྱེད། །ནོར་ཡོད་མེད་པོར་མ་བརྫུ་ཀུན་གྱིས་ཤེས། །ངན་པ་ཆེ་སྐད་མ་འདོན་ཁྲེལ་གད་ཡོང༌། །གདོང་པར་ཁྲག་མེད་གཉེན་ལ་རེ་བ་ལས། །ངོ་ཚ་ཁྲེལ་ཡོད་ཤེས་པའི་དགྲ་བོ་དགའ། །བློ་གཏད་མི་ཐུབ་སྤུན་དང་བཟའ་ཚང་ལས། །གསང་ཐུབ་བློ་ལྡན་གྲོགས་དང་གྲོང་པ་བཟང༌། །ཡོན་ཏན་མེད་པའི་ཚོགས་ཀྱི་སློབ་དཔོན་ལས། །ཤེས་རབ་ལྡན་པའི་གྲྭ་སློབ་བྱས་ན་འཚེངས། །མི་ཉན་ཁ་འདུས་མང་པོའི་དཔོན་པོ་ལས། །ཡ་རབས་བཟང་སྤྱོད་ལྡན་པའི་གཡོག་པོ་སྐྱིད། །ལང་ཤོར་རྐུན་པོ་མི་ཡི་ཁྱུར་མི་ཚུད། །བློ་གྲོས་ཟབ་དང་མགོ་འཐོམས་ནོར་ས་ཡོད། །ཀླད་ཆུང་མི་དང་ཕོ་གྲུང་ནོར་ས་ཡོད། །མ་ནུས་ཇོ་བཟང་རྫུ་ཆེ་ནོར་ས་ཡོད། །བློ་ཤེད་ཅན་དང་དོ་ཐུང་ནོར་ས་ཡོད། །རང་བཞིན་བཟང་དང་འདོ་མེད་ནོར་ས་ཡོད། །དྲང་པོའི་མི་དང་གླེན་པ་ནོར་ས་ཡོད། །ཚུལ་འཆོས་ཅན་དང་བཙུན་པ་ནོར་ས་ཡོད། །ཚེ་བློས་ཐོངས་དང་ཟོག་པོ་ནོར་ས་ཡོད། །བརྫུ་བག་ཅན་དང་མཁས་པ་ནོར་ས་ཡོད། །དེ་ལྟར་ཚེ་འདིའི་འདུན་མ་བསྒྲུབ་པ་ལ། །བླང་དང་དོར་བྱའི་སྐྱོན་ཡོན་ཤེས་བྱས་ནས། །དཔའ་མཛངས་རྟུལ་ཕོད་སྣ་ཚོགས་གཡོ་འཕྲུལ་གྱིས། །རང་ཉིད་རྒྱལ་བའི་སྒྱུ་ཐབས་ལྷུར་ལེན་གཅེས། །
དམ་པ་ལྷ་ཆོས་ཀྱི་བསླབ་བྱ།
འོན་ཏེ་ཚངས་པ་བརྒྱ་བྱིན་འཁོར་ལོ་སྒྱུར། །ལྷ་མིའི་དཔལ་འབྱོར་ཀུན་ལ་ལོངས་སྤྱད་མཐར། །སླར་ཡང་ལྕགས་བསྲེགས་ས་གཞིར་དམྱལ་བའི་མེ། །འབར་བའི་བུད་ཤིང་བྱེད་སྲིད་ཡིད་བརྟན་ཅི། །འཇིག་རྟེན་གསལ་བར་བྱེད་པའི་ཉི་ཟླ་ཡང༌། །སྔོན་བསགས་བཟང་པོའི་འཕེན་པ་རྫོགས་པའི་མཐར། །རང་གི་ལག་པ་བརྐྱང་བསྐུམ་མི་མཐོང་བའི། །མུན་པའི་མལ་དུ་ཉལ་འབྱུང་མཆི་མ་དཀུ། །པད་མའི་འདབ་འདྲའི་གོས་ཀྱི་རེག་བྱས་ཀྱང༌། །ལུས་ལ་རྩུབ་ཉམས་བྱེད་པའི་སྨིན་ལེགས་མ། །བདག་པོའི་རོ་དང་ལྷན་ཅིག་སྲེག་ཁང་དུ། །རབ་འབར་མེ་ཡིས་བསྲེག་པ་སུ་ཡིས་བཟོད། །ནོར་བུའི་གླིང་དུ་བགྲོད་པའི་ཚོང་ཟོག་གིས། །རྣམ་ཐོས་བུ་ལ་འགྲན་པའི་དེད་དཔོན་ཡང༌། །འཇུར་འགེགས་གནས་སུ་སྐྱེས་ནས་ཟས་སྐོམ་གྱིས། །བཀྲེས་ཤིང་སྐོམ་པའི་ངང་ཚུལ་ཀྱེ་མ་ཧུད། །དགྲ་འདུལ་གཉེན་སྐྱོང་མངའ་ཐང་ལོངས་སྤྱོད་སོགས། །བླ་ནས་བླར་འཕེལ་ཕོ་རྒོད་གྲུང་པོ་ཡི། །གྲངས་སུ་ཚུད་ཀྱང་ཚེ་ནི་ནམ་མཁའི་གློག །རྨི་ལམ་ཙམ་གྱི་བདེ་བས་ཅི་ཞིག་བྱ། །བསམ་གྱིན་ནམ་ཡང་རྫུན་ཟོག་མི་གསུང་བ། །འོ་སྐོལ་རྣམ་འདྲེན་ཟས་གཙང་སྲས་པོ་དེས། །འཁོར་བར་གནས་ཕྱིན་སྡུག་བསྔལ་རང་བཞིན་དུ། །བསྟན་ཚུལ་བསམ་ན་སྙིང་ཡང་དུམ་བུར་འགས། །བཟོད་དཀའི་སྡུག་བསྔལ་འདི་ལས་སླན་ཆད་དུ། །མི་ལྡོག་ཐར་པའི་ཁང་པར་འཇུག་པའི་ཐབས། །དཀར་ནག་ལས་འབྲས་བསམ་ནས་བླང་དོར་ངོས། །བསླབ་པ་རྣམ་གསུམ་ཉམས་ལེན་གྲུང་པོ་ཡིན། །སངས་རྒྱས་སྲས་བཅས་མངོན་སུམ་མཐོང་དཀའ་ཡང༌། །དེ་དག་ཞལ་སྐྱིན་གསུང་དང་ཐུགས་རྟེན་ལ། །མེ་ཏོག་བདུག་སྤོས་མར་མེ་ལྷ་བཤོས་སྒྲ། །འཕན་གདུགས་ཕྱེ་ཕུར་ལ་སོགས་མཆོད་སྤྲིན་དབུལ། །བསླབ་གསུམ་ལྡན་པའི་དགེ་འདུན་བསྙེན་བཀུར་ནས། །ཐུབ་གསུང་སྒྲོག་སོགས་ཆོས་སྤྱོད་རྣམ་བཅུའི་ལས། །རྣམ་གསུམ་འཁོར་ལོའི་བྱ་བ་ཆེར་སྤེལ་བའི། །བསོད་ནམས་ཚོགས་ཆེན་གསོག་པ་གནད་དུ་ཆེ། །དབུལ་ཕོངས་སྐྱེ་རྒུ་ཀུན་ལ་སྦྱིན་པ་གཏོང༌། །ཉམ་ཐག་ནད་པར་གོས་ཟས་སྨན་གྱིས་བསྐྱང༌། །འཆི་ངེས་དུད་འགྲོ་གསོད་འོས་ནག་ཆེན་མི། །སྲོག་བླུ་མི་འཇིགས་སྐྱབས་ཀྱི་སྦྱིན་པ་བྱ། །ལྷ་མིའི་རྟེན་བཟང་ཐོབ་པའི་རྒྱུའི་གཙོ་བོ། །བྱ་སླ་ཚེགས་ཆུང་ཡན་ལག་བརྒྱད་པའི་ཁྲིམས། །ཉ་སྟོང་བརྒྱད་གསུམ་རྣམས་ལ་ལེགས་བླངས་ནས། །དམ་བཅའ་སྡོམ་པ་ཚུལ་བཞིན་སྲུང་བར་མཛོད། །ཚིག་རྩུབ་མཚོན་ལ་ཅི་མི་སྙམ་པའི་གོ །བཙན་པོར་གྱོན་ན་རང་རྒྱུད་མི་འཁྲུགས་པས། །རྣམ་པར་དགེ་བའི་སྲོག་རྩ་མི་གཅོད་ཅིང༌། །སྔར་བསགས་འཕེལ་བའི་ཐབས་ཚུལ་འདི་ལ་བརྩོན། །སྒྱིད་ལུག་ལེ་ལོ་བཏང་སྙོམས་དབང་སོང་ན། །ལེགས་པའི་ཡོན་ཏན་གང་ཡང་འགྲུབ་དཀའ་བས། །དལ་མེད་བརྩོན་པ་ཆེན་པོས་འབད་བྱས་ན། །ཆེས་ཆེར་དཀའ་བའི་ལས་ཀྱང་ལྷུན་གྱིས་འགྲུབ། །དེ་བཞིན་གཤེགས་སྐུ་ལ་སོགས་དམིགས་རྟེན་ལ། །མ་ཡེངས་གཞོལ་བའི་ཏིང་འཛིན་བརྟན་པོའི་རྒྱུན། །ཆད་མེད་བསྟར་ན་ཉོན་མོངས་མངོན་གྱུར་མགོ །ཟིལ་གནོན་ལུས་སེམས་ལས་རུང་བསམ་གཏན་རྙེད། །ཆོས་རྣམས་སོ་སོའི་གདགས་གཞིའི་སྟེང་ཙམ་ན། །རྟོག་པས་བཏགས་པ་ལས་གཞན་དོན་དམ་དུ། །མ་རྙེད་རྟེན་ཅིང་འབྲེལ་འབྱུང་དབུ་མའི་ལམ། །ཤེས་རབ་མཚོན་གྱིས་འཁོར་བའི་རྩ་བ་གཅོད། །ཡིད་སྲུབ་སྡེ་བཅས་མཐར་བྱེད་གསང་བའི་བདག །བླ་མགོན་དབྱེར་མེད་མྱུར་མཛད་ཕྱག་དྲུག་པ། །འདི་ཕྱི་བར་དོའི་སྐྱབས་ཡིན་རྟག་ཏུ་བསྟེན། །དྲན་པས་འཆི་བདག་དཔུང་འཇོམས་ཚེ་དཔག་མེད། །དེ་ཡང་གནམ་དང་ས་ཡི་དཀྱིལ་འཁོར་ལ། །དབང་ཕྱུག་མི་ཡི་རྒྱལ་པོ་ཆེན་པོ་རྣམས། །རང་ཉིད་གཅིག་པུར་དགེ་སྦྱོར་ལ་གཞོལ་ལས། །བསྟན་འགྲོའི་བདེ་ཐབས་བསྒྲུབ་པ་མཆོག་ཏུ་བསྔགས། །ཉི་འོད་མི་ཡི་བདག་པོ་ཆེ་རྣམས་དང༌། །ཕན་ཚུན་མཉེས་གཤིན་བྱམས་པའི་སེམས་བཟང་པོས། །རང་རང་མངའ་རིས་རྣམས་ཀྱིས་ཆོག་ཤེས་ཤིང༌། །འབངས་ཀུན་བདེ་ཕྱིར་བཟང་པོའི་གཞུང་བཟང་སྤེལ། །སངས་རྒྱས་ཐུགས་རྗེ་ཕྱོགས་བྲལ་འགྲོ་བ་ལ། །འཇུག་ཕྱིར་ཡང་དག་ཆོས་ལ་རིས་མེད་ཀྱང༌། །གནའ་བོའི་དུས་ནས་དར་བའི་ཡབ་མེས་ཀྱི། །ཆོས་ལུགས་གྲུབ་པའི་མཐའ་དེ་ཤིན་ཏུ་ཤིས། །བྱང་ཕྱོགས་ཆེན་པོ་ཧོར་གྱི་རྒྱལ་ཁམས་སུ། །ཨལ་ཐན་ཆོས་ཀྱི་རྒྱལ་པོའི་ཏི་ཤྲིར། །བསོད་ནམས་མཚན་ལྡན་ཏྭ་ལའི་བླ་མ་གང༌། །བྱོན་ནས་དེང་བར་ཞྭ་སེར་ཅན་གྱིས་ཁྱབ། །རྒྱུ་མཚན་དེས་ན་འཇམ་མགོན་ཙོང་ཁ་པའི། །བསྟན་པ་རིན་ཆེན་བཀུར་ན་ཕྱག་དྲུག་མགོན། །ལས་གཤིན་འདོད་ཁམས་མ་སོགས་ཆོས་སྲུང་གིས། །རྟག་ཏུ་སྲུང་ཞིང་མངའ་ཐང་བདེ་སྐྱིད་འཕེལ། །ལུགས་གཉིས་ཟུང་འབྲེལ་ཡབ་མེས་རྒྱལ་པོའི་ཁྲི། །མནན་ནས་ས་ཆེན་འཇམ་དར་ཡུག་གཅིག་དང༌། །ཕ་རོལ་ཕྱིན་དྲུག་སྤྱོད་པ་ཉེར་སྤྱད་པས། །འདི་ཕྱི་གཏན་གྱི་འདུན་མ་ལྷུན་གྱིས་གྲུབ། །དེ་ལྟར་ཆོས་སྲིད་བླང་དོར་རང་ཉིད་ལ། །མི་ལྡན་ནེ་ཙོའི་བརྗོད་པ་ལྟ་བུའི་ཚིག །སྨྲ་ལ་མཁས་རྣམས་ཁྲེལ་ཡང་སྟོན་ཟླ་ལྟར། །ཆེས་དཀར་སེམས་བཟང་བ་ལ་ཉེས་པ་མེད། །འདིས་མཚོན་དགེ་བས་གནམ་བསྐོས་མི་ཡི་བདག །བཙུན་མོ་སྲས་བཅས་བློན་འབངས་རབ་བརྟན་ཅིང༌། །མངའ་ཐང་དཔལ་འབྱོར་རྣམ་མང་ཐོས་སྲས་དང༌། །མཚུངས་པའི་སྐལ་བ་བཟང་པོར་འགྱུར་བར་ཤོག །
དེ་ལྟར་ལུགས་གཉིས་དང་འབྲེལ་བའི་བསླབ་བྱའི་རིམ་པ་མུ་ཐི་ལའི་འཕྲེང་བ་འདི་ནི་ཚེ་རིང་གནམ་གྱི་ཤེ་མོང་གིས་སྟོབས་ཀྱི་དབང་ཕྱུག་ཆིང་གིས་རིགས་ལས་ཁལ་ཁ་ཐུ་ཤེ་ཡེ་ཐུ་རྡོ་རྗེ་རྒྱལ་པོས་རི་ཁ་བ་ཅན་གྱི་ལྗོངས་སུ་དཀོན་མཆོག་གསུམ་ལ་བླ་མར་བཟུང་སྟེ་མཆོད་པར་བྱོན་པའི་ཚེ་རྩོམས་ཤིག་པར་གསུང་གིས་བསྐུལ་བ་ལྟར་ཟ་ཧོར་གྱི་རིགས་ལས་སྡེ་སྣོད་གསུམ་པ་ངག་དབང་བློ་བཟང་རྒྱ་མཚོ་འཇིགས་མེད་གོ་ཆ་ཐུབ་བསྟན་ལང་ཚོའི་སྡེས་ཕོ་བྲང་ཆེན་པོ་པོ་ཏཱ་ལར་སྦྱར་བའི་ཡི་གེ་བ་ནི་འཕྱོངས་རྒྱས་བཀྲས་རབ་ཕུན་ཚོགས་དབང་པོའོ།། །།
འཆད་ཁྲིད་བྱེད་མཁན། བཀའ་བློན་ཁྲི་ཟུར་མཁས་དབང་ཟམ་གདོང་རིན་པོ་ཆེ།
འཆད་ཁྲིད་གནང་ཡུལ། དྷ་ས་དང། གངས་སྐྱིད་གཞུང་ཞབས་པ་རྣམས་ལ།
མཆན།
ལུགས་ཟུང་བསླབ་བྱ་མུ་ཐི་ལའི་འཕྲེང་བ་འདི་ཉིད་མཛད་པ་པོ་ྋརྒྱལ་དབང་སྐུ་ཕྲེང་ལྔ་པ་བློ་བཟང་རྒྱ་མཚོ་(༡༦༡༧ – ༡༦༨༢)ནི། བོད་ལྷོ་ཁ་འཕྱོངས་རྒྱས་འཕྱིང་བ་སྟག་རྩེ་རུ་སྐུ་འཁྲུངས། དགུང་ལོ་དྲུག་པར་པཎ་ཆེན་བློ་བཟང་ཆོས་རྒྱན་གྱིས་ྋརྒྱལ་བ་ཡོན་ཏན་རྒྱ་མཚོའི་ཡང་སྲིད་དུ་ངོས་འཛིན་མཛད། དགུང་ལོ་ཉེར་ལྔ་པར་གོ་ཤྲཱི་ཧན་གྱིས་གཙང་པ་རྒྱལ་པོ་བཅོམ་སྟེ་ཁོང་ཉིད་གཞིས་ཀ་རྩེར་གདན་དྲངས་ནས། གངས་ཅན་འཛིན་མའི་ཁྱོན་ལ་གདུགས་དཀར་གཅིག་གིས་ཁྱབ་པའི་བདག་པོར་མངའ་གསོལ་ཏེ་དགའ་ལྡན་ཕོ་བྲང་གི་སྲིད་གཞུང་ཐོག་མར་བཙུགས། དགུང་ལོ་སོ་དྲུག་པར་མན་ཆིང་སྲིད་གཞུང་གི་གོང་མ་དང་པོ་ཧྲུན་ཀྲིས་གདན་ཞུ་ལྟར་པེ་ཅིན་དུ་ཕེབས་ཏེ་མཇལ་འཛོམས་གནང༌། ཁོང་ནི་ཆོས་སྲིད་གཉིས་ལ་མཁྱེན་རྒྱ་ཡངས་ཤིང༌། གསུམ་རྩོམ་པོད་གྲངས་སུམ་ཅུ་ལྷག་ཙམ་བཞུགས།
སློབ་ཚན་འདི་ནི་ཁོང་ཉིད་ཀྱི་སོག་པོ་གོ་ཤྲཱི་བསྟན་འཛིན་ཆོས་རྒྱལ་གྱིས་བསྐུལ་བ་ལྟར་གནང་བའི་བསླབ་བྱ་ཞིག་ཡིན་ལ། ཚིག་དོན་གོ་སླ་ཞིང་ལུགས་གཉིས་བླང་དོར་གྱི་གནས་རྣམས་ཕྱིན་ཅི་མ་ལོག་པར་སྟོན་པའི་ལེགས་བཤད་རྨད་དུ་བྱུང་བ་ཞིག་ཡིན་སྟབས། རང་རིགས་སློབ་ཕྲུག་རྣམས་སྔར་སྲོལ་བཟང་པོ་མི་ཉམས་རྒྱུན་འཛིན་དང༌། ཀུན་ཁྱབ་ཀྱི་སེམས་ཁམས་བསྐྲུན་སླད་བདམས་བཀོད་ཞུས། སློབ་ཚན་འདི་ནི་ཕྱི་ལོ་༡༩༨༢ ལོར་བོད་གཞུང་ཤེས་རིག་པར་ཁང་གི་དཔར་མ་གཞིར་བཞག་ཡོད།(ས་བཅད་རྩོམ་སྒྲིག་པས་བགོས)
(892)


text:
ས་སྐྱའི་འཇིམ་འབག
ས་སྐྱའི་བྲིས་ཐང་དང་། འཐག་དྲུབ་མ། ཚེམ་དྲུབ་མ། ཆོས་རྒྱལ་འཕགས་པའི་བོད་སྤོས། ཆོས་རྒྱལ་འཕགས་པའི་ཁ་བཏགས། ས་སྐྱའི་འབག དངུལ་ཆས། བོད་གྲི་སོགས་ས་སྐྱར་ས་སྐྱའི་ཁྱད་ཆོས་ལྡན་པའི་ཡུལ་སྐོར་ཐོན་ཟོག་སྣ་ཁ་8ཙམ་ ཡོད། ད་བར་ས་སྐྱ་རྫོང་གིས་ཞིང་འབྲོག་པ་ཁྱད་ལྡན་ཡུལ་སྐོར་ཚོང་ཟོག་གསར་སྤེལ་ནང་ ཞུགས་རྒྱུར་སྐུལ་ལྕག་བྱས་པར་བརྟེན་ས་གནས་དེ་གའི་མི་200ལྷག་ཙམ་ལས་ཞུགས་ཐུབ་ ཡོད་ལ། 2015ལོ་བར་ལས་ཞུགས་ཡོང་འབབ་སྒོར་ཁྲི་700ལྷག་ཙམ་བྱུང་ཡོད།ས་སྐྱའི་འཇིམ་འབག་ལ་ལོ་ངོ900ལྷག་ཙམ་གྱི་ལོ་རྒྱུས་ཡོད་ལ། ས་སྐྱ་རྫོང་གི་ཞིང་འབྲོག་པས་ས་གནས་དེ་གའི་ཐོན་ཁུངས་སྤྱད་དེ་བཟོས་པ་ཞིག་ཡིན། ས་སྐྱའི་འཇིམ་འབག་ལ་ཆེ་ཆུང་སྣ་ཚོགས་ཡོད་ལ། སྣ་ཁ་ཡང་མང་ཞིང་། འབག་བཟོ་བའི་ཐད་དང་ཐོག་འདམ་འབག་གིས་འབག་གི་བཟོ་ལྟ་བཟོས་རྗེས་ཕྱི་ངོས་སུ་རིམ་པ་ལྟར་རྩིང་ཤོག་དང་རས་ཀྱིས་བཏུམ་ནས་བཟོ་ལྟ་ཆགས་རྗེས་ཚོན་གཏོང་བ་དང་རྒྱན་ཆའི་ཆ་རྣམས་ལོགས་སུ་བཟོས་ནས་འབག་གི་ཐོག་བསྒར་གྱི་ཡོད། འབག་བཟོ་བའི་རྒྱུ་ཆ་མང་ཆེ་བ་ནི་རི་སྟེང་ནས་བཏུས་པ་ཤ་སྟག་ཡིན་པ་དང་། ལྷག་པར་དུ་ཚོན་རྒྱུ་ནི་རང་ཉིད་ཀྱིས་བཟོས་པ་ཞིག་ཡིན་པས་ཚོན་མདོག་ཉམས་ཀྱི་མེད། ས་སྐྱའི་འཇིམ་འབག་བཟོ་བའི་ཐད་ཐབས་གསུམ་ཡོད་པ་སྟེ། དང་ཐོག་ས་ཆ་དེ་གའི་རི་སྟེང་ནས་འབག་བཟོ་བྱེད་ཀྱི་ས་ལེན་དགོས་པ་དང་། འདམ་བག་བརྫིས་རྗེས་ལག་པས་འབག་གི་དབྱིབས་བཟོ་བ་དང་། དེ་རྗེས་འཇིམ་བརྙན་སྟེང་ཤོག་བུ་སྦྱར་ཏེ་ཉི་མར་སྐམ་རྗེས་འབག་ཚུར་འདོན་གྱི་ཡོད། མཐར་ཞལ་ཐང་བཞེངས་པ་དང་འདྲ་བར་འབག་ལ་མཛེས་རྒྱན་སྤྲོས་ཀྱི་ཡོད། ས་སྐྱའི་སྲོལ་རྒྱུན་འཇིམ་འབག་གི་རྒྱུན་འཛིན་པ་བཀྲ་ཤིས་ཀྱི་བརྩམས་ཆོས་2009ལོར་བོད་རང་སྐྱོང་ལྗོངས་ཀྱིས་གཉེར་བའི“བོད་རང་སྐྱོང་ལྗོངས་ཀྱི་སྐབས་དང་པོའི་ཡུལ་སྐོར་དྲན་རྟེན་དངོས་རྫས་འགྲན་བསྡུར་ཆེ་མོའི”ནང་ཚུད་པ་དང་། 2011ལོར་གཞིས་རྩེ་གྲོང་ཁྱེར་ཇོ་རིའི་རིག་གནས་ཡུལ་སྐོར་དུས་ཆེན་ཐོག་ཁྲོམ་རའི་མདུན་ལམ་ཡག་ཤོས་ཡོད་པའི་ཡུལ་སྐོར་དྲན་རྟེན་དངོས་པོའི་མཚན་སྙན་ཐོབ་པ། 2012ལོར་གཞིས་རྩེ་གྲོང་ཁྱེར་ཡུལ་སྐོར་ཅུས་ཀྱིས་གཉེར་བའི“བཅུ་གཉིས”འགྲན་བསྡུར་ནང་རྣམ་གྲངས་རྐྱང་པའི་བྱ་དགའ་ཐོབ་ཡོད། ད་ཆ་ས་སྐྱའི་འཇིམ་འབག་གི་ནང་དོན་ཕུན་སུམ་ཚོགས་སུ་ཕྱིན་ཡོད་ལ། འབག་གི་བཟོ་ལྟ་དང་། ཆེ་ཆུང་། རྒྱུ་ཆ་སོགས་ཚང་མ་ལེགས་སུ་ཕྱིན་ཡོད། མི་ཚེ་རིང་གི་འབག་ལ་ཆ་མཚོན་ན་སྲོལ་རྒྱུན་བཟོ་རྩལ་ཐད་ཚོན་བཏང་ན་འགྲིག་པ་དང་། སྔར་ཡོད་ཚོན་མདོག་གི་རྨང་གཞིའི་ཐོག་སྨ་ར་གཡག་གི་རྩིད་པས་བཟོ་བ་དང་། སོ་ཡང་ར་ལུག་གི་རུས་པས་བཟོ་གི་ཡོད་པས། བལྟས་པ་ཙམ་གྱིས་གསོན་ཉམས་ལྡན་པ་ཞིག་ཡོད།
ས་སྐྱའི་ཐང་ག
ས་སྐྱའི་ཐང་ག་ནི་བོད་ཀྱི་རིག་གནས་ཀྱི་ནང་དོན་ཟབ་མོ་ལྡན་པའི་རི་མོའི་རྣམ་པ་ཞིག་ཡིན་པ་དེར་ལོ་བརྒྱ་གྲངས་ཀྱི་ལོ་རྒྱུས་དང་བོད་རིགས་ཀྱི་སྒྱུ་རྩལ་གྱི་ཐུན་མིན་ཉམས་འགྱུར་ལྡན་པ་དེ་ནི་གངས་ལྗོངས་ས་མཐོའི་རིག་གནས་ཀྱི་ནོར་བུ་ཞིག་ཡིན།
ས་སྐྱའི་ཐང་ག་བཞེངས་ཐབས་མང་ཞིང་། ད་བར་རྒྱུན་དུ་མཐོང་མང་བ་ནི་རས་བྲིས་ཡིན་པ་དང་། ཆེ་ཆུང་སྣ་ཚོགས་ཡོད་པའི་ནང་ཆེ་བར་རིང་ཚད་སྨི་བཅུ་ཙམ་ཡོད་པ་དང་ཆུང་བར་སྦར་མཐིལ་ཙམ་ལས་མེད། ཐང་གའི་ཐོག་གི་སྐུ་བརྙན་ཡང་མང་བར་སུམ་བརྒྱ་ལྷག་ཙམ་དང་ཉུང་བར་གཅིག་ལས་མེད། ནང་དོན་ཐད་ཆོས་ལུགས་ཀྱི་སྐོར་ཡོད་པ་ཕུད། ད་དུང་ལོ་རྒྱུས་ཀྱི་མི་སྣ་དང་། གནམ་རིག་སྐར་རྩིས། བོད་སྨན་གྱི་སྐོར་སོགས་ཡོད།
དེར་བརྟེན་ས་སྐྱའི་ལོ་རྒྱུས་ཤེས་དགོས་ན། གྲགས་ཅན་གནའ་ཤུལ་ལ་ལྟ་བ་ཕུད་ད་དུང་ས་སྐྱའི་ལོ་རྒྱུས་ཀྱི་ཚད་ལྡན་ཡིག་ཆ་ལྟ་དགོས་ཤིང་། ས་སྐྱ་རྫོང་དུ་ཐང་ག་བཞེངས་མཁན་མང་པོ་ཡོད་པའི་ནང་བར་ཚོ་གྲོང་ཚོའི་དབང་རྒྱལ་དང་། ས་གླིང་གྲོང་ཚོའི་དབང་ལགས། ཤར་པ་གྲོང་ཚོའི་རྒྱགས་པ་སོགས་གྲགས་ཅན་དགེ་རྒན་གསུམ་ཡོད་པ་དང་། ཁོང་རྣམ་པས་སྨན་ཐང་ལུགས་གསར་པ་རྒྱུན་འཛིན་བྱས་ཡོད། ལུགས་དེའི་ཐང་ག་དེ་དག་མཐོང་བ་ཙམ་གྱིས་རྩེར་སོན་གྱི་འབྲི་རྩལ་ལ་མི་རྣམས་ཧང་སངས་དགོས་པ་ཞིག་ཡོད། ཐང་ག་དེའི་ཁྲོད་གསེར་ཐང་དང་། ནག་ཐང་། མཚལ་ཐང་བཅས་ཡོད་པ་དེ་དག་ཁྱད་དུ་འཕགས་པ་ཞིག་ཡོད་ལ། དེ་དག་སྐྱ་རིས་ཀྱི་འབྲི་རྩལ་དང་འདྲ་བ་དང་གཞི་མདོག་ཕལ་ཆེ་བ་ཚོན་སྣ་གཅིག་ཡིན་ལ་ལྟ་རིན་ཆོག་པ་ཞིག་དང་ཉར་ཚགས་ཀྱི་རིན་ཐང་ཆེན་པོ་ལྡན་ཡོད།
ཆོས་རྒྱལ་འཕགས་པའི་རིག་གནས་དུས་ཆེན་།
གཞིས་རྩེ་གྲོང་ཁྱེར་ས་སྐྱ་རྫོང་གིས་ཟླ་8ཚེས་8ཉིན་ནས་ཚེས་10ཉིན་བར་སྐབས་བཞི་པའི་འགྲོ་མགོན་ཆོས་རྒྱལ་འཕགས་པའི་རིག་གནས་ཡུལ་སྐོར་དུས་ཆེན་བཏང་ནས་ཐུན་མོང་མ་ཡིན་པའི་ས་སྐྱའི་ལོ་རྒྱུས་དང་རིག་གནས་ཀྱི་གནས་བབ་གང་ལེགས་མཚོན་པར་བྱས་པ་རེད།
ལོ་རྒྱུས་ཐོག་ས་སྐྱ་འཁོན་གྱི་གདུང་རྒྱུད་ཀྱིས་མེས་རྒྱལ་གོང་བུ་གཅིག་གྱུར་ཡོང་རྒྱུར་མཛད་རྗེས་ཆེན་པོ་བཞག་པ་མ་ཟད། ཆོས་དཔེ་དང་། དཀར་ཡོལ་རྙིང་པ། ཐང་ག་སོགས་རིག་དངོས་རི་བོའི་གཏོས་དང་མཉམ་པ་ཉར་ཚགས་བྱས་ཡོད་པས་ཏུན་ཧོང་གཉིས་པ་ཞེས་པའི་མཚན་སྙན་གང་སར་ཁྱབ་ཡོད།
འགྲོ་མགོན་ཆོས་རྒྱལ་འཕགས་པའི་རིག་གནས་ཡུལ་སྐོར་དུས་ཆེན་ཐོག་ལྷ་མོ་དང་། རིག་རྩལ་འགྲན་བསྡུར། གཉའ་རྩལ་འགྲན་པ་སོགས་ཀྱི་ལུས་རྩལ་འགྲན་བསྡུར། དེ་བཞིན་དངོས་ཟོག་བརྗེ་རེས་སོགས་ཀྱི་བྱེད་སྒོ་འཁྲུག་པོ་ཞིག་སྤེལ་ནས་ལྗོངས་ཕྱི་ནང་དང་རྒྱལ་ཁབ་ཕྱི་ནང་དུ་གནའ་གྲོང་གི་དབང་གྲགས་དང་མཚན་སྙན་ཆེ་རུ་བཏང་བ་རེད།
ས་སྐྱའི་དངུལ་ཆས་།
ས་སྐྱའི་མི་རིགས་ལག་ཤེས་བཟོ་རྩལ་ལས་རིགས་ལ་ལོ་རྒྱུས་ཡུན་རིང་ལྡན་པ་དང་བཟོ་རྩལ་ཁྱད་དུ་འཕགས་པའི་ཁར་བཟོ་དབྱིབས་མིག་ལ་མཛེས་པོ་ཡོད་པས་བོད་མི་རིགས་ཀྱི་ཁྱད་ཆོས་དང་ས་སྐྱའི་ཁུལ་གྱི་བཟོ་རྩལ་གྱི་ཁྱད་ཆོས་ཟབ་མོ་ལྡན་པ་དང་། དངུལ་ཆས་ལག་ཤེས་བཟོ་རྩལ་ལ་ལོ་ངོ་སྟོང་ཕྲག་གི་ལོ་རྒྱུས་ལྡན་ཡོད།
ས་སྐྱའི་དངུལ་ཆས་ཕལ་ཆེ་བ་འཚོ་བའི་སྤྱོད་ཆས་ཡིན་ཏེ་དཔེར་ན། ཆང་ཕོར་དང་། དམ་བི། དངུལ་གྱི་ཐུར་མ། དངུལ་ཕོར་སོགས་ཡིན། དེ་དག་ཚང་མ་ལག་ཤེས་བཟོ་རྩལ་ལ་བརྟེན་ནས་བཟོས་སྟབས་གནའ་ཉམས་དོད་ལ་ཡིད་དུ་འོང་བ་ཞིག་ཡོད། ལྷ་ས་དང་གཞིས་རྩེ་སོགས་ས་ཁུལ་གྱི་ཁྱིམ་སྤྱོད་སྤུས་ལེགས་དངུལ་ཆས་མང་ཆེ་བ་ནི་ས་སྐྱ་ནས་ཐོན་པ་དང་། མི་རྣམས་ཀྱིས་ཁྲོམ་རའི་ཐོག་ས་སྐྱའི་དངུལ་ཆས་འཚོང་མཁན་མཐོང་མ་ཐག་འཚང་ཁ་བརྒྱབ་ནས་ཉོ་ཡི་ཡོད།
ས་སྐྱའི་ཁ་བཏགས་།
ཁ་བཏགས་ཀྱི་རིག་གནས་དེ་ས་སྐྱ་ནས་དར་བ་དང་དེས་དཀར་གཙང་དང་། ལྷག་བསམ། བཀྲ་ཤིས་པ། མི་འགྱུར་རྟག་བརྟན་བཅས་ཀྱི་རྣམ་པ་མཚོན་གྱི་ཡོད། སྤྱི་ལོ་1268ལོ་འགོར་འགྲོ་མགོན་ཆོས་རྒྱལ་འཕགས་པ་བོད་དུ་ཕྱིར་ལོག་གནང་རྗེས་སེར་སྐྱ་དཔོན་རིགས་ཚོས་མཇལ་ཁ་ཞུ་བར་བཅར་ནས་ཁ་བཏགས་ཕུལ་བ་དེ་ནས་བཟུང“འགྲོ་མགོན་ཆོས་རྒྱལ་འཕགས་པའི”གསེར་སྐུད་ཀྱི་ཁ་བཏགས་ཡོངས་སུ་དར་བ་རེད། འགྲོ་མགོན་ཆོས་རྒྱལ་འཕགས་པའི་གསེར་སྐུད་ཀྱི་ཁ་བཏགས་དེ་ས་སྐྱ་རྫོང་གཙང་མི་ཧྭ་ཚད་ཡོད་ཀུང་སིས་ས་སྐྱའི་ལོ་རྒྱུས་ཀྱི་སྲོལ་རྒྱུན་རིག་གནས་དང་ཀྲེ་ཅང་ཧུའུ་ཀྲོའུ་རྩེར་སོན་ལག་ཤེས་བཟོ་རྩལ་སྤྱད་དེ་ཞིབ་སྤེལ་བྱས་ནས་བཟོས་པའི་རྒྱལ་ནང་གི་ཁ་བཏགས་སྤུས་རྟགས་ཤིག་ཡིན་ཞིང་། དེ་2009ལོའི་ཟླ་5པར་དངོས་སུ་ཁྲོམ་རར་བཏོན་ཡོད། ཁ་བཏགས་དེའི་བཟོ་རྩལ་རྩེར་སོན་ཡིན་པའི་ཐོག་ས་སྐྱའི་ལོ་རྒྱུས་ཀྱི་རིག་གནས་རྣམ་པ་ཟབ་མོ་ལྡན་པར་བརྟེན་རིམ་ཁག་འགོ་ཁྲིད་དང་རྒྱལ་ཁབ་ཕྱི་ནང་གི་ཡུལ་སྐོར་བ་ཚོས་ཧ་ཅང་དགའ་པོ་བྱེད་ཀྱི་ཡོད།
ཆོས་རྒྱལ་འཕགས་པའི་ཞལ་ཐང་།
འགྲོ་མགོན་ཆོས་རྒྱལ་འཕགས་པའི་མཚན་གཞན་ལ་འགྲོ་མགོན་འཕགས་པ་བློ་གྲོས་རྒྱལ་མཚན་ཞེས་ཞུ་བ་དང་ས་སྐྱ་གོང་མ་རྣམ་ལྔའི་གྲས་ཤིག་ཡིན་པ་དང་། སྤྱི་ལོ་1245ལོར་ས་སྐྱ་པཎ་ཆེན་དང་མཉམ་དུ་ལེང་ཀྲོའུ་རུ་ཕེབས་ནས་སོག་པོའི་རྒྱལ་པོ་གོ་དན་དང་མཉམ་དུ་བོད་འདི་ཉིད་སོག་པོའི་མངའ་ཞབས་སུ་ཞུགས་རྒྱུའི་གྲོས་མོལ་གནང་བ་རེད། སྤྱི་ལོ་1260ལོར་ཡོན་རྒྱལ་རབས་ཀྱི་རྒྱལ་པོ་དང་པོ་སེ་ཆེན་རྒྱལ་པོས་འགྲོ་མགོན་འཕགས་པ་དབུ་བླར་བསྟེན་ནས་གཡང་ཊིའི་ཐང་ག་བསྩལ་བ་དང་། 1268ལོར་འགྲོ་མགོན་འཕགས་པས་སོག་ཡིག་གསར་རྩོམ་གནང་བ་དང་1280ལོར་སླར་ཡང་གོང་མའི་དབུ་བླའི་ཆོ་ལོ་གནང་བ་རེད། འགྲོ་མགོན་འཕགས་པས་སྐུ་ཚེ་གང་པོའི་རིང་ཡོན་རྒྱལ་རབས་ཀྱི་སེ་ཆེན་རྒྱལ་པོར་གཞོགས་འདེགས་བྱས་ཏེ་རྒྱལ་ཁབ་གཅིག་གྱུར་གྱི་བྱ་གཞག་ཆེན་པོར་གཞོལ་ནས་ཆོས་སྲིད་ཟུང་འབྲེལ་གྱི་ས་སྐྱའི་ས་གནས་སྲིད་དབང་བཙུགས་པ་དང་འབྲེལ་བོད་བརྒྱུད་ནང་བསྟན་མེས་རྒྱལ་ནང་སར་ཐེངས་དང་པོ་བརྒྱུད་སྤེལ་བྱས་ཏེ་བོད་བརྒྱུད་ནང་བསྟན་དར་རྒྱས་དང་བོད་ས་གནས་ཀྱི་སྤྱི་ཚོགས་དང་ཆབ་སྲིད་ཀྱི་དུས་བབ་བརྟན་ལྷིང་དང་། བོད་ས་གནས་དང་མེས་རྒྱལ་ནང་སའི་དབར་རིག་གནས་སྤེལ་རེས་ཐད་ལེགས་སྐྱེས་གཟེངས་སུ་ཐོན་པ་ཕུལ་ཡོད་ལ་ཁོང་རང་ཉིད་ཀྱང་དེའི་དབང་གིས་ཡོན་རྒྱལ་རབས་གོང་མ་ཚང་གི་བརྩི་འཇོག་ཆེན་པོ་ཐོབ་ནས་ཆབ་སྲིད་དང་ཆོས་ལུགས་ཀྱི་གོ་གནས་མཐོ་པོ་ཐོབ་ཡོད་པ་རེད།
ཐང་ག་དེའི་དཀྱིལ་དབུས་ནི་འགྲོ་མགོན་འཕགས་པའི་སྐུ་བརྙན་ཡིན་པ་དང་། ཁོང་དབུ་སྐྲ་ནག་ལ་དབུ་རིལ་་ཡིན་པ་དང་། མིག་སྤུ་ཕྲ་ལ་སྤྱན་ཆེ་བ། ཞལ་མཆུ་དམར་མདངས་རྒྱས་པ། རྣམ་པ་བརྗིད་ཉམས་ལྡན་པ་ཞིག་ཡོད། ཐང་ག་དེའི་ཐོག་་འགྲོ་མགོན་འཕགས་པས་ཆོས་གོས་རྣམ་གསུམ་བཞེས་པ་དང་། ཕྱག་གཡས་པས་ཆོས་འཁོར་ཕྱག་རྒྱ་མཛད་ཅིང་ཕྱག་གཡོན་པས་མཉམ་བཞག་ཕྱག་རྒྱ་མཛད་ནས་པདྨའི་ཁྲིར་རྡོ་རྗེ་སྐྱིལ་ཀྲུང་དུ་བཞུགས་ཡོད། ཐང་ག་དེར་ལོ་རྒྱུས་ཡུན་རིང་ལྡན་པ་དང་བཞེངས་སྟངས་ཐད་དོ་སྣང་ཆེན་པོ་བྱས་ཡོད་པས་ཆབ་སྲིད་ཀྱི་མཚོན་རྟགས་ཅུང་མཐོ་པོ་དང་སྒྱུ་རྩལ་གྱི་རིན་ཐང་ཆེན་པོ་ལྡན་ཡོད་སྟབས་བལ་བྲིས་ཀྱི་་ཐང་ག་རྩ་ཆེན་ཞིག་རེད།
ཆོས་རྒྱལ་འཕགས་པའི་སྤོས།
“ས་སྐྱའི་འཁོན་རྒྱུད་ཀྱི་་སྤོས”ལ“ཆོས་རྒྱལ་ འཕགས་པའི་སྤོས”ཞེས་གྲགས་པ་དང་འཇམ་དཔལ་དབྱངས་ཀྱི་རྣམ་སྤྲུལ་ས་སྐྱའི་འཁོན་ གྱི་གདུང་རྒྱུད་མི་རབས་ལྔ་པའི་སློབ་དཔོན་དང་ཡོན་གོང་མའི་དབུ་བླ་འགྲོ་མགོན་ ཆོས་རྒྱལ་འཕགས་པས། བཏོད་གནང་བ་དང་གསང་བའི་སྨན་སྦྱོར་སྤྱད་ནས་བཟོས་པ་དང་དེ་རྗེས་ས་སྐྱའི་བདག་ ཆེན་གདུང་རྒྱུད་ཀྱིས་ད་བར་རྒྱུན་འཛིན་བྱས་ཡོད།
“འགྲོ་མགོན་ཆོས་རྒྱལ་ འཕགས་པའི་སྤོས”ཀྱི་སྤོས་རྒྱུ་ས་སྐྱའི་བཀྲ་ཤིས་པའི་ཡུལ་ལུང་ནས་འཚོལ་བསྡུ་ བྱས་པ་རེད། “འགྲོ་མགོན་འཕགས་པའི་སྤོས”ཀྱི་གྲུབ་ཆ་གཙོ་བོ་ནི་ཕུར་མོང་དང་། ཁ་ཆེ་ཤ་སྐམ། ཨ་གར་སྔོན་པོ་དང་། དཀར་པོ། ཟིང་སྐྱ་བཅས་ཀྱི་རང་བྱུང་རྩ་ཆེའི་བོད་སྨན་སྨན་རྩྭ་སྣེ་ཁ་སུམ་ཅུ་ལྷག་ཙམ་ལས་ གྲུབ་པ་དང་། བཟོ་བའི་བརྒྱུད་རིམ་ནང་ས་སྐྱ་བདག་ཆེན་རིམ་བྱོན་གྱི་དྲི་ཞིམ་ཆུ་བོ་དང་བདུད་ རྩི་སོགས་དམིགས་བསལ་གྱི་དྲི་ཞིམ་རྒྱུ་ཆ་བསྣན་ཡོད་པ་དང་། ས་སྐྱའི་གནས་ཆུ་སྤྱད་ནས་སྦྱོར་རྟ་ཞིབ་ཚགས་བྱས་ཡོད། དེར་སྨན་དང་། རྒྱུ་ཆ། སྨན་སྒྲུབ་བཅས་ནུས་པ་ངོ་མཚར་ཅན་གསུམ་ལྡན་པ་དང་། མཁའ་རླུང་གཙང་བཟོ་དང་། རིག་པ་དྭངས་གསལ། གཟུགས་གཞི་བདེ་ཐང་ལ་ཕན་པ་བཅས་ཀྱི་ནུས་པ་ཡོད་པས་ནད་རིམས་སྔོན་འགོག་དང་ཆམ་པ་ སྔོན་འགོག་སོགས་ཀྱི་ཕན་ནུས་ལྡན་ཡོད།


text:
༄༅། །དེང་དུས་འཛམ་གླིང་ནང་ཤེས་ཡོན་སྤྲོད་སྟངས་སྣ་ཚོགས་ཡོད་ཀྱང་། མི་ཚེའི་ནང་རང་གཞན་གཉིས་ཀར་ཁ་ཡོད་ལག་ཡོད་ཕན་ཐོགས་ཅན་གྱི་ཤེས་བྱ་ག་ཚོད་རག་གི་ཡོད་མེད་ཐོག ཕྱི་ལོ་ ༢༠༠༠ ལོ་ནས་བཟུང་ལོ་གསུམ་རེའི་ནང་རྒྱལ་ཁབ་མང་པོའི་རང་ལོ་བཅོ་ལྔ་ཡིན་པའི་སློབ་ཕྲུག་ཚོའི་ཤེས་ཚད་ཤེས་རྟོགས་སླད་རྒྱལ་སྤྱིའི་སློབ་ཕྲུག་དཔྱད་ཞིབ་ལས་འགུལ་༼PISA (Programme for International Student Assessment)༽ ཞེས་པའི་སྤྱི་རྒྱུགས་གཅིག་གཏོང་འགོ་ཚུགས་རེད། དེའི་ནང་གྲུབ་འབྲས་བཟང་པོ་འཐོན་མཁན་གྱི་རྒྱལ་ཁབ་འགའ་ཤས་ནི་ཕིན་ལེནྜ་ (Finland) དང་། རྒྱ་ནག་གྲོང་ཁྱེར་ཧྲང་ཧེ༌(Shanghai) དང་། ཧོང་ཀོང་ (Hong Kong) དང་། སིངྒ་པོར། (Singapore) བཅས་རེད།
གཟེངས་སུ་ཐོན་པའི་རྒྱལ་ཁབ་ཁག་གི་ནང་རྒྱ་ནག་ཡོད་ཀྱང་གོང་གསལ་རྒྱ་ནག་གི་གྲོང་ཁྱེར་གཉིས་མ་གཏོགས་མེད་པ་དེས་རྒྱ་ནག་གི་ཤེས་ཡོན་སྲིད་བྱུས་ཚད་གཞི་ཇི་ལྟར་ཡོད་མེད་ལ་དཔྱད་གཞིར་རང་བཞིན་དུ་འགྱུར་ཡང་། ཕྱོགས་ཡོངས་ལ་ལག་ལེན་གཅིག་མཚུངས་མེད་པའི་རྐྱེན་གྱིས་བོད་རིགས་གནས་སྡོད་ཁག་ཚུད་པའི་རྒྱལ་ཁབ་ཁྱོན་ཡོངས་ཀྱི་རང་ལོ་བཅོ་ལྔ་ཅན་གྱི་སློབ་ཕྲུག་རྣམས་སྤྱི་རྒྱུགས་དེའི་ནང་མཉམ་ཞུགས་བྱེད་རྒྱུའི་གདེང་སྤོབས་མེད། དེ་བཞིན་བོད་ཕྱི་ལ་ཡོད་པའི་བོད་མི་མང་ཆེ་བའི་སྡོད་གནས་རྒྱ་གར་ཡིན་པས། རྒྱ་གར་གྱི་ཤེས་ཡོན་གནས་ཚད་ཡག་ཤོས་ཡིན་ཁུལ་གྱི་མངའ་སྡེ་ཧི་མཱ་ཅལ་དང་ཏ་མིལ་ནཱ་ཌུ་གཉིས་ཀྱི་སློབ་ཕྲུག་རྣམས་ཕྱི་ལོ་ ༢༠༠༩ ལོར་པི་སཱ་རྒྱལ་སྤྱིའི་སློབ་ཕྲུག་དཔྱད་ཞིབ་ལས་འགུལ་གྱི་སྤྱི་རྒྱུགས་ནང་མཉམ་ཞུགས་བྱས་ཏེ་རྒྱལ་ཁབ་ ༧༣ ནང་ནས་ཨང་རིམ་མཐའ་མཇུག་གཉིས་པར་ལུས་ཡོད། དེར་བརྟེན་བོད་པའི་སློབ་གྲྭ་ཁག་གི་ཤེས་ཡོན་སྲིད་བྱུས་ནི་རྒྱ་གར་གྱི་ཤེས་ཡོན་སྲིད་བྱུས་འོག་ནས་འགྲོ་མུས་ཡིན་པས། ང་ཚོ་བོད་པའི་སློབ་གྲྭ་ཁག་གི་ཤེས་ཡོན་གནས་ཚད་ག་ཚོད་ཡོད་མེད་ཐེ་ཚོམ་རང་བཞིན་དུ་གྱུར་ཡོད། འོན་ཀྱང་བོད་མི་སྤྱི་བོ་གནམ་བསྟན་ཡོངས་ལ་རེ་བ་ཡོད་པ་དེ་’བཙན་བྱོལ་བོད་མིའི་གཞི་རིམ་ཤེས་ཡོན་སྲིད་བྱུས་’ནས་ཡོང་གི་ཡོད་པར་མངོན།
བཙན་བྱོལ་བོད་མིའི་གཞི་རིམ་ཤེས་ཡོན་སྲིད་བྱུས་ནི་ཕྱི་ལོ་ ༢༠༠༤ ཟླ་ ༩ ཚེས་ ༡༧ ཉིན་བོད་མི་མང་སྤྱི་འཐུས་ལྷན་ཚོགས་ཀྱི་གྲོས་ཚོགས་ཐེངས་བརྒྱད་པར་སྤྱི་མོས་ཀྱིས་གཏན་འབེབས་གནང་བའི་སྲིད་བྱུས་ཤིག་ཡིན། སྲིད་བྱུས་དེ་ཉིད་ལག་བསྟར་ཆེད་’མེས་དབོན་གཙུག་ལག་དཔེ་སྟོན་སློབ་གྲྭ་’ཕྱི་ལོ་ ༢༠༠༥ ཟླ་ ༡༠ ཚེས་ ༡༠ ཉིན་གསར་དུ་བཙུགས་པ་དང་། འདས་པའི་ལོ་བཅུ་གཅིག་ནང་སློབ་གྲྭ་འདིར་ཆ་འཇོག་དང་ཡིད་ཆེས། བསྔགས་བརྗོད་དང་རྒྱབ་སྐྱོར་རིམ་པས་ཐོབ་དང་འཐོབ་བཞིན་ཡོད་པ༌དེའི་རྒྱུ་མཚན་གཙོ་བོ་གཅིག་ནི་སློབ་གྲྭ་དེས་ད་བར་དུ་གཟེངས་སུ་ཐོན་པའི་གྲུབ་འབྲས་མི་ཉུང་བ་བཏོན་ཐུབ་པས་རེད། དཔེ་མཚོན་འགའ་ཤས་ཞུས་ན།
ཉེ་ཆར་ཕྱི་ལོ་ ༢༠༡༦ ཟླ་ ༡༠ ནང་བོད་མིའི་སྒྲིག་འཛུགས་ཤེས་རིག་ལས་ཁུངས་ནས་རྒྱ་བལ་འབྲུག་གསུམ་དུ་ཡོད་པའི་བོད་པའི་སློབ་གྲྭ་ ༥༢ ཀྱི་འཛིན་རིམ་ལྔ་པའི་སློབ་ཕྲུག་ཡོངས་ཀྱི་ཤེས་ཚད་ཤེས་རྟོགས་སླད་བོད་ཡིག་དང་། ཨིན་ཇི། ཨང་རྩིས་བཅས་ཀྱི་སྤྱི་རྒྱུགས་གཅིག་གོ་སྒྲིག་གནང་བའི་ནང་སམྦྷོ་ཊ་མེས་དབོན་གཙུག་ལག་དཔེ་སྟོན་སློབ་གྲྭའི་སློབ་ཕྲུག་རྣམས་བོད་ཡིག་ཨང་རིམ་དང་པོ་དང་། ཨིན་ཇི་ཨང་རིམ་གཉིས་པ། ཨང་རྩིས་ཨང་རིམ་གསུམ་པ་བཅས་སློབ་ཚན་གསུམ་གྱི་ཆ་སྙོམས་བརྒྱ་ཆ་ ༨༡.༡ ཐོག་ནས་སྤྱི་ཡོངས་ཀྱི་ཨང་རིམ་དང་པོ་དང་། པོག་རི་པོང་སམྦྷོ་ཊ་སློབ་གྲྭ་ཆ་སྙོམས་བརྒྱ་ཆ་ ༧༥.༩ ཐོག་ནས་ཨང་རིམ་གཉིས་པ་དང་། མེག་གྷན་བོད་ཁྱིམ་ཉིན་སློབ་ཆ་སྙོམས་བརྒྱ་ཆ་ ༧༤.༣ ཐོག་ཨང་རིམ་གསུམ་པ། སུ་ཇཱ་བོད་ཁྱིམ་སློབ་གྲྭ་ཆ་སྙོམས་བརྒྱ་ཆ་ ༧༢.༥ ཐོག་ཨང་རིམ་བཞི་པ་དང་། ཅོན་ཏ་ར་སམྦྷོ་ཊ་གཏན་སློབ་ཆ་སྙོམས་བརྒྱ་ཆ་ ༧༡.༦ ཐོག་ཨང་རིམ་ལྔ་པ་ལོན་ཡོད།
ཕྱི་ལོ་ ༢༠༡༦ ཟླ་ ༨ ནང་བོད་ཀྱི་གཞོན་ནུ་ལྷན་ཚོགས་ཀྱིས་རྒྱ་གར་རྒྱལ་ཡོངས་བོད་རིགས་སློབ་གྲྭ་ཁག་གི་འཛིན་རིམ་དྲུག་པ་ནས་དགུ་པ་བར་དང་། བཅུ་པ་ནས་བཅུ་གཉིས་བར་བཅས་སྡེ་ཚན་གཉིས་ཀྱི་སློབ་ཕྲུག་ཚོར། ༸གོང་ས་མཆོག་དགུང་གྲངས་བརྒྱད་ཅུར་ཕེབས་པའི་བཀའ་དྲིན་རྗེས་དྲན་དང་། བོད་ཀྱི་སྐད་ཡིག་ནི་བོད་མི་རིགས་ཀྱི་སྲོག་རྩ་ཡིན། ཞེས་པའི་བརྗོད་གཞི་མི་འདྲ་བ་གཉིས་ཀྱི་ཐོག་རྩོམ་ཡིག་འགྲན་སྡུར་ཞིག་གོ་སྒྲིག་གནང་བའི་སྡེ་ཚན་གཉིས་པའི་ནང་ཨང་རིམ་གསུམ་པ་ལོན་མཁན་ངག་དབང་དབང་མོ་དང་མིག་དམར་ཆོས་སྒྲོན་གཉིས་ཀ་ད་ལྟའི་ཆར་པོན་ཊ་སམྦྷོ་ཊ་གཏན་སློབ་ཏུ་ཡོད་ཅིང་། དེ་སྔོན་མེས་དབོན་གཙུག་ལག་དཔེ་སྟོན་སློབ་གྲྭའི་འཛིན་རིམ་བཅུ་པ་སློབ་མཐར་ཕྱིན་པའི་སློབ་ཕྲུག་ཆགས་ཡོད།
དེ་བཞིན་བསྟན་འཛིན་མགོན་པོའང་དཔེ་སྟོན་སློབ་གྲྭ་ནས་འཛིན་རིམ་བཅུ་པ་ཐོན་རྗེས་མོན་གྷོ་གཏན་སློབ་ཏུ་བསྐྱོད་དེ། འདི་ལོ་ ༢༠༡༦ ལོར་འཛིན་རིམ་བཅུ་གཉིས་ལོ་འཁོར་ཡིག་རྒྱུགས་སྐབས་བོད་ཡིག་ལ་བརྒྱ་ཆ་ ༩༨ ལོན་ཏེ། ད་ལྟ་བོད་ཀྱི་སྨན་རྩིས་ཁང་མཐོ་སློབ་ཏུ་སློབ་གཉེར་བྱེད་བཞིན་ཡོད།
ཡང་ཕྱི་ལོ་ ༢༠༡༤ ཟླ་ ༡༡ ཚེས་ ༦ ཉིན་ཤེས་རབ་དགའ་ཚལ་སློབ་གླིང་གིས་གོ་སྒྲིག་གནང་བའི་སྐབས་གཉིས་པའི་བོད་ཀྱི་ཐ་སྙད་གསར་པའི་འགྲན་སྡུར་ནང་བོད་པའི་མཐོ་སློབ་དང་། སློབ་གྲྭ། གྲྭ་ཚང་། བཙུན་དགོན་སོགས་ཤེས་ཡོན་ལྟེ་གནས་ཁང་ཁག་ ༡༦ ནས་མཉམ་ཞུགས་པ་ ༨༠ འགྲན་སྡུར་ནང་ཞུགས་ཏེ། སམྦྷོ་ཊ་མེས་དབོན་གཙུག་ལག་དཔེ་སྟོན་སློབ་གྲྭར་བརྒྱ་ཆ་ ༨༢ ཐོབ་སྟེ་ཨང་དང་པོ་དང་། སྨན་རྩིས་ཁང་མཐོ་སློབ་ལ་བརྒྱ་ཆ་ ༨༠ ཐོབ་སྟེ་ཨང་གཉིས་པ། ས་རཱ་མཐོ་སློབ་ལ་བརྒྱ་ཆ་ ༧༩ ཐོབ་སྟེ་ཨང་གསུམ་པ། སྤོན་ཊ་སམྦྷོ་ཊ་གཏན་སློབ་ལ་བརྒྱ་ཆ་ ༧༧ ཐོབ་སྟེ་ཨང་བཞི་པ་ལོན་ཡོད།
དེ་ཙམ་དུ་མ་ཟད་ཕྱི་ལོ་ ༢༠༡༣ ཟླ་ ༡༢ ཚེས་ ༢༧ ནས་ཕྱི་ལོ་ ༢༠༡༤ ཟླ་ ༡ ཚེས་ ༢ བར་ཉིན་གྲངས་བདུན་རིང་ཤེས་རིག་ལས་ཁུངས་ནས་རྒྱ་གར་དང་བལ་ཡུལ་ཁོངས་ཀྱི་སློབ་གྲྭ་ ༣༡ གི་འཛིན་རིམ་བཅུ་པའི་བོད་རིགས་སློབ་ཕྲུག་རྩེ་ཕུད་སུམ་བརྒྱ་ལྷག་དྷ་སར་འགོ་ཁྲིད་ཀྱི་ཟབ་སྦྱོང་ཐོག་མ་དེ་གོ་སྒྲིག་གནང་བ་དང་། ཟབ་སྦྱོང་གི་ཉིན་མཐའ་མར་སློབ་ཕྲུག་ཚོའི་བོད་ཡིག་དང་ཨིན་ཇིའི་ཤེས་ཚད་གང་འདྲ་ཡོད་མེད་བལྟ་རྒྱུར་སྐད་ཡིག་གཉིས་ཀའི་ནང་རྩོམ་ཡིག་འགྲན་སྡུར་ཞིག་གནང་འབྲས། སླར་ཡང་སམྦྷོ་ཊ་མེས་དབོན་གཙུག་ལག་དཔེ་སྟོན་སློབ་གྲྭ་བོད་ཡིག་རྩོམ་ཡིག་འགྲན་སྡུར་ནང་ཨང་རིམ་གཉིས་པ་དང་ཨིན་ཇིའི་རྩོམ་ཡིག་འགྲན་སྡུར་ནང་ཨང་རིམ་གསུམ་པ་ལོན་ཡོད།
ཕྱི་ལོ་ ༢༠༡༣ ཟླ་ ༩ ནང་ཤེས་རིག་ལས་ཁུངས་ཀྱིས་གོ་སྒྲིག་འོག་སྐབས་དང་པོའི་བོད་ཀྱི་ཐ་སྙད་གསར་པའི་འགྲན་སྡུར་ནང་དྷ་སའི་ཉེ་འཁོར་གྱི་སློབ་གྲྭ་བདུན་ནས་འཛིན་རིམ་བདུན་པ་ནས་དགུ་པ་བར་གྱི་སློབ་ཕྲུག་གཉིས་རེ་བཅས་ཁྱོན་བསྡོམས་སློབ་ཕྲུག་བཅུ་བཞི་ཡིས་མཉམ་ཞུགས་གནང་བ་དང་། དེའི་གྲུབ་འབྲས་ནང་སམྦྷོ་ཊ་མེས་དབོན་གཙུག་ལག་དཔེ་སྟོན་སློབ་གྲྭའི་འཛིན་རིམ་བདུན་པའི་སློབ་ཕྲུག་ལྷག་བསམ་དོན་ཡོད་ཨང་དང་པོ་དང་། འཛིན་རིམ་དགུ་པའི་སློབ་ཕྲུག་བསྟན་འཛིན་ཆོས་དབྱིངས་ཨང་གཉིས་པ། ཅོན་ཏཱ་ར་སམྦྷོ་ཊ་སློབ་གྲྭའི་འཛིན་རིམ་བརྒྱད་པའི་སློབ་ཕྲུག་རིག་འཛིན་ཕུན་ཚོགས་ཨང་གསུམ་པ་ལོན་ཡོད།
སྤྱིར་ཕྲུ་གུའི་ཤེས་ཡོན་གྱི་གནས་ཚད་ཆུ་ཚོད་གཉིས་གསུམ་གྱི་ཡིག་རྒྱུགས་ཐོག་ནས་ཤེས་དཀའ་ཡང་། སློབ་གྲྭ་བྱེ་བྲག་པ་གཅིག་སློབ་གྲྭ་མང་པོའི་ནང་ནས་ཡིག་རྒྱུགས་དང་རྩོམ་ཡིག་འགྲན་སྡུར་ཁག་ལ་གཅིག་རྗེས་གཉིས་མཐུད་རྩེ་ཕུད་གྲས་སུ་སླེབས་པ་དེས་བཙན་བྱོལ་བོད་མིའི་གཞི་རིམ་གྱི་ཤེས་ཡོན་སྲིད་བྱུས་ལག་བསྟར་གནང་ཚེ་འདྲ་འདྲའི་ནང་ནས་མི་འདྲ་བ་ཐོན་པ་གསལ་སྟོན་བྱས་པ་རེད། རྒྱུ་མཚན་འདི་དག་ལ་གཞིགས་ནས་བཙན་བྱོལ་བོད་མིའི་གཞི་རིམ་གྱི་ཤེས་ཡོན་སྲིད་བྱུས་འོག་ནས་བསླབ་པ་མཐར་སོན་པའི་བོད་པའི་སློབ་གྲྭ་ཁག་རྒྱལ་སྤྱིའི་ཤེས་ཡོན་གནས་ཚད་ཐོག་སླེབས་ཐུབ་པའི་རེ་བ་ཆེ།
འོན་ཀྱང་མ་འོངས་པར་ཤེས་ཡོན་སྲིད་བྱུས་འདི་ཉིད་ཆ་ཚང་ངམ་ཆ་ཤས་གང་རུང་ལག་ལེན་བསྟར་མིན་ལ་མ་ལྟོས་པར་ཁྲིམས་མཐུན་གྱི་སྲིད་བྱུས་དེའི་དམིགས་ཡུལ་ཆེ་ཁག་རྣམས་ཇི་ཙམ་འགྲུབ་ཡོད་མེད་ཞིབ་འཇུག་བྱ་གལ་ཡིན་པ་མ་ཟད། ཤེས་ཡོན་སྲིད་བྱུས་ལག་ལེན་བསྟར་མཁན་གྱི་སློབ་གྲྭ་བྱེ་བྲག་པ་འདི་ཉིད་མ་འོངས་པར་བོད་པའི་སློབ་གྲྭ་ཡོངས་ལ་དོན་དངོས་ཐོག་དཔེ་སྟོན་མཁན་དང་སྣེ་འཁྲིད་མཁན་ཞིག་ཡོང་བར་ཕྱི་ནང་ཡོངས་ནས་ངོ་ལྐོག་དབྱེར་མེད་དང་ལྷག་བསམ་རྣམ་དག་གིས་འབད་བརྩོན་གནང་རྒྱུ་ཤིན་ཏུ་གལ་ཆེ།
* བསྟན་འཛིན་པདྨ་ནི་བོད་ཀྱི་སྲིད་བྱུས་ཉམས་ཞིབ་ཁང་གི་ཉམས་ཞིབ་པ་ཡིན། གོང་འཁོད་བསམ་ཚུལ་རྣམས་བོད་ཀྱི་སྲིད་བྱུས་ཉམས་ཞིབ་ཁང་གི་ཡིན་པའི་ངེས་པ་མེད།


text:
༄༅། །ཡི་གེའི་ཐོབ་ཐང་ཉེར་མཁོ་རབ་གསལ་མེ་ལོང་།
ན་མོ་གུ་ར་ཝེ། རྒྱལ་ཀུན་ཡབ་གཅིག་མཁྱེན་པའི་གཏེར། །ངག་དབང་ལྷ་མོ་དབྱངས་ཅན་མ། །བདག་སྙིང་པདྨའི་དབུས་བཞུགས་ཏེ། །ཐོགས་མེད་སྨྲ་བའི་སྤོབས་པ་སྩོལ། །དབྱངས་ཡིག་ཨི་ཨུ་ཨེ་ཨོ་བཞི། །གསལ་བྱེད་ཀ་སོགས་སུམ་ཅུ་ཡིན། །ཀ་ང་ད་ན་བ་མ་འ། །ར་ལ་ས་རྣམས་རྗེས་འཇུག་བཅུ། །ད་དང་ས་གཉིས་ཡང་འཇུག་གོ །ག་ད་བ་མ་འ་སྔོན་འཇུག །གོ་ངོ་དོ་ནོ་བོ་མོ་འོ། །རོ་ལོ་སོ་རྣམས་རྫོགས་ཚིག་སྟེ། །སླར་སྡུད་ཟླ་སྡུད་ཅེས་ཀྱང་བྱ། །རྗེས་འཇུག་རང་འདྲའི་མཐའ་ལ་སྦྱར། །ན་ར་ལ་གསུམ་རྗེས་སུ་ནི། །ད་དྲག་ཐོབ་ཚེ་ཏོ་ཞེས་སྦྱར། །སུ་རུ་ར་དང་དུ་ཏུ་ན། །ལ་དོན་རྣམ་པ་དྲུག་ཡིན་ཏེ། །རྣམ་དབྱེ་གཉིས་པ་བཞི་པ་དང་། །བདུན་པ་དེ་ཉིད་དུས་ལ་འཇུག ས་སུ་ག་བ་ད་དྲག་ཏུ། །ང་ད་ན་མ་ར་ལ་དུ། །འ་དང་མཐའ་རྟེན་མེད་པའི་མཐར། །རུ་དང་ར་གཉིས་ཅི་རིགས་སྦྱར། །གི་ཀྱི་གྱི་འི་ཡི་ལྔ་བོ། །རྣམ་དབྱེ་དྲུག་པ་འབྲེལ་སྒྲ་སྟེ། །ད་བ་ས་ཀྱི་ག་ང་གི །ན་མ་ར་ལའི་རྗེས་སུ་གྱི། །འ་དང་མཐའ་རྟེན་མེད་མཐར་འི། །རྐང་པ་སྐོང་ཚེ་ཡི་འཐོབ་བོ། །གི་ཀྱི་སོགས་མཐར་ས་སྦྱར་ཚེ། །རྣམ་དབྱེ་གསུམ་པ་བྱེད་པའི་སྒྲའོ། །ཀྱང་ཡང་འང་གསུམ་རྒྱན་སྡུད་དེ། །ག་ད་བ་སའི་རྗེས་སུ་ཀྱང་། །ང་ན་མ་འ་ར་ལ་ཡང་། །མཐའ་རྟེན་མེད་མཐར་འང་དང་ཡང་། །དེ་ཏེ་སྟེ་གསུམ་ལྷག་བཅས་ཏེ། །ད་དེ་ན་ར་ལ་ས་ཏེ། །ག་ང་བ་མ་འ་རྣམས་དང་། །མཐའ་རྟེན་མེད་མཐར་ས་སྟེ་འཐོབ། །གམ་ངམ་དམ་ནམ་བམ་མམ་འམ། །རམ་ལམ་སམ་རྣམས་འབྱེད་སྡུད་སྒྲ །རྗེས་འཇུག་རང་འདྲའི་མཐའ་ལ་སྦྱར། །ད་དྲག་ཅན་མཐར་ཏམ་སྦྱར་རོ། །ནས་དང་ལས་གཉིས་འབྱུང་ཁུངས་དང་། །དགར་དང་སྡུད་པ་ལ་ཡང་འཇུག ཀྱེ་དང་ཀྭ་ཡེ་བོད་སྒྲ་སྟེ། །ཕལ་ཆེར་མིང་གི་ཐོག་མར་སྦྱོར། །ནི་སྒྲ་དགར་དང་བརྣན་པའོ། །གང་སུ་ཅི་ཇི་སྤྱི་སྒྲ་སྟེ། །དཔེ་དང་གཞན་ལ་ཇི་སྦྱོར་ཞིང་། །དོན་ལ་ཅི་དང་གང་ཟག་ལ། །སུ་འཐོབ་གང་ནི་ཀུན་ལ་སྦྱར། །པ་དང་ཅན་ལྡན་བདག་པོའི་སྒྲ། །ག་ད་བ་ས་ན་མ་པ། །ང་འ་ར་ལ་མཐའ་མེད་པ། །བདག་པོའི་སྒྲ་ལ་པ་ཉིད་དོ། །མ་མི་མིན་མེད་དགག་པའི་སྒྲ། །མ་མི་གཉིས་ནི་ཐོག་མ་དང་། །མིན་མེད་གཉིས་པོ་རྗེས་ལ་སྦྱར། །ཚིག་འཕྲད་ཅིང་ལ་སོགས་པ་ནི། །ག་ད་བ་དང་ད་དྲག་མཐར། །ཅིང་ཅེས་ཅེ་འོ་ཅེ་ན་ཅིག ང་ན་མ་འ་ར་ལ་དང་། །རྗེས་འཇུག་མེད་པའི་མིང་མཐའ་རུ། །ཞིང་ཞེས་ཞེ་འོ་ཞེ་ན་ཞིག ས་མཐར་དམིགས་བསལ་ཞེས་མ་གཏོགས། །ཤིང་ཤིག་ཤེ་འོ་ཤེ་ན་འཐོབ(ཤེས་སྦྱར་ན་བློའི་ཤེས་པར་འཁྲུལ་བ་འབྱུང་བས་མི་བྱ་གསུང་།) །ཁ་ཅིག་ལྷན་ཅིག་ཐབས་ཅིག་དང་། །ལན་ཅིག་སོགས་ཀྱི་ཅིག་སྒྲ་དེ། །མིང་གི་ཆ་ཤས་ཡིན་པས་ན། །ཚིག་འཕྲད་གྲངས་སུ་མ་ནོར་གཅེས། །ཚིགས་བཅད་རྐང་བའི་མཐའ་ལ་ནི། །ཉིས་ཤད་ངེས་པར་འཐོབ་པ་ཡིན། །ག་མཐར་ཆིག་ཤད་ང་ཡི་མཐར། །ཤད་ཀྱི་གོང་དུ་ཕྱི་ཚེག་དགོས། །(ང་ཡིག་རྐང་པ་ཤད་དང་མི་འདྲེ་བའི་ཆེད་ཡིན)ཚིགས་ལྷུགས་ལ་ནི་རྫོགས་ཚིག་མཐར། །ཉིས་ཤད་རྣམ་གྲངས་སོ་སོ་དང་། །དོན་ཚན་ཕལ་ཆེར་མཐའ་དང་ནི། །བོད་པའི་སྐབས་ལའང་ཆིག་ཤད་བྱ། །སྡེ་ཚན་ཆེན་མོ་རྫོགས་པ་དང་། །ལེའུའི་མཚམས་སུ་བཞི་ཤད་འཐོབ། །རྐང་པ་སྐོང་དང་མི་སྐོང་ལས། །འོ་འུ་འམ་གྱི་ཚེག་པར་ཡང་། །འཐོབ་ཚུལ་སྐབས་དང་སྦྱར་བར་བྱ། །དེ་ལྟར་རྗེས་འཇུག་དབང་གིས་ནི། །རྣམ་དབྱེ་ཚིག་འཕྲད་མི་འདྲ་བའི། །ཁྱད་པར་ཞིབ་ཏུ་ཤེས་པར་བྱ། །ཚིག་གི་འདབ་མས་མ་བསྒྲིབས་པའི། །གནད་བསྡུས་འབྲས་བུ་གཡུར་ཟ་བ། །བློ་གསལ་དོན་གཉེར་དགའ་སྟོན་དུ། །དབྱངས་ཅན་དགའ་བའི་བློ་གྲོས་སྤེལ།